text:
—རྒྱལ་ཁབ་གློག་དྲ་མགོ་ལོག་གློག་འདོན་ཀུང་ཟིའི་སྡེ་སྡོད་ཧྲུའུ་ཅི་དང་པོ་དོན་འགྲུབ་རྒྱལ་གྱི་གནས་ཚུལ་བཀོད་པ།
བརྗིད་ཆགས་པའི་རི་ཚོགས་དང་གཡའ་དག་པའི་ནམ་མཁའ། རྣམ་དག་གི་དད་མོས། ངོ་གདོང་ནག་ཅིང་བཅོས་མིན་གྱི་འཛུམ་མདངས་བཅས་ནི་མདོ་དབུས་མཐོ་སྒང་གིས་མི་རྣམས་ལ་བཞག་པའི་སྣང་བརྙན་རེད། འོན་ཀྱང་། ཁྱོད་རང་དངོས་ནས་ས་གཞི་འདིའི་སྟེང་གཞིས་སྡོད་བྱས་ན། ད་གཟོད་དེའི་དཀའ་སྡུག་ཤེས་ཐུབ།
“ཁྱིམ་གྱི་མི་རྣམས་ལ་འདུག་རོགས་བྱེད་མ་ཐུབ་ཀྱང་། རྩྭ་དེའུ་སྡེ་བའི་ཉིན་རེའི་འགྱུར་ལྡོག་ལ་འགོར་འགྱངས་བྱས་མེད། རང་ཉིད་ཀྱིས་དངོས་སུ་བློ་སེམས་རྩེ་གཅིག་གིས་བྱ་བ་སྒྲུབ་ན། ད་གཟོད་མི་རྣམས་ཀྱི་རེ་འདུན་སྟོང་ཟད་དུ་མི་གཏོང”ཞེས་དོན་འགྲུབ་རྒྱལ་གྱིས་དེ་ལྟར་བཤད།
རྒྱལ་ཁབ་གློག་དྲ་མགོ་ལོག་བོད་རིགས་རང་སྐྱོང་ཁུལ་གློག་འདོན་ཀུང་ཟིས་རྨ་སྟོད་རྫོང་མཛོ་རྒན་རྭ་བར་གྲོང་རྡལ་རྩྭ་དེའུ་སྡེ་བར་མངགས་པའི་སྡེ་སྡོད་ཧྲུའུ་ཅི་དང་པོ་དོན་འགྲུབ་རྒྱལ་གྱིས་ལོ་གསུམ་གྱི་དུས་ཚོད་བེད་སྤྱད་དེ། དབུལ་ཕོངས་སྡེ་བའི་འཕེལ་རྒྱས་ཀྱི་ཆེད་དུ་གང་སར་བརྒྱུགས་པ་དང་། སྡེ་སྡོད་ཧྲུའུ་ཅི་དང་པོའི་དོན་དངོས་བྱ་སྤྱོད་ལ་བརྟེན་ནས། དབུལ་ཕོངས་མང་ཚོགས་སྔར་ལས་མང་པོ་དབུལ་ཐར་ཕྱུག་བསྒྱུར་བྱེད་རྒྱུ་བརྩོན་ལེན་བྱས།
ཉེ་ལམ། གསར་འགོད་པ་རྩྭ་དེའུ་སྡེ་བར་ཐོན་པ་དང་། ཐོག་དང་པོར་དོན་འགྲུབ་རྒྱལ་དང་འཕྲད་སྐབས། ངོ་གདོང་ནག་ཅིང་བབ་ཆགས་པའི་གོན་པ་གྱོན་ཡོད་ལ། བོད་སྐད་ཐོགས་པ་མེད་པར་སྨྲ་བའི་ཧྲུའུ་ཅི་དང་པོའི་གསར་འགོད་པར་བག་ཆགས་ཟབ་མོ་བཞག
རྩྭ་དེའུ་སྡེ་བར་མཚོ་ངོས་ལས་མུས་སྟོང་བཞི་སུམ་བརྒྱ་ཡོད་པ་དང་། ནམ་ཟླར་འགྱུར་ལྡོག་ཆེ་ལ། མི་མང་པོ་ཞིག་གནས་དེར་ཡོང་ན་རྫ་དུག་རྒྱག་པ་དང་མགོ་ན་བ། མཚན་མོ་གཉིད་མི་ཁུག་པ་ཞིག་རེད།
དོན་འགྲུབ་རྒྱལ་གྱི་དུས་རྒྱུན་གྱི་གཞུང་སྒྲུབ་གནས་སུ་ཐོན་པ་ན། ཐོག་མར་མཐོང་བ་ནི་དམག་བཀོལ་ཞྭ་མོ་དང་ཅོག་ཙེའི་སྟེང་དུ་བཞག་པའི་སེམས་བདེའི་སྨན་དང་ཟུག་འཇོམས་སྨན་བཅས་རེད། དོན་འགྲུབ་རྒྱལ་གྱིས་བཤད་རྒྱུར། དུས་ཡུན་རིང་བོར་མཚོ་ངོས་ལས་མཐོ་བའི་ས་ཁུལ་དུ་བྱ་བ་སྒྲུབ་ན། འདི་དག་ཚང་མ་དུས་རྒྱུན་བཀོལ་དགོས་པ་ཞིག་རེད་ཟེར། དེ་ནས་གསར་འགོད་པའི་ལག་ཏུ་མིང་བྱང་ཅིག་བཞག་པ་དང་། དེ་ནི་རྨ་སྟོད་རྫོང་གི་ཧྲུའུ་ཅི་དང་པོ་དང་སྡེ་སྡོད་དབུལ་སྐྱོར་ལས་བྱེད་ཀྱི་འབྲེལ་གཏུག་བྱང་བུ་རེད། མིང་བྱང་དེ་གླེང་སྐབས། དོན་འགྲུབ་རྒྱལ་ལ་ཚོར་སྣང་ཟབ་པའི་དོན་དག་མང་པོ་ཡོད།
དང་ཐོག་སྡེ་བར་སོང་ནས་འགན་འཁྲི་ཁུར་སྐབས། ཁྱིམ་ཚང་དུ་སོང་ནས་གནས་ཚུལ་རྒྱུས་ལོན་བྱེད་པ་དང་ཁྱིམ་ཐོར་འགོད་པ་ནི་ཆེས་གཞི་རྩའི་བྱ་བ་རེད། དངོས་སུ་ཁྱིམ་ཚང་རེ་རེར་སོང་ནས་གནས་ཚུལ་རྒྱུས་ལོན་བྱས་ཏེ། སྡེ་དམངས་དང་བསམ་བློ་བརྗེ་རེས་མང་པོ་མ་བྱས་ཚེ། དབུལ་ཕོངས་མང་ཚོགས་ཇི་ལྟར་དབུལ་བོར་གྱུར་བ་མི་ཤེས་ལ། ཇི་ལྟར་བྱས་ན་དབུལ་ཐར་བྱེད་ཐུབ་པའི་ཐབས་བཀོད་བཙལ་དཀའ་བ་ཞིག་རེད། དོན་འགྲུབ་རྒྱལ་གྱི་བྱ་བའི་ཟིན་བྲིས་མཐུག་པོའི་སྟེང་། ཤོག་བུ་རེ་རེའི་སྟེང་ཁྱིམ་ཚང་རེ་རེའི་གནས་ཚུལ་གསལ་བོར་བཀོད་ཡོད་པ་དང་། ཁྱིམ་ཚང་རེ་ལ་མི་གྲངས་དུ་ཡོད་པ་དང་། ཅི་ཞིག་ལ་བརྟེན་ནས་ཡོང་སྒོ་བཙལ་བ། དཔལ་འབྱོར་ཆ་རྐྱེན་ཇི་འདྲ་ཡིན་པ། བུ་བུ་མོའི་བྱ་བ་ཅི་ཞིག་སྒྲུབ་པ། ཐོན་ལས་ཅི་ཞིག་ཡོད་པ། དཀའ་ཁག་གང་དག་སེལ་དགོས་པ་བཅས་ཚང་མ་འབྲི་དེབ་སྟེང་བཀོད་ཡོད་ལ། སེམས་སུ་བཟུང་ཡོད།
དོན་འགྲུབ་རྒྱལ་གྱིས་སྡེ་དམངས་ལ་དོན་དངོས་སྣ་ཚོགས་སྒྲུབ་པ་དང་བསྟུན་ནས། མི་རྣམས་ཀྱིས་རེ་བ་མཐོང་བ་དང་། མང་ཚོགས་དཀའ་ཁག་ལ་འཕྲད་ཚེ་ཐོག་མའི་དུས་ཚོད་ནང་ཁོ་རང་དྲན་སྲིད།
རྨ་སྟོད་རྫོང་གི་ས་ཁོངས་རྒྱ་ཆེ་ལ། རྩྭ་དེའུ་སྡེ་བ་རྫོང་མཁར་དང་ཐག་རིང་། ཕྱུག་བསྒྱུར་བྱེད་དགོས་ན་སྔོན་ལ་ལམ་ལས་དགོས། དོན་འགྲུབ་རྒྱལ་གྱིས་གསར་འགོད་པར་བཤད་རྒྱུར། རྩྭ་དེའུ་སྡེ་བ་དབུལ་བོར་གྱུར་དོན་ནི་གནས་འདིའི་རང་བྱུང་ཆ་རྐྱེན་ཞན་པ་ཡིན་ལ། རྩྭ་དེའུ་སྡེ་བ་དཀའ་ཁག་ཡོད་པ་ནི་ལམ་ཡིན་པ་དང་། རྨང་གཞིའི་སྒྲིག་ཆས་རྗེས་ལུས་ཡིན་པས་རེད། ང་རང་ཉིད་ཀྱིས་མགྱོགས་མྱུར་སྒོས་སྡེ་བ་ཡོངས་ཀྱི་འགྲིམ་འགྲུལ་རྨང་གཞིའི་སྒྲིག་ཆས་འཛུགས་སྐྲུན་ཐད་རོགས་སྐྱོར་བྱེད་པའི་སེམས་ཐག་བཅད་ཡོད་ལ། འབྲོག་པ་མང་ཚོགས་ཚང་མ་འབྱོར་འབྲིང་གི་བགྲོད་ལམ་དུ་བསྐྱོད་པར་རྨང་གཞི་བརྟན་པོ་འདིང་རྒྱུ་ཡིན་ཟེར།
ད་ཡོད་ཀྱི་གནས་ཚུལ་གསལ་བོར་རྟོགས་པས། ཁ་ཕྱོགས་ཡང་དག་རྙེད་ཡོད་ལ། མང་ཚོགས་ཀྱི་འབོད་སྐུལ་ཐོས་བྱུང་། ཟླ་འགའི་དུས་ཚོད་ནང་ཁོ་རང་ཐེངས་མང་པོ་རྒྱལ་ཁབ་གློག་དྲ་གློག་འདོན་ཀུང་ཟི་རུ་སོང་ནས། འབྲེལ་ཡོད་ཀྱི་རོགས་སྐྱོར་ལས་གཞི་དང་མ་དངུལ་དགོས་མཁོ། གསོ་སྦྱོང་འཆར་འགོད་སོགས་ལས་ཁུངས་ལ་སྙན་ཞུ་བྱས།
དོན་འགྲུབ་རྒྱལ་ཐེངས་མང་པོར་བརྒྱུགས་པས་མཇུག་མཐར་གྲུབ་འབྲས་ཡོད་པར་གྱུར། ད་ལོར། རྒྱལ་ཁབ་གློག་དྲ་ཀུང་ཟིས་མ་དངུལ་སྒོར་ས་ཡ་གཉིས་བཏང་ནས། རྩྭ་དེའུ་སྡེ་བར་ཁོད་སྙོམས་འཕྲུལ་ཆས་དང་རྐོ་འདྲུའི་འཕྲུལ་ཆས། ལྡུག་འཁོར། ཏུན་བརྒྱད་ཅན་གྱི་རང་ཕོག་ཟོང་འཁོར། ལམ་གནོན་འཕྲུལ་ཆས་བཅས་ཉོས་པ་མ་ཟད། བདག་སྐྱོང་རུ་ཁག་གི་ལྭ་བ་ཉོས་པ་དང་། འཁོར་རྒྱུག་མ་དངུལ་སྒོར་ཁྲི་དྲུག་དང་སྟོང་ལྔ་ཡོད་པས། རྩྭ་དེའུ་སྡེ་བའི་འགྲིམ་འགྲུལ་ཤར་གཏོང་ཐུབ་པར་འགན་སྲུང་བྱས།
དོན་འགྲུབ་རྒྱལ་གྱིས་བཤད་རྒྱུར། ང་རང་ཉིད་ཀྱིས་སྡེ་བའི་གཞུང་ལམ་འཛུགས་སྐྲུན་བྱས་ ཏེ་དབུལ་སྐྱོར་མཁྲེགས་གཏོར་གྱི་བཟོ་སྐྲུན་གཙོ་བོར་བཟུང་ནས། སྡེ་བ་ཡོངས་ཀྱི་མང་ཚོགས་ལ་བགྲོད་ལམ་དཀའ་བའི་ལོ་རྒྱུས་མཇུག་རྫོགས་སུ་འཇུག་རྒྱུ་ཡིན་ལ། མང་ཚོགས་རྣམས་ཕྱུག་བསྒྱུར་གྱི་ལམ་དང་བདེ་སྐྱིད་ཀྱི་ལམ་དུ་འཇུག་རྒྱུ་ཡིན་ཟེར།
ད་ལྟ། ལམ་གསོའི་སྒྲིག་ཆས་འདི་དག་ཡོད་པས། རྩྭ་དེའུ་སྡེ་བའི་ནམ་ཟླ་བཟང་དུས་ལུས་ཡོངས་ས་རྡུལ་གྱིས་ཁེངས་བ་དང་། ཆར་ཆུ་འབབ་དུས་ལམ་ཡོངས་འདམ་གྱིས་ཁེངས་བའི་ལོ་རྒྱུས་མཇུག་རྫོགས་ལ། སྡེ་བའི་དབུལ་ཕོངས་མང་ཚོགས་ཀྱི་ཐོན་སྐྱེད་འཚོ་བའི་རྣམ་པ་ཡང་གསར་བར་བརྗེས་ཡོད།
དོན་ཆེན་ཞིབ་ཏུ་སྒྲུབ་དགོས་ལ། དོན་བཟང་དེ་ལས་ཀྱང་བཟང་བོར་སྒྲུབ་དགོས། བགྲོད་ལམ་ཉམས་གསོའི་སྒྲིག་ཆས་ཡོད་པས། དོན་འགྲུབ་རྒྱལ་གྱིས་སྡེ་བ་ཡོངས་ཀྱི་དབུལ་ཕོངས་ཁྱིམ་ཚང་ཁྲོད་མི་སྣ་བདམས་ནས་གཞུང་ལམ་ཉམས་གསོ་རུ་ཁག་ཅིག་བཙུགས་པ་དང་། ཞོར་དུ་སྡེ་བའི་དབུལ་ཕོངས་མང་ཚོགས་ཀྱི་ལས་ཞུགས་གནད་དོན་ཡང་ཐག་གཅོད་བྱས།
དབུལ་ཕོངས་ཁྱིམ་ཚང་བུའུ་ཡང་གིས་གསར་འགོད་པར་བཤད་རྒྱུར། དེ་སྔོན་ང་ཚོའི་སྡེ་བའི་གཅིག་བསྡུས་དཔལ་འབྱོར་ཡོང་སྒོ་གཅིག་ཀྱང་མེད་ལ། གཙོ་བོར་ཕྱུགས་ཟོག་ལ་བརྟེན་དགོས། ད་ལོར་སྡེ་བའི་ནང་དུ་གཞུང་ལམ་ཉམས་གསོ་རུ་ཁག་བཙུགས་པས། ང་རང་ཉིད་ཀྱིས་ཧུར་ཐག་གིས་སྒྲིག་ཆས་དེ་དག་བཀོལ་སྤྱོད་བྱེད་རྒྱུ་སློབ་སྦྱོང་བྱས་ཏེ། ཡོང་སྒོ་ཇེ་མཐོར་གཏོང་བ་དང་ཆབས་ཅིག དབུལ་ཐར་བྱེད་པ་བརྩོན་ལེན་བྱ་རྒྱུ་ཡིན་ཟེར།
སྡེ་མི་བུའུ་ཡང་དང་ཡུས་གུ་གཉིས་ཀྱིས་ལག་རྩལ་མི་སྣས་མཛུབ་སྟོན་འོག སྒྲིག་ཆས་དེ་དག་ཇི་ལྟར་བཀོལ་སྤྱོད་བྱེད་དགོས་པ་ཤེས་པར་གྱུར་ལ། དེ་ནི་ཁོ་ཚོའི་མ་འོངས་པའི་བྱ་བ་གསར་བ་རེད། ཁོ་ཚོས་མ་འོངས་པར་མི་སྣ་གཞན་དག་དང་མཉམ་དུ་ཆུ་རྐ་གཙང་སེལ་དང་རི་ངོས། བགྲོད་ལམ་བཅས་ལས་ཏེ། རྩྭ་དེའུ་སྡེ་བའི་བགྲོད་ལམ་གྱི་རྣམ་པ་གསར་བརྗེས་བྱེད་རྒྱུ་རེད།
ང་ནི་སྡེ་བའི་གཞུང་ལམ་དོ་དམ་རུ་ཁག་གི་མི་སྣ་ཡིན་ལ། ངའི་བྱ་བ་ནི་སྡེ་བའི་ནང་གི་བགྲོད་ལམ་དོ་དམ་སྲུང་སྐྱོབ་བཟང་བོ་བྱེད་རྒྱུ་དེ་ཡིན་པ་དང་། ད་ལྟ་བྱ་བ་ཞིག་ཡོད་པར་གྱུར་ལ། ཁྱིམ་མིར་ཡང་ལྟ་སྐྱོང་བྱས་ཆོག་པས། ང་རང་དགའ་སྤྲོ་ཆེན་པོ་སྐྱེས་ཡོད་ཅེས་དབུལ་ཕོངས་ཁྱིམ་ཚང་གི་ཁྱིམ་མི་ཡུས་གུ་ཡིས་དགའ་སྤྲོའི་ངང་དེ་ལྟར་བཤད།
ན་ནིང་། དོན་འགྲུབ་རྒྱལ་རྨ་སྟོད་རྫོང་དབུལ་སྐྱོར་ཅུའུ་ཡིས2017ལོའི་དབུལ་སྐྱོར་མཁྲེགས་གཏོར་གྱི་ཕུལ་བྱུང་ཧྲུའུ་ཅི་དང་པོར་བདམས། རྩྭ་དེའུ་སྡེ་བའི་སྡེ་དམངས་ཀྱིས་དོན་འགྲུབ་རྒྱལ་ལ“མང་ཚོགས་སེམས་སུ་བཅངས་ནས། མང་ཚོགས་ལ་དཀའ་ཁག་སེལ”ཅེས་པའི་དར་ཆ་གནང་བ་དང་། ཁོའི་དབུལ་སྐྱོར་བྱ་བར་སྡེ་མི་ཡོངས་ཀྱི་རྒྱབ་སྐྱོར་དང་ཁས་ལེན་ཐོབ།
ལོ་གསུམ་གྱི་དུས་ཚོད་ནང་། དོན་འགྲུབ་རྒྱལ་གྱིས་རྩྭ་ཐང་འདི་རུ་རྨ་སྟོད་རྫོང་དབུལ་སྐྱོར་འགན་འཁྲི་དེ་གོ་གནས་གཙོ་བོར་བཞག་ནས། མུ་མཐུད་དུ་རྨ་སྟོད་རྫོང་གི་དབུལ་སྐྱོར་མཁྲེགས་གཏོར་བྱ་བར་བློ་རིག་དང་ནུས་ཤུགས་འབུལ་བཞིན་ཡོད།
དོན་འགྲུབ་རྒྱལ་གྱིས་བཤད་རྒྱུར། རང་ཉིད་ཀྱི་བྱ་བ་བརྗེ་བ་ཁོ་ན་མ་ཡིན་པར། སྡེ་བ་ཡོངས་ཀྱི་མང་ཚོགས་ཀྱི་རེ་སྒུག་སེམས་སུ་བཅིངས་ཡོད་པས། དངོས་ནས་སྡེ་མི་རྣམས་ལ་འབྱོར་ཕྱུག་གི་འཚོ་བ་བཟང་བོ་རོལ་དུ་འཇུག་དགོས་ཟེར།
ལོ་ཙཱ་བ། ཤ་བོ་རིན་མཚོ།


c: text/html

text:
Terdzo-ZI-034
པདྨ་གར་དབང་མཁའ་འགྲོ་མའི་རྟོག་པ་ལས་ཕྱུང་བའི་ཁམས་གསུམ་དབང་དུ་བྱེད་པའི་མན་ངག་གི་རྒྱུན་གྱི་བསྐྱེད་བཟླས་ཟབ་མོ་བདེ་ཆེན་བདུད་རྩིའི་ཉིང་ཁུ་
by དིལ་མགོ་མཁྱེན་བརྩེ་བཀྲ་ཤིས་དཔལ་འབྱོར་ (Khyentse, Dilgo)
in ཡང་གཏེར་པདྨ་མཁའ་འགྲོ་མ་རིག་བྱེད་རྩལ་ (Yang gter pad+ma mkha' 'gro ma rig byed rtsal)
Volume 52 (ཟི) / Pages 487-499 / Folios 1a1 to 7b4
Tibetan Text
༄༅། །པདྨ་གར་དབང་མཁའ་འགྲོ་མའི་རྟོག་པ་ལས་ཕྱུང་བའི་ཁམས་གསུམ་དབང་དུ་བྱེད་པའི་མན་ངག་གི་རྒྱུན་གྱི་བསྐྱེད་བཟླས་ཟབ་མོ་བདེ་ཆེན་བདུད་རྩིའི་ཉིང་ཁུ་བཞུགས། ། ན་མོ་གུ་རུ་པདྨ་དྷཱ་ཀི་ནཱི་ཡེ། འདིར་ཤིན་ཏུ་ཟབ་པའི་བཅུད་དྲིལ་པདྨ་མཁའ་འགྲོ་རིག་བྱེད་རྩལ་གྱི་གསང་སྒྲུབ་ལྷ་སྔགས་དེ་ཁོ་ན་ཉིད་ཀྱི་རྣལ་འབྱོར་ཟབ་མོས་སྒོ་གསུམ་གྱི་གཡོ་འཁྲུལ་བདེ་ཆེན་རྡོ་རྗེའི་གསང་བ་གསུམ་དུ་དབང་བྱེད་པའི་མན་ངག་རྒྱུན་གྱི་རྣལ་འབྱོར་སྙིང་པོའི་ཚུལ་དུ་ཉམས་སུ་ལེན་པར་འདོད་པས། ཐོག་མར་སྦྱོར་བ་བརྒྱུད་འདེབས་ནི། ཀུན་བཟང་ཆོས་སྐུ་མཐའ་ཡས་འོད་དཔག་མེད། །དབང་ཆེན་ཧེ་རུ་ཀ་དཔལ་ལོངས་སྤྱོད་རྫོགས། །སྤྲུལ་སྐུ་རིག་འཛིན་རྡོ་རྗེ་ཆོས་རབ་རྩལ། །ལས་ཀྱི་དབང་མོ་པདྨ་སཾ་བྷ་བ། །ཆོས་རྒྱལ་ཁྲི་སྲོང་ལོ་ཆེན་བཻ་རོའི་ཞབས། །མཁར་ཆེན་མཚོ་རྒྱལ་རོང་ཟོམ་ཆོས་ཀྱི་བཟང་། །པདྨ་འོད་གསལ་མདོ་སྔགས་གླིང་པ་དང་། །པདྨ་གར་དབང་པདྨ་ཐེག་མཆོག་རྩལ། །འཇམ་མགོན་པདྨ་ཡེ་ཤེས་རྡོ་རྗེ་སོགས། །རྩ་བརྒྱུད་བླ་མ་ཡི་དམ་མཁའ་འགྲོའི་ཚོགས། །ཆོས་སྲུང་དམ་ཅན་བཅས་ལ་གསོལ་བ་འདེབས། །ཐུགས་རྗེ་བརྩེ་བ་ཆེན་པོས་དགོངས་ནས་ཀྱང་། །དབང་དང་བྱིན་རླབས་དངོས་གྲུབ་མ་ལུས་སྩོལ། །བསྙེན་པས་ཡེ་ཤེས་ལྷ་ཡི་ཐུགས་རྗེས་ཟིན། །སྒྲུབ་པས་གནས་སྐབས་མཐར་ཐུག་དངོས་གྲུབ་ཐོབ། །ཕྲ་མོ་སྣ་ཚོགས་གྲུབ་པ་ཆེན་པོ་བརྒྱད། །མཆོག་གི་ལས་སྦྱོར་མཐའ་རུ་ཕྱིན་པར་ཤོག །སྲིད་ཞིའི་ཁྱབ་བདག་བདེ་ཆེན་ལྷན་ཅིག་སྐྱེས། །བདེན་གཉིས་དབྱེར་མེད་ཡེ་ཤེས་དྷཱ་ཀི་ནཱིའི། །གོ་འཕང་མངོན་གྱུར་རླུང་སེམས་དབྱིངས་སུ་དག །འཁོར་འདས་བརྟན་གཡོ་དབང་དུ་སྒྱུར་བྱེད་ཤོག །ཅེས་མངྒ་ལས་སོ། །ཞེས་དང་། སྐྱབས་སེམས་ནི། པདྨ་ཧེ་རུ་ཀ་ཡི་དགོངས་པ་ཡིས༔ དབང་གི་ལྷ་མོ་ནཱ་གརྫུ་ན་དང༔ པདྨ་འབྱུང་གནས་བར་དུ་བྱིན་བརླབས་ཏེ༔ འདས་དང་མ་བྱོན་ད་ལྟ་དུས་གསུམ་གྱི༔ གསུང་གི་བརྒྱུད་པའི་བླ་མ་ལ་གསོལ་བ་འདེབས༔ ཨོ་རྒྱན་པདྨ་འབྱུང་གནས་ལ་གསོལ་བ་འདེབས༔ ཞེས་པའི་གསོལ་འདེབས་སྔོན་དུ་འགྲོ་བས། ན་མོ། བླ་མ་མཆོག་གསུམ་རིག་བྱེད་མར། །གུས་པས་སྐྱབས་མཆི་མཁའ་མཉམ་འགྲོ། །བླ་མེད་བྱང་ཆུབ་མཆོག་ཐོབ་ཕྱིར། །པདྨ་མཁའ་འགྲོ་བསྒྲུབ་པར་བགྱི། །ལན་གསུམ་མཆོད་རྫས་རྣམས། རཾ་ཡཾ་ཁཾ་གིས་སྦྱང་། གནས་ཡུལ་བདེ་ཆེན་པདྨོ་བཀོད༔ དག་པ་རབ་འབྱམས་ཞིང་གི་དབུས༔ ཕྱི་ནང་གསང་བའི་མཆོད་སྤྲིན་རྣམས༔ ནམ་མཁའ་མཛོད་ཀྱི་འཁོར་ལོར་གྱུར༔ ཨོཾ་སརྦ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཨཱ་ཧཱུྃ༔ ཞེས་པས་བྱིན་གྱིས་བརླབ། གཉིས་པ་དངོས་གཞི་ལ་གསུམ་ལས། དང་པོ་སྣང་བཅས་ལུས་སྐུའི་རྡོ་རྗེར་དབང་དུ་བྱ་ཕྱིར་ལྷ་བསྒོམ་པ་ནི། ཨོཾ་མ་ཧཱ་ཤཱུནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ༔ སྟོང་པའི་དབྱིངས་ལས་ཡེ་ཤེས་ཀྱི་རང་རྩལ་རྡོ་རྗེ་སྲུང་བའི་འཁོར་ལོ་སྲ་ཞིང་བརྟན་པ་དང་ དུར་ཁྲོད་ཀྱི་བཀོད་པས་ཡོངས་སུ་བསྐོར་བའི་ལྟེ་བར་དབང་གི་ཕོ་བྲང་ཟླ་གམ་སྒོ་གཅིག་པ་གསལ་ཞིང་ཡངས་ལ་རབ་ཏུ་འབར་བའི་དབུས་སུ་ཆོས་འབྱུང་དམར་པོ་ཟུར་དྲུག་པ་ལ་གནས་པའི་སྣ་ཚོགས་པདྨ་འདབ་མ་བཞི་པའི་དབུས་དང་ཕྱོགས་བཞིར་ཉི་མའི་དཀྱིལ་འཁོར་རེ་རེ༔ དབུས་ཀྱི་གདན་གྱི་སྟེང་དུ་ཧྲཱིཿཡིག་དམར་གསལ་མར་མེ་ལྟར་འབར་བ་ལ་སེམས་ཡུན་རིང་དུ་གཟུང༔ དེ་ལས་འོད་ཟེར་འཕྲོས༔ རྩ་གསུམ་རྒྱལ་བ་རབ་འབྱམས་ལ་ཐུགས་མཉེས་པའི་མཆོད་པ་ཕུལ༔ བརྟན་གཡོ་ཐམས་ཅད་འདར་ཞིང་གཡོས༔ འཁོར་འདས་ཀྱི་དྭངས་བཅུད་རང་དབང་མེད་པར་བསྡུས་ཏེ་ཧྲཱིཿལ་ཐིམ་པས་པདྨ་དམར་པོ་ཧྲཱིཿས་མཚན་པ༔ དེ་ཡོངས་སུ་གྱུར་པ་ལས་པདྨ་མཁའ་འགྲོ་རིག་བྱེད་རྩལ་སྐུ་མདོག་དམར་སྨུག་རྒྱ་སྐྱེགས་ཀྱི་མེ་ཏོག་ལྟར་གསལ་ཞིང་ཉི་མ་བྱེ་བའི་མདངས་འོད་འཚེར་བ༔ ཞལ་གཅིག་ཕྱག་བཞི་མ༔ སྤྱན་གསུམ་དམར་ཟླུམ་གཡོན་དུ་གཟིགས་ཤིང་དབུ་སྐྲ་སྣུམ་འབོལ་ལི་ཁྲིའི་མདོག་ཅན་གྱེན་དུ་བརྫེས་པའི་ལྷག་མ་སྐུ་རྒྱབ་ཏུ་སིལ་བུར་གྲོལ་བ༔ སིནྡྷུ་ཝཱ་རའི་མེ་ཏོག་གིས་ཐོད་བཅིངས་ཤིང་ནོར་བུ་དམར་པོའི་ཐོར་ཚུགས་ཀྱིས་བརྗིད་པ༔ ཞལ་བཞད་ཅིང་མཆེ་བ་གཙིགས་པ་ཤིན་ཏུ་ཆགས་ཤིང་ཅུང་ཟད་ཁྲོ་མོའི་ཉམས་དང་ལྡན་པ༔ ནུ་མ་མཁྲེགས་ཤིང་གསང་བའི་པདྨོ་རྒྱས་པ་ལོ་བཅུ་དྲུག་ལོན་པའི་འཇོ་སྒེག་འཆང་བ༔ ཕྱག་དང་པོ་གཉིས་ཀྱིས་ཨུཏྤལ་དམར་པོའི་མདའ་གཞུ་སྙན་གྱི་དྲུང་དུ་འགེངས་པས་འཁོར་འདས་ཀྱི་སྲོག་རྩ་དབང་མེད་དུ་འདྲེན་པ༔ གཡས་འོག་མས་ཐོད་པའི་ཌཱ་མ་རུ་འཁྲོལ་བའི་སྒྲས་ཁམས་གསུམ་ཐམས་ཅད་འདར་ཞིང་གཡོ་བ༔ གཡོན་འོག་མས་ཀ་པཱ་ལ་ཁྲག་གིས་གང་བ་སྟ་ཟུར་གཡོན་དུ་འཆང་བས་སྲིད་པ་གསུམ་གྱི་ཡིད་རང་དབང་མེད་པར་འཕྲོག་པ༔ མི་མགོ་སྐམ་པོ་ལྔས་དབུར་བརྒྱན་ཅིང་རློན་པ་ལྔ་བཅུས་དོ་ཤལ་འཕྱང་བ༔ རུས་པའི་རྒྱན་ལྔ་དང་རིན་པོ་ཆེ་དང་མེ་ཏོག་དམར་པོའི་ཕྲེང་བས་མཛེས་པ༔ སྟག་གི་པགས་པའི་ཤམ་ཐབས་ཅན༔ ཞབས་གཡས་བསྐུམས་པའི་སོར་མོ་གཡོན་པའི་བརླ་ལ་གཏད་ཅིང༔ གཡོན་བརྐྱངས་པས་ཉི་མ་ལ་གནས་པའི་བམ་རོ་དམར་སེར་མགོ་བོ་གཡོན་དུ་བསྟན་པའི་སྙིང་ག་ནས་བརྫིས་ཤིང་འོད་ཟེར་དམར་པོ་རབ་ཏུ་འབར་ཞིང་འཁྲུགས་པའི་ཀློང་ན་རོལ་པ༔ པད་འདབ་བཞིའི་ཤར་དུ་ཧ་ལས་རྡོ་རྗེ་མཁའ་འགྲོ་མ་དཀར་མོ༔ ལྷོར་རི་ལས་རིན་ཆེན་མཁའ་འགྲོ་མ་སེར་མོ༔ ནུབ་ཏུ་ནི་ལས་པདྨ་མཁའ་འགྲོ་མ་དམར་མོ༔ བྱང་དུ་ས་ལས་སྣ་ཚོགས་མཁའ་འགྲོ་མ་ལྗང་ཁུ༔ ཐམས་ཅད་ཀྱང་རྗེས་སུ་ཆགས་པའི་དམར་མདངས་རབ་ཏུ་འཚེར་བ༔ ཞལ་གཅིག་ཕྱག་གཉིས་སྤྱན་གསུམ་མ༔ གཡས་སོ་སོའི་རིགས་ཀྱི་མཚན་མས་སྤྲས་པའི་ལྕགས་ཀྱུ་འཕྱར་ཞིང༔ གཡོན་ཞགས་པ་འཆང་བ༔ རྒྱན་ཆ་ལུགས་གཙོ་མོ་དང་མཚུངས་ཤིང་ཞབས་གར་སྟབས་ཀྱིས་ཉི་མ་ལ་གནས་པའི་མི་རོའི་སྙིང་གར་བརྫིས་པ༔ ཡེ་ཤེས་ཀྱི་འོད་ཟེར་འབར་བའི་ཀློང་ན་བཞེངས་པའི་སྐུར་གྱུར༔ ཅེས་གསལ་གདབ། གནས་གསུམ་བྱིན་རླབས་ནི། གཙོ་འཁོར་ཐམས་ཅད་ཀྱི་དཔྲལ་བར་སྐུ་རྡོ་རྗེ་མའི་ངོ་བོ་ཨོཾ་དཀར་པོ༔ མགྲིན་པར་གསུང་རྡོ་རྗེ་མའི་ངོ་བོ་ཨཱཿདམར་པོ༔ ཐུགས་ཀར་ཐུགས་རྡོ་རྗེ་མའི་ངོ་བོ་ཧཱུྃ་མཐིང་གའི་འོད་ཟེར་སྤྲོ་བསྡུས་ཀྱི་སྦྱོར་བས་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་རྡོ་རྗེའི་བདག་ཉིད་དུ་བྱིན་གྱིས་བརླབས་པར་བསམ་ལ། ཨོཾ་སརྦ་ཏ་ཐཱ་ག་ཏ་ཀཱ་ཡ་ཝཱ་ཀ་ཙིཏྟ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ༔ ཞེས་རྡོ་རྗེ་རྩེ་ལྔའི་རྒྱ་གནས་གསུམ་དུ་གཏུགས། དེ་ནས་ཡེ་ཤེས་པ་སྤྱན་དྲང་བ་ནི། ལག་གཉིས་གཤིབས་པའི་མཐེའུ་ཆུང་ནང་དུ་བཀུག་པ་མཐེ་བོས་མནན། གུང་མོ་གཉིས་སྒྲེང་བའི་རྒྱབ་ཏུ་མཛུབ་མོ་སྦྱར། སྲིན་ལག་རང་སར་བརྐྱངས་པ་པདྨའི་ཕྱག་རྒྱ་བཅས་ལ། ཧཱུྃ༔ ཀུན་རྟོག་ཡེ་ཤེས་དགྱེས་པའི་ཡུམ༔ པདྨ་མཁའ་འགྲོ་རིག་བྱེད་རྩལ༔ རབ་འབྱམས་དབང་གི་ཌཱ་ཀིའི་ཚོགས༔ ཕྲིན་ལས་མཛད་ཕྱིར་གནས་འདིར་གཤེགས༔ ཧྲཱིཿཔདྨ་ཌཱ་ཀི་ནཱི་སརྦ་ས་མ་ཡ་ཧོ༔ ས་མ་ཡ་སཏྭཾ༔ ཨེ་ཨཱ་རལླི་ཧྲཱིཾ་ཧྲཱིཾ་ཕེཾ་ཕེཾ་ཨཱ་བེ་ཤ་ཡ་ཨ་ཨཱ༔ ཞེས་འདི་དྲག་ཏུ་བཟླ་ཞིང་རྡོ་རྗེ་སེ་གོལ་དང་ཐལ་མོ་བརྡབ་ལ་སྤྱན་དྲངས། རྒྱ་དང་བཅས། ཛཿཧཱུྃ་བཾ་ཧོ༔ སུ་ར་ཏ་སཏྭཾ་ཨ་ཧཾ༔ ཞེས་བརྗོད་པས་སྤྱན་དྲངས་པའི་མཁའ་ཁྱབ་ཀྱི་ཡེ་ཤེས་པ་ཐམས་ཅད་དམ་ཚིག་གི་འཁོར་ལོ་དང་དབྱེར་མེད་དུ་གྱུར་པར་བསམ་མོ༔ སླར་ཡང་རང་གི་ཐུགས་ཀ་ནས་བྱུང་བའི་འོད་ཟེར་གྱིས་པདྨའི་རིགས་ཀྱི་དབང་ལྷ་ནམ་མཁའ་གང་བར་སྤྱན་དྲངས༔ དེ་རྣམས་ཀྱིས་བྱང་ཆུབ་སེམས་དཀར་དམར་ལྷག་པའི་བདུད་རྩིས་དབང་བསྐུར་བའི་ཆུ་རྒྱུན་སྤྱི་བོ་ནས་ཞུགས༔ ལུས་ཀྱི་ནང་གང༔ རྟོག་པའི་དྲི་མ་སྦྱངས༔ ཆུ་ཞབས་སྤྱི་བོར་བརྟན་པ་ལས་གཙོ་མོ་ལ་སྣང་བ་མཐའ་ཡས་ཀྱི་ངོ་བོ་དཔལ་རྟ་མགྲིན་དམར་པོ་པདྨའི་དབྱུག་ཏོ་དང་ཞགས་པ་འཛིན་པ༔ ཁྲོ་བོའི་ཆས་ཀྱིས་བརྒྱན་ཅིང་དབུ་གཙུག་ནས་དབང་གི་རྟ་སྐད་འཚེར་བ་དང༔ འཁོར་རྣམས་ལ་གཙོ་མོ་ཉིད་ཀྱིས་དབུར་བརྒྱན་པར་གྱུར༔ ལག་གཉིས་ཐལ་མོ་ཕྲད་དུ་སྦྱར། མཐེ་བོང་གཉིས་གྱེན་དུ་བསྒྲེངས་པ་རྟ་གདོང་གི་ཕྱག་རྒྱ་སྤྱི་བོར་བཅིངས་ལ། ཧྲཱིཿཔདྨ་ཧ་ཡ་གྲཱི་ཝ་ཨ་བྷི་ཥིཉྩ་ཨོཾ༔ ཧྲཱིཿཔདྨ་ཨ་བྷི་ཥིཉྩ་མི༔ ཞེས་རྒྱས་གདབ་ལ། བཞུགས་སུ་གསོལ་བ་ནི། ཧྲཱི༔ དབང་གི་ཕོ་བྲང་འོད་འབར་དབུས༔ ཏིང་འཛིན་སྤྲུལ་པའི་དམ་ཚིག་པར༔ ཡེ་ཤེས་འཁོར་ལོ་དགྱེས་བཞུགས་ནས༔ མཆོད་བཞེས་དམ་སྐོང་དངོས་གྲུབ་སྩོལ༔ སརྦ་ས་མ་ཡ་ཏིཥྛ་ལྷན༔ ཕྱག་འཚལ་བ་ནི། ཧྲཱི༔ ཆོས་དབྱིངས་སྐྱེ་བ་མེད་པ་ལས༔ སོ་སོར་ཀུན་རྟོག་ཡེ་ཤེས་སྐུ༔ པདྨ་མཁའ་འགྲོའི་དཀྱིལ་འཁོར་ལྷར༔ གུས་ཤིང་གདུང་བས་ཕྱག་འཚལ་ལོ༔ ཨ་ཏི་པཱུ་ཧོ༔ པྲ་ཏཱིཙྪ་ཧོ༔ མཆོད་པ་ནི། ཧྲཱི༔ དབང་མཛད་མཁའ་འགྲོའི་ལྷ་ཚོགས་ལ༔ ལྷ་མིའི་ཉེར་སྤྱོད་འདོད་ཡོན་ལྔ༔ ནམ་མཁའ་གང་བར་སྤྲུལ་ཏེ་འབུལ༔ བཞེས་ནས་བདག་ལ་དགྱེས་པར་མཛོད༔ ཨོཾ་པདྨ་ཌཱ་ཀི་ནཱི་ས་པ་རི་ཝཱ་ར་ཤྲཱི་བཛྲ་རཱ་ག་ཨརྒྷཾ་ནས། ཤབྡ་རཱུ་པ་ཤབྡ་གནྡྷེ་ར་ས་སྥརྴེ་མ་ཧཱ་པཱུ་ཛ་ཧོ༔ ཧྲཱི༔ བྱང་ཆུབ་སེམས་ཀྱི་ཨ་མྲྀ་ཏ༔ རྩ་ཁམས་བདེ་བའི་དམ་ཚིག་གིས༔ དབང་མཛད་ཌཱ་ཀི་འཁོར་བཅས་མཆོད༔ འཁོར་འདས་མཉམ་སྦྱོར་དངོས་གྲུབ་སྩོལ༔ མ་ཧཱ་ཨ་མྲྀཏ་ཁཱ་ཧི༔ ཧྲཱི༔ དུང་ཆེན་སྣོད་དུ་དམར་ཆེན་བསྐྱིལ༔ འདོད་ཆགས་ཆེན་པོའི་དམ་ཚིག་གིས༔ དབང་མཛད་ཌཱ་ཀི་འཁོར་བཅས་མཆོད༔ ཁམས་གསུམ་དབང་སྡུད་དངོས་གྲུབ་སྩོལ༔ མ་ཧཱ་རཀྟ་ཁཱ་ཧི༔ ཧྲཱི༔ སྣོད་བཅུད་གཏོར་མའི་ཚོགས་སུ་སྦྱར༔ ལོངས་སྤྱོད་ཆེན་པོའི་དམ་ཚིག་གིས༔ དབང་མཛད་ཌཱ་ཀི་འཁོར་བཅས་མཆོད༔ མི་ཟད་འདོད་རྒུའི་དངོས་གྲུབ་སྩོལ༔ མ་ཧཱ་བ་ལིངྟ་ཁཱ་ཧི༔ བསྟོད་པ་ནི། ཧྲཱི༔ ཤིན་ཏུ་རྣམ་དག་ཆོས་དབྱིངས་ལས༔ རྗེས་ཆགས་བདེ་བ་ཆེན་པོའི་སྐུ༔ པདྨའི་རིགས་མཆོག་རྒྱ་མཚོའི་ཡུམ༔ འཁོར་ལོའི་དབང་ཕྱུག་མ་ལ་བསྟོད༔ རབ་དམར་ཉི་མ་འཆར་ཁའི་འོད༔ ཐིག་ལེའི་ཞལ་གཅིག་ཚད་མེད་ཕྱག༔ ཐབས་ཤེས་མདའ་གཞུས་འཁོར་འདས་སྲོག༔ དྭངས་མའི་ཐིག་ལེར་འདྲེན་ལ་བསྟོད༔ ཅང་ཏེའི་སྒྲ་ཡིས་ཁམས་གསུམ་གཡོ༔ ཐོད་ཁྲག་སྲིད་གསུམ་སྙིང་རྩ་སྒུལ༔ ཁྲོ་ཆགས་སྒེག་པའི་ཉམས་འགྱུར་གྱིས༔ བདེ་ཆེན་ཡེ་ཤེས་སྩོལ་ལ་བསྟོད༔ དར་དང་རིན་ཆེན་རུས་པ་སོགས༔ འདོད་ཡོན་མ་སྤངས་རྒྱན་དུ་རྫོགས༔ རབ་འབྱམས་དབང་གི་ཕྲིན་ལས་བདག༔ དངོས་གྲུབ་གཏེར་ལ་ཕྱག་འཚལ་བསྟོད༔ རྡོ་རྗེ་རིན་ཆེན་པདྨ་ལས༔ དགའ་བཞི་བདེ་ཆེན་སྙིང་རྗེའི་གཟུགས༔ དྲན་པས་འདོད་དོན་མཆོག་སྩོལ་བའི༔ དཀྱིལ་འཁོར་ལྷ་ཚོགས་རྣམས་ལ་བསྟོད༔ ལྷ་སྐུའི་གསལ་སྣང་ལ་སེམས་གཟུང་ཞིང་ང་རྒྱལ་བསྐྱེད། གཉིས་པ་ཕྱེད་སྣང་ངག་གསུང་རྡོ་རྗེར་དབང་དུ་བྱ་ཕྱིར་སྔགས་བཟླ་བ་ནི། རང་གི་སྙིང་གར་པདྨ་དང་ཉི་མའི་སྟེང་དུ་རང་འདྲའི་ཡེ་ཤེས་སེམས་མ་ཚོན་གང་བ། དེའི་ཐུགས་ཀར་ཏིང་ངེ་འཛིན་སེམས་དཔའ་ཉི་མ་ལ་གནས་པའི་ཧྲཱིཿཡིག་དམར་པོ་མར་མེ་ལྟར་འབར་བའི་མཐར་སྔགས་ཀྱི་ཕྲེང་བས་བསྐོར་བར་གྱུར༔ ཞེས་པ་ལ་སེམས་བཟུང་ནས། ཙནྡན་དམར་པོའམ་བྱེ་རུའི་ཕྲེང་བ་མིང་མེད་ཀྱི་སྟེང་ནས་བགྲང་ལ། ཨོཾ་པདྨ་ཌཱ་ཀི་ནཱི་ཀུ་རུ་ཀུལླེ་ཧྲཱིཿསྭཱ་ཧཱ༔ ཞེས་བཟླ། གསལ་ཐེབས་ནས། དེ་ལས་སྔགས་ཕྲེང་གཉིས་པ་བྱུང༔ ཞལ་ནས་ཐོན༔ ལྟེ་བའི་པདྨོ་ནས་ཞུགས༔ བར་མ་ཆད་པར་འཁོར་བའི་བདེ་བ་ཆེན་པོའི་འོད་ཟེར་གྱིས་རབ་འབྱམས་རྩ་བ་གསུམ་གྱི་ལྷ་ཚོགས་རྣམས་དང༔ ཁྱད་པར་ལྷན་སྐྱེས་ཡེ་ཤེས་པདྨ་ཌཱ་ཀི་ནཱི་དབང་མཛད་མཁའ་འགྲོ་བྱེ་བ་འབུམ་གྱི་ཐུགས་བརྒྱུད་བསྐུལ༔ བྱིན་རླབས་དང་དངོས་གྲུབ་ཐམས་ཅད་འོད་དམར་པོའི་རྣམ་པས་བདག་ལ་བསྩལ་ཞིང་བརྟན་པར་གྱུར༔ ཞེས་དམིགས་ལ་མི་ཚིག་གིས་བར་མ་ཆོད་པར་ཅི་ནུས་སུ་བཟླ། རྗེས་འབྲེལ་ཐུན་མཚམས་ཀྱི་བྱ་བ་ལས། བཤགས་ཤིང་དངོས་གྲུབ་བསྐུལ་བ་ནི། ཧོ༔ དཀྱིལ་འཁོར་ལྷ་ཚོགས་དགོངས་སུ་གསོལ༔ བདག་ཅག་མ་རིག་གཞན་དབང་གིས༔ ཐུགས་དང་འགལ་བའི་ནོངས་པ་ཀུན༔ མཐོལ་ལོ་བཤགས་སོ་བཟོད་པར་བཞེས༔ འཆི་མེད་ཚེ་དང་འཛད་མེད་དབྱིག༔ ནུས་པ་སྔགས་དང་ཏིང་འཛིན་རྩལ༔ མོས་པ་རྣམ་བཞི་འཇིག་རྟེན་གསུམ༔ དབང་བསྒྱུར་ལས་ཀྱི་དངོས་གྲུབ་སྩོལ༔ སྒོ་གསུམ་མི་ཤིགས་དྭངས་མའི་སྲོག༔ རྡོ་རྗེ་གསུམ་དང་མཉམ་སྦྱར་བས༔ རིགས་ཀྱི་གཙོ་དང་དབྱེར་མེད་པའི༔ ཡེ་ཤེས་མཆོག་ཏུ་བདག་སྒྲུབས་ཤིག༔ ཤྲཱི་བཛྲ་རཱ་ག་པཱ་ཤཾ་ཀུ་རུ་ཀཱ་ཡ་ཝཱ་ཀ་ཙིཏྟ་སརྦ་སིདྡྷི་ཕ་ལ་ཧཱུྃ༔ ཞེས་བསྐུལ་ཞིང་མོས་པ་དྲགས་པོས་ལྷར་སྣང་ལ་སེམས་གཟུང་བ་ལྷ་བསྒོམས་པས་སྒྲུབ་པའོ། །ཐུན་ཐམས་ཅད་ཀྱི་མཐར་གཏོར་མ་འབུལ་ཏེ། སྟོང་པའི་ངང་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ་གཏོར་མ་བདུད་རྩིའི་རྒྱ་མཚོ་ཁ་དོག་དྲི་རོ་ནུས་མཐུ་ཕུན་སུམ་ཚོགས་པར་གྱུར། ཨོཾ་ཨཱཿཧཱུྃ་ཧ་ཧོ་ཧྲཱི༔ གཏོར་མགྲོན་གྱི་ཡེ་ཤེས་པ་སྤྱན་དྲངས་ཏེ་དམ་ཚིག་གི་རྟེན་དང་དབྱེར་མེད་དུ་བཞུགས་པའི་ལྗགས་པདྨའི་སྦུ་གུས་གཏོར་མའི་དྭངས་བཅུད་དྲངས་པས་མཉེས་པར་གྱུར༔ བསྙེན་སྔགས་མཐར། ཨི་དཾ་བ་ལིཾ་ཏ་པཱི་པཱ་ཐཱ་གྲྀཧྞ་པ་ཡ་གྲྀཧྞ་པ་ཡ་ཁ་ཁ་ཁཱ་ཧི་ཁཱ་ཧི་མ་མ་སརྦ་ཀརྨ་ཀུ་རུ་སིདྡྷི་མྨེ་པྲ་ཡཙྪནྟུ༔ ཞེས་ཚར་བདུན་སོགས་མང་དུ་ཕུལ། ཨོཾ་པདྨ་ཌཱ་ཀི་ནཱི་ས་པ་རི་ཝཱ་ར་ཤྲཱི་བཛྲ་རཱ་ག་ཨརྒྷཾསོགས་ནས། ཤབྡ་རཱུ་པ་ཤབྡ་གནྡྷེ་ར་ས་སྥརྴེ་མ་ཧཱ་པཱུ་ཛ་ཧོ༔ ཧྲཱི༔ ཆོས་དབྱིངས་སྐྱེ་བ་མེད་པ་ལས༔ སོ་སོར་ཀུན་རྟོག་ཡེ་ཤེས་སྐུ༔ པདྨ་མཁའ་འགྲོའི་དཀྱིལ་འཁོར་ལྷར༔ གུས་ཤིང་གདུང་བས་བསྟོད་པར་བགྱི༔ ཞེས་མཆོད་ཅིང་བསྟོད། ཧྲཱི༔ བདེ་ཆེན་པདྨའི་རིགས་ཀྱི་ཡུམ༔ དབང་མཛད་མཁའ་འགྲོ་རིག་བྱེད་རྩལ༔ གཙོ་འཁོར་སྤྲུལ་དང་ཡང་སྤྲུལ་བཅས༔ མཆོད་གཏོར་འདོད་རྒུའི་སྤྲིན་ཆེན་པོ༔ བདུད་རྩིའི་རྒྱ་མཚོ་འདི་བཞེས་ལ༔ དགྱེས་པ་ཆེན་པོའི་གཟི་བྱིན་སྐྱེད༔ ཁམས་གསུམ་སྣོད་བཅུད་དབང་དུ་སྡུས༔ སྲིད་གསུམ་དྲེགས་པ་ཟིལ་གྱིས་གནོན༔ ཞི་དང་རྒྱས་དང་དབང་དང་དགུག༔ མངོན་སྤྱོད་ལས་ཀུན་འགྲུབ་པ་དང༔ འཇིག་རྟེན་འཇིག་རྟེན་འདས་པ་ཡི༔ དངོས་གྲུབ་མ་ལུས་བསྩལ་དུ་གསོལ༔ སརྦ་ཀརྨ་སིདྡྷི་ས་མ་ཡ་ཧཱུྃ༔ ཞེས་ཕྲིན་ལས་གསོལ། གསུམ་པ་སྣང་མེད་ཡིད་ཐུགས་རྡོ་རྗེར་དབང་དུ་བྱ་ཕྱིར་ཉེར་བསྡུ་ནི། རང་གི་སྙིང་ག་ནས་འོད་ཟེར་འཕྲོས༔ སྣོད་བཅུད་ཐམས་ཅད་འོད་དམར་པོའི་རྣམ་པར་ཞུ་སྟེ་ཏིང་ངེ་འཛིན་སེམས་དཔའ་དང་དབྱེར་མེད་དུ་གྱུར༔ དེའང་མི་དམིགས་པ་འོད་གསལ་བདེ་བ་ཆེན་པོའི་ངང་དུ་ཐིམ་པར་གྱུར༔ ཅེས་མོས་ལ་མཉམ་པར་བཞག །སླར་རང་ཉིད་པདྨ་མཁའ་འགྲོ་མའི་སྐུར་གྱུར་པའི་གནས་གསུམ་དུ་ཨོཾ་ཨཱཿཧཱུྃ་གིས་མཚན་པར་གྱུར༔ ཅེས་ཐུན་མཚམས་ཀྱི་ལྷར་ལངས་ལ་པདྨའི་ཕྱག་རྒྱ་གནས་གསུམ་དུ་རེག་ཅིང་། ཨོཾ་སརྦ་ཏ་ཐཱ་ག་ཏ་ཀཱ་ཡ་ཝཱ་ཀ་ཙིཏྟ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ༔ རང་དང་སྣང་བ་ཐམས་ཅད་པདྨ་ཌཱ་ཀི་ནཱིའི་སྐུ་གསུང་ཐུགས་རྡོ་རྗེའི་རང་བཞིན་དུ་བརྟན་པར་མོས༔ རྗེས་རིམ་ནི། བསྔོ་སྨོན། བདག་གིས་བསྙེན་ཅིང་བསྒྲུབས་ལ་སོགས༔ དུས་གསུམ་བསགས་པའི་དགེ་ཚོགས་མཐུས༔ འགྲོ་ཀུན་རྡོ་རྗེ་བཙུན་མོ་དང༔ དབྱེར་མེད་མངོན་པར་བྱང་ཆུབ་ཤོག༔ ཅེས་དང་། ཡིད་བཞིན་ནོར་དང་བུམ་པ་བཟང་པོ་ལྟར༔ བསམ་པའི་དོན་ཀུན་ཐོགས་མེད་སྩོལ་མཛད་པ༔ རྗེ་བཙུན་སྒྲོལ་མ་རྒྱལ་བ་སྲས་བཅས་ཀྱིས༔ མི་འབྲལ་ཐུགས་རྗེས་སྐྱོང་བའི་བཀྲ་ཤིས་ཤོག༔ ཅེས་བྱ་ཞིང་། དུས་ཀུན་དཀོན་མཆོག་དང་ལྷག་པའི་ལྷ་ལ་མཆོད་པ་དང་། དམན་པ་ལ་སྦྱིན་པ་གཏོང་། སྟངས་ཀྱི་སེམས། སེམས་ཅན་ཀུན་ལ་དམིགས་པའི་སྙིང་རྗེ་དང་། གཙོ་བོའི་སེམས་བདེ་སྟོང་དབྱེར་མེད་ཀྱི་ལྟ་བས་རྩིས་ཟིན་པ་དང་། རིག་སྔགས་ཀྱི་ནུས་པ་ལ་ཡིད་ཆེས་པའི་དད་བརྩོན་དང་ལྡན་པས་མྱུར་དུ་འགྲུབ་པ་ནི་ངེས་པའོ། །ཞེས་པའང་ལྷོ་ལྗོངས་ཆོས་ཀྱི་རྒྱལ་ཁབ་ཆེན་པོའི་ལྷ་སྲས་འཇིགས་མེད་སེང་གེ་དབང་ཕྱུག་དང་། ལྷ་བཙུན་སྐལ་བཟང་ཆོས་སྒྲོན་ཡུམ་སྲས་ནས་ཐུགས་དམ་རྒྱུན་གྱི་ཉམས་བཞེས་སུ་ཆེད་དུ་བཀའ་བསྩལ་བཞིན་སྣང་སྲིད་དབང་སྡུད་པདྨ་རྒྱལ་པོའི་བཀའ་འབངས་དབང་ཆེན་དགྱེས་པ་རྩལ་གྱིས་གཏེར་གཞུང་རྩ་བའི་མན་ངག་ཁོལ་ཕྱུང་དུ་བགྱིས་པ་འདིས་ཀྱང་དཔལ་ལྡན་འབྲུག་པའི་ཆོས་རྒྱལ་མཆོག་གི་ཆབས་སྲིད་མངའ་ཐང་ཕྱོགས་ཐམས་ཅད་ལས་རྣམ་པར་རྒྱལ་བའི་རྒྱུར་གྱུར་ཅིག། །། ༈ དཔེ་ཚན་འདི་སྔོན་ཆད་གཏེར་མཛོད་དཀྱུས་སུ་མེད་ཅིང་། བལ་ཡུལ་ཞེ་དགོན་གྱི་པར་གསར་འདིར་གསར་བཞག་བྱས་པས་ལུང་རྒྱུན་ལ་ཞིབ་རྟོག་དགོས་པ་ཡིན་ནོ།།
Footnotes
Other Information
- Terdzo-ZI-034
- Khyentse, Dilgo
- Rin chen gter mdzod
- Rin chen gter mdzod Shechen Edition
- Yang gter pad+ma mkha' 'gro ma rig byed rtsal
- Rong zom chos kyi bzang po
- 'jam dbyangs mkhyen brtse'i dbang po
- Tibetan Texts
- RTZ Volume 52
- Tibetan Publications
- Pad+ma mkha' 'gro
- Revelations - gter ma
- Lineage Supplications - brgyud 'debs
- Daily Practice - rgyun khyer
- Mahayoga

robotstxt: allowed

filter: keep


text:
ལྷ་ལྡན་སྨོན་ལམ་ཆེན་མོའི་སྐོར་བཤད་པ།
ཨ་སྐྱབས་རྒྱལ་སྲས།
དེ་ཡང་སྔོན་རྒྱ་གར་འཕགས་པའི་ཡུལ་གྱི་གྲོང་ཁྱེར་ཁྱད་པར་དུ་འཕགས་པ་མཉན་ཡོད་ཀྱི་གནས་སུ་བདག་ཅག་གི་སྟོན་པ་མཉམ་མེད་ཤཱཀྱའི་རྒྱལ་བོས་སྤྱི་ལོ་སྔོན་གྱི་ལོ༥༡༡མེ་འབྲུག་ཟླ༡ཚེས༡ནས༡༥བར་མུ་སྟེགས་ཀྱི་སྟོན་པ་རྫོགས་བྱེད་དང་། ཀུན་ཏུ་རྒྱུ་གནག་ལྷས་ཀྱི་བུ། སྨྲ་འདོད་ཀྱི་བུ་མོའི་བུ་ཡན་ལག་རྒྱལ་བ་ཅན། མི་ཕམ་སྐྲའི་ལྭ་བ་ཅན། ཀྱཏྱའི་བུ་ནོག་ཅན། གཅེར་བུ་བ་གཉེན་གྱི་བུ་སྟེ་མུ་སྟེགས་སྟོན་པ་དྲུག་འཁོར་དང་བཅས་ནག་ཕྱོགས་ཀྱི་སྡེར་གཏོགས་ཐམས་ཅད་ཆོ་འཕྲུལ་ཆེན་པོས་ཚེས་བརྒྱད་ཉིན་བར་ཚར་བཅད་ཅིང་ཕམ་པར་མཛད་པ་དྲན་གསོ་བྱེད་ཆེད་མཉན་ཡོད་ཆོ་འཕྲུལ་ཆེན་པོའི་དུས་ཆེན་འཛུགས་པར་མཛད་ཅིང་། འཕགས་ཡུལ་ཆོས་རྒྱལ་རྣམས་ཀྱི་སྐུ་རིང་དུ་བདེ་བར་གཤེགས་པའི་རྟེན་གསུམ་ཁྱད་པར་ཅན་དང་དགེ་འདུན་གྱི་སྡེ་རྣམས་ལ་ཟང་ཟིང་གི་བསྙེན་བཀུར་རྒྱ་ཆེན་པོ་བྱ་སྲོལ་ཡོད་པ། དེ་བཞིན་དུ་བོད་ཡུལ་འདིར་ཡང་རྗེ་བདག་ཉིད་ཆེན་པོ་ནས་འཇིག་རྟེན་གྱི་ཁམས་ཀུན་ཕན་པ་དང་བདེ་བའི་སྣང་བ་དཀར་བོས་ཡུག་གཅིག་ཏུ་ཁྱབ་པར་འགྱུར་བ་སོགས་ཀྱི་ཐུགས་བསྐྱེད་ཚད་མེད་པས་ཀུན་ནས་བསླངས་ཏེ་ལོ་ལྟར་གར་བཞུགས་ཀྱི་གནས་སུ་ཆོ་འཕྲུལ་སྨོན་ལམ་ དུས་ཀྱི་མཆོད་པ་རྒྱ་ཆེན་ཆག་མེད་དུ་མཛད། རབ་བྱུང་བཅུ་བདུན་པའི་ནང་ཚན་ས་མོ་གླང་རྗེ་ཙོང་ཁ་བ་དགུང་ལོ་ང་གསུམ་ཕེབས་པ་སྤྱི་ལོ༡༤༠༩ལ་ལྷ་ལྡན་ར་ས་འཕྲུལ་སྣང་གི་གཙུག་ལག་ཁང་གསར་འཛུགས་ཐོག་ཇོ་བོ་ཤཱཀྱ་མུ་ནེའི་སྣང་བརྙན་ལ་གསེར་ཟངས་བཙོ་མ་ལས་གྲུབ་པའི་དབུ་རྒྱན། ཇོ་བོ་མི་བསྐྱོད་རྡོ་རྗེ་དང་བཅུ་གཅིག་ཞལ་ལ་དངུལ་ལས་གྲུབ་པའི་དབུ་རྒྱན་གོང་མཚུངས་ཕུལ་བས་མཚོན་རྟེན་མཆོག་རྣམས་ཀྱི་སྤྱན་སྔར་མཆོད་སྤྲིན་དང་། དགེ་འདུན་ཁྲི་ཕྲག་བརྒལ་བར་ཉིན་ཞག་བཅོ་ལྔའི་རིང་བསྙེན་བཀུར་རྒྱ་ཆེར་མཛད་ནས་ལྷ་ལྡན་སྨོན་ལམ་ཆེན་མོའི་སྲོལ་བཏོད། སྐབས་དེར་འཕགས་པའི་ཡུལ་གྱི་བྱུང་བ་དང་མཐུན་པར་བོད་ཀྱི་ཡུལ་དུའང་དུས་ཁྱད་པར་བ་ལ་སྦྱིན་པའི་བདག་པོ་ཁྱད་པར་པ་གང་དག་བྱུང་བ་རགས་ཙམ་ངོ་སྤྲོད་ཞུ་བ་ལ།
༡.དེ་ཡང་སྔོན་འཕགས་པའི་ཡུལ་དུ་གྲོང་ཁྱེར་ཁྱད་དུ་འཕགས་མཉན་ཡོད་ཅེས་བྱ་བར་དུས་ཁྱད་དུ་འཕགས་པ་ཆོ་འཕྲུལ་ཟླ་བའི་ཚེས་གཅིག་གི་དུས་སུ། སྦྱིན་བདག་ཁྱད་དུ་འཕགས་པ་ཐེག་པ་ཆེན་པོ་ལ་རིང་ནས་ཞུགས་པའི་རྒྱལ་བོ་གསལ་རྒྱལ་གྱིས་མཛད་པའི་ཚེ། བཅོམ་ལྡན་འདས་ཀྱི་ཚེམས་ཤིང་ས་ལ་བཙུགས་ཏེ་ཆོ་འཕྲུལ་དང་བོ་བསྟན་ཏོ།། ཚུལ་དེ་དང་མཐུན་པར་ཆོས་འཁོར་དཔལ་གྱི་ལྷ་སར་ས་མོ་གླིང་གི་ཧོར་ཟླ་དང་བོའི་ཚེས་གཅིག་གི་དུས་སུ། འཇམ་མགོན་བླ་མ་དཔལ་བཟང་བོའི་ཞལ་སྔ་ནས་དཔོན་སློབ་རྣམས་ཀྱིས་ལྷ་མཆོད་མི་མཆོད་ཀྱི་སྦྱིན་བདག་མཛད་དེ། ཇོ་ཤཱཀ་རྣམ་གཉིས་སོགས་ལ་རྒྱན་དང་། ན་བཟའ། མཆོད་རྫས་སོགས་ཕུལ་བ་དང་སྦྱིན་གཏོང་གི་མཆོད་སྦྱིན་རྒྱ་ཆེན་པོ་བྱས།
༢.སྔོན་གྱི་དུས་ཆོ་འཕྲུལ་ཟླ་བའི་ཚེས་གཉིས་ཀྱི་དུས་སུ་སྦྱིན་བདག་ཁྱད་པར་དུ་འཕགས་པ་གྲོང་ཁྱེར་སྟོང་ཡངས་པའི་ཆོས་ཀྱི་རྒྱལ་བོ་ཨུ་ཏྲ་ཡ་ནས་མཛད་པའི་ཚེ། བཅོམ་ལྡན་འདས་ཀྱིས་སྐུའི་གཡས་གཡོན་དུ་རིན་པོ་ཆེའི་རི་གཉིས་སྤྲུལ་ཏེ་ཆོ་འཕྲུལ་གཉིས་པ་བསྟན་ཏོ།། དེ་དང་མཐུན་པར་ས་གླང་ཧོར་ཟླ་དང་བོའི་ཚེས་གཉིས་ཀྱི་དུས་སུ་འབྲི་གུང་རྫོང་ནས་མི་དབང་རིན་པོ་ཆེ་གྲགས་པ་རྒྱལ་མཚན་པས་སྦྱིན་བདག་མཛད་དེ་དུས་ཀྱི་མཆོད་པ་རྒྱ་ཆེན་བསྒྲུབས།
༣.སྔོན་ཆོ་འཕྲུལ་ཟླ་བའི་ཚེས་གསུམ་གྱི་དུས་སུ་སྦྱིན་བདག་ཁྱད་པར་དུ་འཕགས་པ་རྒྱལ་བོ་ཤུན་རྩི་ཏ་ལས་མཛད་པའི་ཚེ། བཅོམ་ལྡན་འདས་ཀྱི་ཞལ་གྱི་ཆུ་ས་ལ་འཕོ་བ་རིན་པོ་ཆེའི་རྫིང་བུར་གྱུར་པའི་ཆོ་འཕྲུལ་གསུམ་པ་བསྟན་ཏོ།། དེ་དང་མཐུན་པར་ས་གླང་ཧོར་ཟླ་དང་བོའི་ཚེས་གསུམ་གྱི་དུས་སུ་རྒྱལ་བུ་ལྷུན་འགྲུབ་རྒྱལ་མཚན་སྐུ་མཆེད་ཡུམ་སྲས་ཀྱིས་སྦྱིན་བདག་མཛད་དེ་དུས་ཀྱི་མཆོད་པ་རྒྱ་ཆེན་བསྒྲུབས།
༤.སྔོན་ཆོ་འཕྲུལ་ཟླ་བའི་ཚེས་བཞིའི་དུས་སུ་སྦྱིན་བདག་ཁྱད་དུ་འཕགས་པ་རྒྱལ་བོ་ཨིན་དྲ་ཝར་མས་མཛད་པའི་ཚེ། བཅོམ་ལྡན་འདས་ཀྱིས་རིན་པོ་ཆེའི་རྫིང་དེ་ཡི་ངོས་བཞིར་ཡུར་བ་ཆེན་པོ་བརྒྱད་བརྒྱད་ཡོད་པ་ཆུ་ཕྱིར་ཡང་འཁོར་ཞིང་རྫིང་དེ་ཉིད་དུ་འབབ་པར་མཛད་པའི་ཆོ་འཕྲུལ་བཞི་བ་བསྟན་ཏོ།། དེ་དང་མཐུན་པར་ས་གླང་ཆོ་འཕྲུལ་ཟླ་བའི་ཚེས་བཞིའི་དུས་སུ་བྲག་དཀར་ནང་སོས་སྦྱིན་བདག་བྱས་ནས་དུས་ཀྱི་མཆོད་པ་རྒྱ་ཆེན་བསྒྲུབས།
༥.སྔོན་ཆོ་འཕྲུལ་ཟླ་བའི་ཚེས་ལྔའི་དུས་སུ་སྦྱིན་བདག་ཁྱད་པར་དུ་འཕགས་པ་རྒྱལ་བོ་ཚངས་བྱིན་གྱི་མཛད་པའི་ཚེ། བཅོམ་ལྡན་འདས་ཀྱིས་ཞལ་གྱི་སྒོ་ནས་གསེར་གྱི་ཁ་དོག་ལྟ་བུའི་འོད་ཟེར་བཀྱེས་ནས་སྟོང་ཆེན་པོའི་འཇིག་རྟེན་གྱི་ཁམས་ཀུན་ཏུ་སྣང་བར་བྱས་ཏེ་ཆོ་འཕྲུལ་ལྔ་བ་བསྟན་ཏོ།། དེ་དང་མཐུན་པར་ས་གླང་ཧོར་ ཟླ་དང་བོའི་ཚེས་ལྔའི་དུས་སུ་སྦྱིན་བདག་དཔོན་མཛེས་པ་ཡབ་སྲས་ནས་དུས་ཀྱི་མཆོད་པ་རྒྱ་ཆེན་བསྒྲུབས།
༦.སྔོན་ཆོ་འཕྲུལ་ཟླ་བའི་ཚེས་དྲུག་གི་དུས་སུ་སྦྱིན་བདག་ཁྱད་དུ་འཕགས་པ་ལི་ཙ་བྱི་རྣམས་ཀྱིས་མཛད་པའི་ཚེ། བཅོམ་ལྡན་འདས་ཀྱིས་འཁོར་མང་བོ་དེ་དག་ཐམས་ཅད་གཅིག་གིས་བསམ་པ་གཅིག་གིས་ཤེས་པར་བྱས་ཏེ་སོ་སོའི་དགེ་བའི་ལས་ཀྱང་རྟོགས་པར་མཛད་པའི་ཆོ་འཕྲུལ་དྲུག་པ་བསྟན་ཏོ།། དེ་དང་མཐུན་པར་ས་གླང་ཆོ་འཕྲུལ་ཟླ་བའི་ཚེས་དྲུག་གི་དུས་སུ་སྦྱིན་བདག་ཇོ་བོ་ས་ལ་ཡབ་སྲས་དང་། བྲང་ཕུ་མདའ། སྣོན་གསང་རྒྱལ། གྲིབ་པ་རྣམས་ནས་དུས་ཀྱི་མཆོད་པ་རྒྱ་ཆེན་བསྒྲུབས།
༧.སྔོན་ཆོ་འཕྲུལ་ཟླ་བའི་ཚེས་བདུན་གྱི་དུས་སུ་སྦྱིན་བདག་ཁྱད་པར་དུ་འཕགས་པ་ཤཱཀྱའི་རིགས་རྣམས་ཀྱིས་མཛད་པའི་ཚེ། བཅོམ་ལྡན་འདས་ཀྱིས་འཁོར་ཐམསཅད་སོ་སོ་ནས་འཁོར་ལོས་བསྒྱུར་བའི་རྒྱལ་བོར་བསྒྱུར་ཏེ། རིན་པོ་ཆེ་སྣ་བདུན་དང་། བུ་སྟོང་དུ་ལྡན་པར་སྤྲུལ་ཏེ་ཆོ་འཕྲུལ་བདུན་པ་བསྟན་ཏོ།། དེ་དང་མཐུན་པར་ས་གླང་ཧོར་ཟླ་དང་བོའི་ཚེས་བདུན་གྱི་དུས་སུ་བཀྲ་ཤིས་ཆའུ་དའོ་ནས་སྦྱིན་བདག་བྱས་ཏེ་དུས་ཀྱི་མཆོད་པ་རྒྱ་ཆེན་བསྒྲུབས།
༨.སྔོན་ཆོ་འཕྲུལ་ཟླ་བའི་ཚེས་བརྒྱད་ཀྱི་དུས་སུ་སྦྱིན་བདག་ཁྱད་པར་དུ་འཕགས་པ་ལྷའི་དབང་བོ་བརྒྱ་བྱིན་གྱིས་མཛད་དེ་སེང་གེའི་ཁྲི་བཤམས་པ་ལ་བཅོམ་ལྡན་འདས་བཞུགས། གཡས་གཡོན་ནས་ཚངས་པ་དང་བརྒྱ་བྱིན་གྱིས་མཆོད་པ་བྱེད་སྐབས་ཕྱག་གིས་ཁྲི་མནན་པས་གླང་པོ་ཆེའི་སྐད་ལྟ་བུའི་སྒྲ་ཆེན་པོ་བྱུང་། དེ་མ་ཐག་སྲིན་པོ་ལྔ་བྱུང་ནས་མུ་སྟེགས་སྟོན་པ་དྲུག་གི་ཁྲི་བཤིག་པས་དེ་དག་ཆུར་མཆོངས་ནས་ཚེ་འཕོས་སོ།། དེ་བས་འཁོར་དགུ་བརྒྱ་སངས་རྒྱས་ལ་སྐྱབས་སུ་སོང་བ་དང་། བཅོམ་ལྡན་འདས་ཀྱི་སྐུའི་བུ་ག་བརྒྱད་ཁྲི་ལས་འོད་ཟེར་བཀྱེས་པས་ཆོ་འཕྲུལ་བརྒྱད་པ་བསྟན་ཏོ།། དེས་ན་ཚེས་བདུན་ཡན་ཆོད་དུ་སྟོན་པ་དྲུག་པོས་ཀྱང་རྫུ་འཕྲུལ་འགྲན་པའི་ཟོལ་གྱིས་ཁྲི་བཤམས་ནས་གནས་པ་ལས་ཚེས་བརྒྱད་ནས་སྤྲུལ་བ་སྟོན་པ་ཕྱག་ན་རྡོ་རྗེས་ཚར་བཅད་དེ་འདི་མན་ཆད་ཀྱི་ཆོ་འཕྲུལ་ལ་འགྲན་ཟླ་མེད་པའི་ཆོ་འཕྲུལ་དུ་གྲགས་སོ།། དེ་མཐུན་ས་གླང་ཧོར་ཟླ་དང་བོའི་ཚེས་བརྒྱད་ཀྱི་དུས་སུ། སྦྱིན་བདག་དཔོན་ནམ་མཁའ་བཟང་བོ་ཡབ་ཡུམ་གྱིས་མཛད་དེ་དུས་ཀྱི་མཆོད་པ་རྒྱ་ཆེན་བསྒྲུབས།
༩.སྔོན་ཆོ་འཕྲུལ་ཟླ་བའི་ཚེས་དགུའི་དུས་སུ་སྦྱིན་བདག་ཁྱད་པར་དུ་འཕགས་པ་ཚངས་པའི་རྒྱལ་བོས་སྦྱིན་བདག་མཛད་པའི་ཚེ། བཅོམ་ལྡན་འདས་ཀྱི་སྐུ་ཚངས་པའི་ལྷ་ལ་ཐུག་གི་བར་ཤིན་ཏུ་མཐོ་བ་ལྷང་ངེ་ལྷམ་མེར་བཞུགས་པ་སྤྲུལ་ནས་འོད་ཟེར་ཆེན་པོས་ཀུན་ཏུ་སྣང་བར་མཛད་པའི་ཆོ་འཕྲུལ་དགུ་བ་བསྟན་ཏོ།། དེ་མཐུན་ས་གླང་ཧོར་ཟླ་དང་བོའི་ཚེས་དགུའི་དུས་སུ་གཟིམ་གཡོག་རྣམས་ཀྱིས་སྦྱིན་བདག་བྱས་ནས་དུས་མཆོད་རྒྱ་ཆེན་བསྒྲུབས།
༡༠.སྔོན་ཆོ་འཕྲུལ་ཟླ་བའི་ཚེས་བཅུའི་དུས་སུ་སྦྱིན་བདག་ཁྱད་དུ་འཕགས་པ་རྒྱལ་བོ་ཆེན་པོ་བཞིས་མཛད་པའི་ཚེ། བཅོམ་ལྡན་འདས་ཀྱི་སྐུས་རྒྱལ་བོ་ཆེན་པོ་བཞིའི་རིགས་ནས་སྲིད་པའི་རྩེ་མོ་ལ་ཐུག་གི་བར་དུ་ཡོངས་སུ་གང་བར་མཛད་ཅིང་སྐུ་ལས་འོད་ཟེར་བྱུང་བའི་ཆོ་འཕྲུལ་བཅུ་བ་བསྟན་ཏོ།། དེ་མཐུན་ས་གླང་ཧོར་ཟླ་དང་བོའི་ཚེས་བཅུའི་དུས་སུ་ཡོན་བདག་བསོད་ནམས་འཕེལ་གྱིས་མགོ་བྱས་པའི་གཉེར་བ་རྣམས་ནས་སྦྱིན་བདག་བྱས་ཏེ་དུས་མཆོད་རྒྱ་ཆེན་བསྒྲུབས།
༡༡.སྔོན་ཆོ་འཕྲུལ་ཟླ་བའི་ཚེས་བཅུ་གཅིག་གི་དུས་སུ་སྦྱིན་བདག་ཁྱད་པར་དུ་འཕགས་པ་ཁྱིམ་བདག་མགོན་མེད་ཟས་སྦྱིན་གྱིས་མཛད་པའི་ཚེ། བཅོམ་ལྡན་འདས་སེང་ཁྲི་ལས་སྐུ་མི་སྣང་བར་འོད་ཟེར་ཆེན་པོ་བཀྱེས་ཏེ་གསུང་འཇམ་པོའི་དམ་ཆོས་འཁོར་གྱིས་ཐོས་པར་མཛད་དེ། ཆོ་འཕྲུལ་བཅུ་གཅིག་པ་བསྟན་ཏོ།། དེ་མཐུན་ས་གླང་ཧོར་ཟླ་བཅུ་གཅིག་གི་དུས་སུ་གཉེར་ཆེན་དགེ་འདུན་འཕེལ་གྱིས་སྦྱིན་བདག་མཛད་ནས་དུས་མཆོད་རྒྱ་ཆེན་བསྒྲུབས།
༡༢.སྔོན་ཆོ་འཕྲུལ་ཟླ་བའི་ཚེས་བཅུ་གཉིས་ཀྱི་དུས་སུ་སྦྱིན་བདག་ཁྱད་པར་དུ་འཕགས་པ་ཁྱིམ་བདག་ཙི་ཏས་མཛད་པའི་ཚེ། བཅོམ་ལྡན་འདས་བྱམས་པའི་ཏིང་འཛིན་ལ་བཞུགས་ནས་གསེར་གྱི་མདོག་ལྟ་བུའི་འོད་ཟེར་བཀྱེས་ནས་སྟོང་ཆེན་པོར་བྱས་ཏེ་ཆོ་འཕྲུལ་བཅུ་གཉིས་པ་བསྟན་ཏོ།། དེ་མཐུན་ས་གླང་ཧོར་ཟླ་དང་བོའི་ཚེས་བཅུ་གཉིས་ཀྱི་དུས་སུ་སྐྱོར་མོ་ལུང་བས་སྦྱིན་བདག་བྱས་ཏེ་དུས་ཀྱི་མཆོད་པ་རྒྱ་ཆེན་བསྒྲུབས།
༡༣.སྔོན་ཆོ་འཕྲུལ་ཟླ་བའི་ཚེས་བཅུ་གསུམ་གྱི་དུས་སུ་སྦྱིན་བདག་ཁྱད་པར་དུ་འཕགས་པ་རྒྱལ་བོ་ཤུན་རྩི་ད་ལས་མཛད་པའི་ཚེ། བཅོམ་ལྡན་འདས་སེང་ཁྲིར་བཞུགས་ཏེ་སྐུའི་ལྟེ་བ་ནས་འོད་ཟེར་གཉིས་བྱུང་ནས་འདོམ་བདུན་ཙམ་འཕགས། དེའི་སྟེང་པདྨ་རེ་རེ་སྤྲུལ་ཞིང་། སངས་རྒྱས་དེ་དག་གི་ལྟེ་བའི་འོད་ཟེར་གཉིས་བཀྱེས་ནས་འདོམ་གང་ཙམ་དུ་ཡང་པདྨ་རེ་རེ་ལ་སྤྲུལ་བའི་སངས་རྒྱས་རེ་རེ་བཅས་སྟོང་ཆེན་པོར་བཀང་བའི་ཆོ་འཕྲུལ་བཅུ་གསུམ་ པ་བསྟན་ཏོ།། དེ་མཐུན་ས་གླང་ཧོར་ཟླ་དང་བོའི་ཚེས་བཅུ་གསུམ་གྱི་དུས་སུ་ཏྲེ་ཧོར་པ་རྣམས་ནས་དུས་མཆོད་རྒྱ་ཆེན་བསྒྲུབས།
༡༤.སྔོན་ཆོ་འཕྲུལ་ཟླ་བའི་ཚེས་བཅུ་བཞིའི་དུས་སུ་སྦྱིན་བདག་ཁྱད་པར་དུ་འཕགས་པ་རྒྱལ་བོ་ཨུ་ཏྲ་ཡ་ནས་མཛད་པའི་ཚེ་བཅོམ་ལྡན་འདས་པ་རྒྱལ་བོས་མེ་ཏོག་གཏོར་བ་དེ་མ་ཐག་རིན་པོ་ཆེའི་ཤིང་རྟ་སྟོང་ཉིས་བརྒྱ་ལྔ་བཅུས་སྟོང་གསུམ་དུ་བཀང་བར་བྱས་ཏེ་ཆོ་འཕྲུལ་བཅུ་བཞི་བ་བསྟན་ཏོ།། དེ་མཐུན་ས་གླང་ཧོར་ཟླ་དང་བོའི་ཚེས་བཅུ་བཞིའི་དུས་སུ་བུ་ཚལ་བ་དང་ལས་ཆེན་རྡོར་རྒྱལ་བས་སྦྱིན་བདག་ཞུས་ཏེ་དུས་མཆོད་རྒྱ་ཆེན་བསྒྲུབས།
༡༥.སྔོན་ཆོ་འཕྲུལ་ཟླ་བའི་ཚེས་བཅོ་ལྔའི་དུས་སུ་སྦྱིན་བདག་ཁྱད་པར་དུ་འཕགས་པ་རྒྱལ་བོ་གཟུགས་ཅན་སྙིང་བོའི་མཛད་པའི་ཚེ། བཅོམ་ལྡན་འདས་ཀྱིས་ཞལ་ཟས་ཀྱི་སྣོད་སྦྱར་བས་འཁོར་མང་པོ་ཚིམས་པར་མཛད་པ་དང་། ཕྱག་ས་ལ་བརྟེན་ནས་དམྱལ་གནས་བཅོ་བརྒྱད་ཀྱི་སེམས་ཅན་འཁོར་མང་བོས་མཐོང་བ་དང་སྐད་ཐོས་པར་གྱུར་བའི་ཆོ་འཕྲུལ་བཅོ་ལྔ་བ་བསྟན་ཏོ།། དེ་མཐུན་ས་གླང་ཧོར་ཟླ་དང་བོའི་ཚེས་བཅོ་ལྔའི་དུས་སུ་ཐོར་བུ་བ་རྣམས་ནས་སྦྱིན་བདག་བྱས་ཏེ་དུས་མཆོད་རྒྱ་ཆེན་བསྒྲུབས།
ལྷ་ལྡན་སྨོན་ལམ་དང་ཐོག་ཟླ་དང་བོའི་ཚེས༡༥བར་ཡིན་པ་དང་། དུས་མཆོད་བཙུགས་པ་ནས་བཟུང་སྤྱི་ལོ༡༤༩༧བར་ལོ་ངོ་བརྒྱད་ཅུ་རྩ་བརྒྱད་རིང་གཙོ་བོ་སེ་འབྲས་གཉིས་འཚོགས། དགའ་ལྡན་གྲྭ་བཙུན་རྣམས་དགའ་ལྡན་ཟུར་དུ་སྨོན་ལམ་འཚོགས། རྗེས་སུ་རྒྱལ་དབང་སྐུ་ཕྲེང་བདུན་པ་ཆེན་མོས་དགའ་ལྡན་པ་ལྷ་སར་སྨོན་ལམ་འཚོགས་པར་ཡོང་དགོས་པའི་གཏན་འབེབས་གནང་། བོད་རབ་བྱུང་བརྒྱད་པའི་ལྕགས་ཕག་སྟེ་སྤྱི་ལོ༡༤༩༡ལོར་སྡེ་སྲིད་ཕག་གྲུ་ངག་དབང་བཀྲ་ཤིས་གྲགས་པ་ལོ་ན་ཕྲ་བའི་དབང་གིས་ཀརྨ་ཞྭ་ནག་པ་སྐྱེ་ཕྲེང་བདུན་པ་ཆོས་གྲགས་རྒྱ་མཚོས་ངན་སྐུལ་འོག་ས་རྟ་སྤྱི་ལོ༡༤༩༨ལོ་ནས་ལྷ་ས་སྨོན་ལམ་ཆེན་མོར་སེ་འབྲས་གཉིས་ཡོང་མི་ཆོག་པ་བཟོས་ཏེ་ལོ་བཅུ་དགུའི་རིང་ལྷ་སའི་ཉེ་འདབས་ཀྱི་བཀའ་རྒྱུད་པ་དང་ས་སྐྱ་བ་ཡོང་ནས་སྨོན་ལམ་འཚོགས། དེ་རྗེས་སྡེ་སྲིད་ཕག་གྲུ་ངག་དབང་བཀྲ་ཤིས་ཀྱིས་སྲིད་དབང་དངོས་སུ་བཟུང་སྟེ་རབ་བྱུང་དགུ་བའི་ས་རྟ་སྟེ་སྤྱི་ལོ༡༥༡༨ལོ་ནས་སླར་ཡང་སེ་འབྲས་གཉིས་ལྷ་སར་འཚོགས་རྒྱུ་བསྐྱར་གསོ་བྱས། དུས་དེ་ཙམ་ནས་རྒྱལ་དབང་སྐུ་ཕྲེང་གཉིས་པ་དགེ་འདུན་རྒྱ་མཚོས་ལོ་ལྟར་སྨོན་ལམ་གྱི་ཚོགས་དབུ་གནང་ཐོག་ཚོགས་ཆེན་གྱི་འདོན་དབྱངས་དང་སྒྲིག་ལམ་གསར་བ་འགའ་ཞིག་གཏན་ལ་ཕབས། དེ་ནས་བོད་རབ་བྱུང་བཅུ་བའི་ས་གླང་སྟེ་སྤྱི་ལོ༡༦༡༤ལོ་ནས་བཟུང༧པཎ་ཆེན་སྐུ་ཕྲེང་བཞི་བ་བློ་བཟང་ཆོས་ཀྱི་རྒྱལ་མཚན་གྱིས་ལོ་དྲུག་རིང་ལྷ་ལྡན་སྨོན་ལམ་ཆེན་མོའི་ཚོགས་དབུ་གནང་ཞིང་། གདན་ས་ཆེན་པོ་གསུམ་གྱི་དགེ་བཤེས་མཁས་པ་རྣམས་སྨོན་ལམ་ཚོགས་དབུས་སུ་མཚན་ཉིད་དམ་བཅའ་བཞག་སྟེ་སྔ་དྲོ་ཚད་མ་རྣམ་འགྲེལ། ཉིན་གུང་དབུ་མ་དང་ཕར་ཕྱིན། དགུང་དྲོ་འདུལ་བ་དང་མཛོད་བཅས་མཚན་ཉིད་རིག་པའི་གཞུང་པོད་ལྔར་བགྲོ་གླེང་བྱས་ཏེ་མཚན་ཉིད་བཟང་རིམ་ཨང་ཀི་བསྒྲིགས་ནས་བྱ་དགའི་དངོས་པོ་སྤྲོད་པའི་ལམ་ལུགས་ཆགས་པ་དེ་ནི་དགེ་བཤེས་ལྷ་རམས་པ་མཚན་རྟགས་གཏོང་བའི་ཐོག་མ་ཡིན་པར་མངོན།
ཚེས་བཅོ་ལྔའི་ཉིན་དུས་ཆེན་དངོས་གཞི་བཅོ་ལྔ་མཆོད་པ་སྟེ་ལྷ་ས་གཙུག་ལག་ཁང་གི་ཕྱིའི་སྐོར་ལམ་ཆེན་མོའི་ནང་ཐོག་ཚད་གསུམ་ཙམ་གྱི་ཚད་ལོངས་པའི་མཆོད་པ་བསྒྲིགས་ཏེ་མཆོད་མེའི་དུས་སྟོན་དང་། ཚེས་བཅུ་དྲུག་ཉིན་སྐྱེ་རྒུ་རྣམས་མ་འོངས་པ་ན་རྒྱལ་བ་བྱམས་པ་འཇིག་རྟེན་དུ་བྱོན་པའི་ཚེ་འདུས་པ་དང་བོར་སྐྱེ་བའི་རྟེན་འབྲེལ་དུ་བྱམས་པའི་སྣང་བརྙན་མཆོད་ཚོགས་དུ་མ་དང་བཅས་ཏེ་ཕྱི་སྐོར་ལ་གདན་འདྲེན་པ་དང་། རྟ་རྒྱུག་མི་རྒྱུག་གི་རྩལ་སྣ་འགྲན་བསྡུར་བཅས་སྨོན་ལམ་གྲོལ་བའི་དགའ་སྟོན་མཛད་ཅིང་། ཡང་ལྔ་བ་ཆེན་པོ་སྤྱི་ལོ༡༦༨༣ལོ་དགོངས་པ་རྫོགས་རྗེས་རབ་བྱུང་བཅུ་གཉིས་པའི་ཤིང་ཁྱི་སྟེ་སྤྱི་ལོ༡༦༩༤ནས་སྐུ་ཕྲེང་ལྔ་བའི་འདས་མཆོད་མགོ་ཚུགས་ཏེ་རྒྱལ་དབང་སྐུ་ཕྲེང་རིམ་པའི་དགོངས་རྫོགས་མཆོད་སྤྲིན་ལ་ལྷ་ལྡན་སྨོན་ལམ་ཉིན་ཞག་རིམ་འཕར་དབང་གིས་མཐར་ཧོར་ཟླ་དང་བོའི་ཚེས་བཞི་ནས་མགོ་ཚུགས་ཏེ་ཚེས་ཉེར་བཞི་ལ་སྨོན་ལམ་གཏོར་རྒྱག་དང་། ཚེས་ཉེར་ལྔ་ལ་བྱམས་པ་གདན་འདྲེན་བཅས་བྱས་པས་ཉིན་ཞག་ཉི་ཤུ་རྩ་གཅིག་ཏུ་འཕར་བའོ།།
ཉེ་རབས་ཀྱི་སྨོན་ལམ་ཆེན་མོའི་མཆོད་སྤྲིན་བྱེད་སྒོ་ཁག་ནི་བོད་ཟླ་དང་བོའི་ཚེས་བཞི་ཉིན་གྱི་ཕྱི་དྲོར་སེ་འབྲས་དགའ་གསུམ་སོགས་ཀྱི་དགེ་འདུན་པ་རྣམས་གཙུག་ལག་ཁང་དུ་གྲལ་འཛིན་མཛད། ཚེས་ལྔ་ཉིན་ནས་ཚེས་ཉེར་བཞི་ཉིན་ལྟར་སྐམ་ཚོགས་གསུམ་དང་། རློན་ཚོགས་གསུམ། ཞོགས་པ་ཐོ་རངས་ནས་དགོང་མོ་མཚན་ཕྱེད་བར་ཚོགས་འཚོགས་དགོས་ཀྱི་ཡོད།
ཞོགས་ཚོགས་ལ་གསོལ་ཇ་གཉིས་དང་བཞེས་ཐུག་གཅིག་ཡོད། ཞལ་འདོན་སྐྱབས་སེམས་དང་། ཚེ་ལྷ་རྣམ་གསུམ། སངས་རྒྱས་བྱང་སེམས་ཀྱི་བསྟོད་པ། གདུགས་ཤེར་སེང་གསུམ། སྨོན་ལམ་སོགས་དང་། སྦྱིན་བདག་གིས་ཕུལ་བའི་འདོན་སྐུལ་རྣམས་མཛད། ཞོགས་ཚོགས་གྲོལ་རྗེས་གསུང་ཆོས་ར་བའི་སྐམ་ཚོགས་ལ་ཉིན་དེའི་དགེ་བཤེས་དམ་བཅའ་བར་ཚད་མའི་སྐོར་བགྲོ་གླེང་མཛད། དགེ་བཤེས་ཀྱི་ཕྱག་དཔེའི་ཆུ་ཚད་ལ་གཟིགས་ཞིབ་གནང་མཁན་བླ་མ་གཞུང་ལས་པ་ཞེས་དགེ་བཤེས་གཅིག་དང་འབྲས་སྤུངས་ཀྱི་མཁན་པོ་གཉིས་ཡོད། དགའ་ལྡན་ཁྲི་རིན་པོ་ཆེ་གསུང་ཆོས་ར་བར་ཕེབས་སྐབས་མཚན་ཉིད་རྩོད་མཚམས་བཞག ཁྲི་རིན་པོ་ཆེ་བཞུགས་ཁྲིར་བཞུགས་རྗེས་ཤེས་རབ་སྙིང་བོ་དབུ་སྐུལ་མཛད། དེ་གྲུབ་རྗེས་འབྲས་སྤུངས་ཚོགས་ཆེན་དབུ་མཛད་ཀྱིས་མཎྜལ་འབུལ། ཁྲི་རིན་པོ་ཆེས་སྐྱེས་རབས་སོ་བཞི་བ་ཐུན་རེ་གསུངས། གུང་ཚོགས་གསོལ་ཇ་སོགས་ཞོགས་ཚོགས་དང་མཚུངས། གུང་ཚོགས་སུ་དད་ལྡན་སྐྱེ་བོ་གྲངས་ལས་འདས་པ་རྣམས་ཀྱིས་གཙུག་ལག་ཁང་གི་ཐོག་སྟེང་ནས་ཚོགས་མཇལ་ཞུ་བ་དང་འདོན་སྐུལ་ཤོག་ཆག་དང་མཇལ་དར་བསྐྱུར། གུང་ཚོགས་གྲོལ་རྗེས་ཁྱམས་རའི་ནང་ཉིན་དེའི་དགེ་བཤེས་དམ་བཅའ་བར་དབུ་མ་དང་ཕར་ཕྱིན་གྱི་སྐོར་བགྲོ་གླེང་མཛད། ཁྲི་རིན་པོ་ཆེ་ཇོ་བོ་ལ་ཞལ་ཕྱོགས་ནས་བཞུགས་པ་དང་དབུ་མཛད་རྣམས་ཁྲི་བར་ཞལ་བསྟན་ནས་བཞུགས། འབྲས་སྤུངས་ཚོགས་ཆེན་དབུ་མཛད་ཀྱིས་ཞལ་འདོན་བསྐུལ་བ་ལྟར་འདོན་བཞིན་དུ་ཁྲི་པའི་མཇལ་ཁ་ཞུ། འབྲས་སྤུངས་གྲྭ་ཚང་བཞིའི་དབུ་མཛད་ཀྱིས་སྤྱན་འདྲེན་དང་། ཁྲུས་གསོལ། ཡན་ལག་བདུན་པ། མཎྜལ་སྨོན་ལམ་བཅས་དབྱངས་དང་ལྡན་པའི་སྒོ་ནས་གསུང་། ཚོགས་ཆེན་དབུ་མཛད་ཀྱིས་རྗེ་ཙོང་ཁ་པ་ཆེན་པོའི་གསང་རྣམ་དབུ་སྐུལ་མཛད་པ་དང་། ཡོན་ཏན་གཞི་གྱུར་མ་གསུངས་པ་དང་ཁྲི་རིན་པོ་ཆེས་བསྔོ་བ་དང་། བདེ་སྨོན། བསྟན་འབར་མ་སོགས་གསུངས། དབུ་མཛད་ཡར་བཞེངས་ནས་བཀྲ་ཤིས་མཆོད་བརྗོད་ཀྱིས་མཚམས་བཞག་གོ། དགོང་ཚོགས་ནི་གོང་དང་འདྲ། དགོང་ཚོགས་གྲོལ་རྗེས་ཉིན་དེའི་དགེ་བཤེས་དམ་བཅའ་བར་གདན་ས་གསུམ་གྱི་དཔེ་ཆ་བ་དང་རྒྱུད་གྲྭ་སྟོད་སྨད་ཀྱི་དགེ་བཤེས་ཀྱིས་འདུལ་བ་དང་མཛོད་ཀྱི་སྐོར་བགྲོ་གླེང་མཛད། མཚན་ཕྱེད་ཙམ་ལ་བླ་མ་གཞུང་ལས་པས་ཚོད་གནང་བ་དང་མཚམས་བཞག་གོ།
དེ་ལྟར་སྨོན་ལམ་གྱི་ཚོགས་མཆོད་རྒྱ་ཆེན་པོ་འདི་ང་བརྒྱད་བར་ཡོད་པ་དང་། དེ་ནས་བོད་རབ་བྱུང་བཅུ་དྲུག་པའི་མེ་སྟག་ལོའི་ཟླ་དང་བོའི་ཚེས་བདུན་ཉིན། སྤྱི་ལོ༡༩༨༦ཟླ༢ཚེས༡༦ཉིན་གྱི་ཕྱི་དྲོར་གདན་ས་ཆེན་པོ་སེ་འབྲས་དགའ་གསུམ་དང་། ལྷ་སའི་རྒྱུད་གྲྭ་སྟོད་སྨད་གཉིས། གནས་ཆུང་དགོན་ པ། ར་སྟོད་དགོན་པ་བཅས་ནས་ཕེབས་པའི་དགེ་འདུན་ཆིག་སྟོང་ལྷག་ཙམ་འདུ་འཛོམས་ཀྱིས་གཙུག་ལག་ཁང་གི་ཁྱམས་རའི་ནང་གྲལ་འཛིན་གནང་ཞིང་། བོད་ཟླ་དང་བོའི་ཚེས་བརྒྱད་ནས་ཚེས་བཅུ་དྲུག་པར༡༩༨༦ལོའི་ཟླ༢པའི་ཚེས༡༧ནས་ཟླ༢ཚེས༢༦ཞག་བཅུའི་རིང་ཆོ་འཕྲུལ་སྨོན་ལམ་ཆེན་མོའི་དུས་སྟོན་མཆོད་པ་དངོས་སུ་མཛད། ཀྲུང་གོ་ནང་བསྟན་མཐུན་ཚོགས་ཀྱི་མཚན་འཛིན་ཚོགས་གཙོ་པཎ་ཆེན་སྐུ་ཕྲེང་བཅུ་བ༧བློ་བཟང་འཕྲིན་ལས་ལྷུན་གྲུབ་ཆོས་ཀྱི་རྒྱལ་མཚན་མཆོག་པེ་ཅིང་ནས་ལྷ་སར་ཆེད་ཕེབས་ཀྱིས་དེ་སྔོན་ལོ་འགའི་ནང་དུས་ཀྱི་འགྱུར་བ་སྣ་ཚོགས་པས་བསྟར་ཆགས་སུ་ཚོགས་ཐུབ་མེད་པའི་ཆོ་འཕྲུལ་སྨོན་ལམ་ཆེན་མོ་སླར་གསོ་དང་འབྲེལ་གཙོ་འགན་བཞེས། སྨོན་ལམ་ཆེན་མོའི་རིང་སྔར་རྒྱུན་གྱི་སྐམ་ཚོགས་དང་རློན་ཚོགས་ཚུགས། མང་ཇ་བཞེས་ཐུག་དང་སྐུ་འགྱེད་འབུལ་མཁན་སྦྱིན་བདག་ཤིན་ཏུ་མང་བོ་བྱུང་། དགའ་ལྡན་ཁྲི་བའི་སྐུ་ཚབ་གནང་སྟེ་གསུང་ཆོས་ར་བར་སྐྱེས་རབས་སོ་བཞི་བ་གསུངས། ཚེས་བཅུ་ཉིན་གྱི་དགོང་དྲོ་པཎ་ཆེན་རིན་པོ་ཆེས་གསུང་ཆོས་ར་བར་ཕེབས་ནས་ཉིན་དེའི་དགེ་བཤེས་ལྷ་རམས་པའི་དམ་བཅའ་བར་རྟགས་གསལ་གཏོང་ཚུལ་ལ་གསན་གཟིགས་མཛད། ཚེས་བཅོ་ལྔ་ཉིན་གྱི་སྔ་དྲོར་པཎ་ཆེན་རིན་པོ་ཆེ་ཁྲི་ཐོག་ཏུ་འཁོད་དེ་བར་སྐོར་དང་གཙུག་ལག་ཁང་མདུན་ངོས་ཀྱི་ཐང་ཆེན་དུ་སེར་སྐྱ་མི་གྲངས་ཁྲི་ཚོ་བཅུ་ལྷག་ཙམ་ལ་སྐྱེས་རབས་སོ་བཞི་བ་གསུངས་པ་དང་གསུང་ཆོས་གྲུབ་རྗེས་གལ་ཆེའི་བཀའ་སློབ་ཀྱང་གནང་། ཕྱི་དྲོའི་ཆུ་ཚོད་གསུམ་པར་པཎ་ཆེན་རིན་པོ་ཆེས་ཁྱམས་རའི་ནང་གི་སྐམ་ཚོགས་ཀྱི་གཙོ་མགོན་བཞེས་པ་དང་སྦྲགས་དགེ་འདུན་པ་དམངས་དང་མཉམ་དུ་ཇོ་བོ་ཤཱཀྱ་མུ་ནེར་ཞལ་གཟིགས་ཏེ་དབུ་མཛད་ཀྱི་འདོན་སྐུལ་འོག་མཎྜལ་ཕུལ་བ་དང་རྗེ་ཙོང་ཁ་བའི་གསང་བའི་རྣམ་ཐར་དང་ལྟུང་བཤགས་སོགས་ཞལ་འདོན་མཛད། དེའི་ཉིན་མོར་དགེ་འདུན་དམངས་ལ་མང་ཇ་བཞེས་ཐུག་དང་སྐུ་འགྱེད་གནང་། བོད་རིགས་དད་ལྡན་པ་ཁྲི་སྟོང་མང་བོས་ཚོགས་མཇལ་ཞུས་པ་མ་ཟད་ལྷ་སར་ཡུལ་སྐོར་སྤྲོ་འཆམ་དང་ལྟ་སྐོར་བྱེད་མཁན་སྐུ་མགྲོན་ཕྱི་རྒྱལ་བ་བརྒྱད་ཅུ་ལྷག་ཙམ་གྱིས་ཀྱང་དགའ་སྤྲོའི་ངང་ནས་ཚོགས་མཇལ་ཞུས། དུས་དེ་ནས་བཟུང་ལྷ་ལྡན་སྨོན་ལམ་ཆེན་མོ་རེ་ཞིག་སྔར་རྒྱུན་ལྟར་ཚོགས་ཐུབ་པ་བྱུང་ཡང་ད་ལྟ་མཚམས་ཆད་ནས་ཡོད་དོ། །


text:
དགྱ་ནག་ཏུ། མི་དམངས་ཞེས་པ་འདི་ཆ་འཇོག་འཕེར་པོ་མེད་པའི་གོ་དོན་རབ་རིབ་ཅིག་ཡིན། ལས་ཁུངས་ཀྱི་སྒོ་བྱང་ནས་མི་སེར་གྱི་ལས་མཐའ་དག་ཏུ་མི་དམངས་ཞེས་པའི་ཡིག་རྡོག་གཉིས་པོ་དང་འབྲེལ་བའི་འཕྲིན་གཏོང་། སྦྱར་བྱང་། ཕྱག་བྲིས་སོགས་མ་བྱུང་བའི་ཡུལ་ནི་གང་། ཕྱོགས་གཞན་ཞིག་ནས་གླེང་ཚེ་དོན་དམ་མི་དམངས་ཞེས་པ་ནི་སུ་ཞིག་ཡིན་པ་སུ་ལའང་གསལ་ཆས་སྟོངས། ང་ནི་མི་དམངས་ཡིན་ཞེས་གླེང་ཕོད་མཁན་མེད་ལ། ང་ནི་མི་དམངས་མིན་ཞེས་ཤོད་མཁན་དེ་བས་ཀྱང་མེད། ཁམས་གསུམ་མི་དམངས་ཞེས་པས་ཁྱབ་ཀྱང་དེ་ག་རྙེད་པའི་གླགས་ནི་སྲིད་མཐའ་ཙམ་མོ།།
དགྱ་ནག་ཏུ། ཁྱབ་གདལ་གཏིང་ཕྱིན་དུ་སོང་བའི་མི་དམངས་ཞེས་པ་དེ་ལ་འདུ་ཤེས་འཛིན་སྟངས་ཀྱི་རྒྱབ་ལྗོངས་སྟུག་པོས་ཁེབས་ཤིང་། སྐབས་འདིའི་འདུ་ཤེས་འཛིན་སྟངས་ནི་མར་ཁེ་སིའི་རིང་ལུགས་ཀྱི་གྲལ་རིམ་འཐབ་རྩོད་ཀྱི་ལྟ་གྲུབ་དང་འབྲེལ་བའི་གུང་ཁྲན་རིང་ལུགས་ཀྱི་འདུ་ཤེས་འཛིན་སྟངས་དེ་ལ་གོ མི་དམངས་ཞེས་པ་ནི་དྲག་ཤུགས་གསར་བརྗེའི་ཆབ་སྲིད་ཀྱི་ཐོན་དངོས་ཤིག་ཡིན་ལ་གྲལ་རིམ་འཐབ་རྩོད་ཀྱི་དུས་རབས་གང་གི་མངོན་ཚུལ་ཡང་ཡིན། གྲལ་རིམ་འཐབ་རྩོད་ཀྱི་ལྟ་གྲུབ་གཞིར་བཟུང་ན་དགྱ་ནག་ལ་མི་ཡི་རིགས་གཉིས་མ་གཏོགས་མེད་དེ། གཅིག་ནི་མི་དམངས་དང་གཅིག་ཤོས་ནི་དགྲ་བོའོ།། མི་དམངས་ཀྱི་ལས་བསྐོས་ནི་དགྲ་བོ་རྨེག་མེད་དུ་གཏོང་རྒྱུ་དེ་ཀ་ཡིན་ཡང་ཕྱིས་བྱུང་མི་དམངས་ཞེས་པ་སུ་ཡིན་ཤེས་ཐབས་མེད་ལ་རྙེད་སླ་བ་ནི་དགྲའོ།།
“མི་དམངས”མངོན་སུམ་འཛེམ་མེད་ཀྱིས་སྒེར་གཅོད་སྲིད་དབང་གི་དོན་སྤྱི་ལག་ཏུ་བསྟར་བའི་ལག་ཆར་གྱུར། མི་དམངས་ཀྱི་འོས་ཐང་དེ་ནམ་ནམ་ཞར་ཞར་དབང་འཛིན་པ་དང་ཆབ་སྲིད་ཀྱི་དགོས་མཁོར་བརྟེན་ནས་ཐག་གཅོད་གནང་ལ། གླེང་ཕྱོགས་མི་འདྲ་བ་རྒྱུན་འཁྱོངས་བྱེད་མཁན་གང་ཞིག་མི་དམངས་ཀྱི་གྲལ་ནས་ངེས་པར་ཕུད་སྲིད་ཅིང་ཐ་ན་རྨེག་མེད་དུ་གཞོམ་པའི་ཡུལ་ཡང་ཡིན།“མི་དམངས”ལ་ཉེས་ཡོད་རྩིས་འདེད་ཀྱི་གསང་བ་འདུས་ཡོད་དེ། སྤྱི་ཚོགས་ཁྲོད་དུ་དགྲ་བོ་ཁག་ཅིག་ནི་ནམ་ཡང་མི་དམངས་ཀྱི་ཁ་གཏད་དུ་ལངས་ཤིང“མི་དམངས་མིན་པ”གང་ཞིག་ནི་གུ་ཡངས་གཏོང་དུ་མེད་པའི་ཉེས་མིང་པ་ཡིན། དེ་བས་མི་འདི་དག་ལ་ངེས་པར་སྲིད་དབང་སྒེར་གཅོད་ལག་ཏུ་བསྟར་བར་མ་ཟད། མི་དམངས་ཞེས་པའི་མིང་ཐོག་ནས་ཀྱང་བླ་ན་མེད་པའི་མངའ་དབང་པ་ཞིག་ཏུ་གྲུབ་ཚར། ཡིན་ན་ཡང་། མི་དམངས་ཞེས་པ་སུ་ཞིག་ཡིན་པར་ཤེས་རྟོགས་མེད་པའི་སྐབས་སུ་མངའ་དབང་ནི་རང་བཞིན་གྱིས་མི་དམངས་འཐུས་ཚབ་པའི་ལག་ཏུ་ཤོར་ཚར། དེ་ལས་ཤེས་ཐུབ་པ་ནི་སྤྱི་དམངས་ཀྱི་གོ་བབ་ཤིན་ཏུ་དམའ་བའི་གནས་སྐབས་ལ། མི་དམངས་ནི་ཆབ་འབངས་ཀྱི་མིང་ཡག་པོ་དེ་ཡིན་ཞིང་། ཁྲིམས་སྲིད་དམངས་གཙོའི་རྒྱལ་ཁབ་ཏུའང་མི་དམངས་ཞེས་ཤོད་སྲོལ་ཡོད་ཀྱང་། དེ་ནི་གྲལ་རིམ་འཐབ་རྩོད་ཀྱི་གཞུང་ལུགས་དང་འདྲ་ལེ་མིན་ལ་ཆབ་སྲིད་ཀྱི་དགོས་སྙིང་ཡང་རྦད་དེ་མི་མཚུངས།
“སྤྱི་དམངས”དེ“མི་དམངས”དང་བསྡུར་ན་མི་འདྲ་ས་མང་སྟེ། སྤྱི་དམངས་ཀྱིས་འདྲ་མཉམ་མཚོན་ཞིང་། མི་དམངས་ཀྱིས་ཁྱད་གསོད་མཚོན། སྤྱི་དམངས་ཀྱིས་ཞི་བདེ་མཚོན་ཞིང་། མི་དམངས་ཀྱིས་འཐབ་རྩོད་མཚོན། སྤྱི་དམངས་ཀྱིས་ཁྲིམས་སྐྱོང་མཚོན་ཞིང་། མི་དམངས་ཀྱིས་མི་སྐྱོང་མཚོན། སྤྱི་དམངས་ཀྱིས་སྤྱི་མཐུན་མཚོན་ཞིང་། མི་དམངས་ཀྱིས་སྲིད་དབང་སྒེར་གཅོད་མཚོན། སྤྱི་དམངས་ཀྱིས་དཀྱེལ་ཡངས་མཚོན་ཞིང་། མི་དམངས་ཀྱིས་ཤ་འཁོན་མཚོན། སྤྱི་དམངས་ཀྱིས་ཆིག་སྒྲིལ་མཚོན་ཞིང་། མི་དམངས་ཀྱིས་ཁ་ཕྲལ་མཚོན། སྤྱི་དམངས་ཀྱིས་མི་སྒེར་གོང་དུ་བཀུར་ཞིང་། མི་དམངས་ཀྱིས་ཐུན་མོང་གི་ཚོགས་པ་དགུང་དུ་འཇོག
མི་དམངས་ནི་སོ་མཚམས་མེད་པའམ་ཡང་ན་གང་རུང་གིས་ས་མཚམས་གཅད་ཆོག་པའི་ཚོགས་པ་ཞིག་ཡིན་པས་ན་དེ་ག་ངོས་འཛིན་བྱེད་པར་ཤིན་ཏུ་དཀའ། ཧྥ་རན་སིའི་བསམ་བློ་མཁན་ཀོང་སི་ཏཱང་གིས“མི་དམངས་ལ་སྲུང་སྐྱོབ་བྱེད་མཁན་ནམ་ཡང་ན་མི་དམངས་ལ་གཉའ་གནོན་བྱེད་པའི་དུས་རབས་དང་རྒྱལ་ཁབ་གང་ཡིན་ཡང་མི་དམངས་དང་ལྷན་དུ་གྲོས་འཆར་མི་འདོན་པར་མི་དམངས་ཞེས་པའི་མིང་ཐོག་ནས་བྱ་བ་སྒྲུབ་བཞིན་འདུག”ཅེས་གསལ་སྟོན་གནང་བ་ལྟར། མི་ཞིག་གིས་རང་གི་ཡོད་ཚད་ཐུན་མོང་གི་ཚོགས་པ་དེ་ལ་འབུལ་བའི་ཚེ། དེ་ནི་རང་གི་ཡོད་ཚད་ཐུན་མོང་གི་ཚོགས་པ་དེར་ཕུལ་བ་མ་ཡིན་པར། ལྡོག་སྟེ་ཚོགས་པའི་མིང་ཐོག་ནས་བྱ་བ་སྒྲུབ་མཁན་གྱི་མི་སྒེར་རམ་ཚོགས་པ་ཆུང་ངུ་གང་ལ་ཕུལ་བ་རང་རེད། སྤྱི་དམངས་ནི་སྐྱེས་མ་ཉིད་ནས་མི་བུ་སྒེར་གྱིས་གྲུབ་པའི་སྡེ་ཚན་ཞིག་ཡིན་པས་ན་ངོས་འཛིན་བྱེད་སླ། གལ་ཏེ་དགྲ་བོ་ཞེས་པའི་ཁོངས་སུ་འདེད་ན་ཡང་ཁེངས་ཉམས་ཆེན་པོས“ང་ནི་སྤྱི་དམངས་ཡིན་ལ། ངེད་ཀྱིས་སྤྱི་དམངས་ཀྱི་ཐོབ་ཐང་ཆེ་རུ་བསྐྱེད་ངེས་ཡིན”ཞེས་བརྗོད་ཆོག སྤྱི་དམངས་ཀྱི་ཐོབ་ཐང་དང་རང་དབང་ནི་སྐྱེས་མ་ཉིད་ནས་ཡོད་ཅིང་། སྤྱི་དམངས་ནི་ཚད་གཞི་འཇོག་སླ་སྟེ། རྒྱལ་ཁོངས་ཡོད་པའི་མི་མཐའ་དག་ནི་སྤྱི་དམངས་ཡིན་ལ། རྒྱལ་ཁོངས་མེད་པའི་མི་ནི་འཛམ་གླིང་གི་སྤྱི་དམངས་ཡིན།
མི་དམངས་ཞེས་པའི་ལྟག་རྒྱབ་ན་མི་དང་མིའི་དབར་འདྲ་མཉམ་མིན་པ་སྐུང་ཞིང་། མི་དམངས་ནང་ཁུལ་ལའང་ལས་ཞབས་པ་དང་མི་སེར། ཚོགས་པ་ཕྱི་དང་ནང་། གྲོང་ཁྱེར་དང་ཡུལ་ཚོ་བཅས་ལ་གྲལ་རིམ་གྱི་མཆོག་དམན་བཀར་ཡོད། མི་དམངས་ཀྱིས་མི་དམངས་མ་ཡིན་པ་གང་ཞིག་ལ་གཉའ་གནོན་དང་སྲིད་དབང་སྒེར་གཅོད་བྱ། འདི་ལ“མི་དམངས་དམངས་གཙོའི་སྲིད་དབང་སྒེར་གཅོད”ཟེར། སྤྱི་དམངས་ཞེས་པའི་ལྟག་རྒྱབ་ཏུ་ཁྲིམས་ཀྱི་མདུན་དུ་མི་བུ་སོ་སོ་འདྲ་མཉམ་ཡིན་པ་མཚོན་ཞིང་། མི་ཞིག་གིས་མི་གཞན་ཞིག་ལ་གཉའ་གནོན་བྱེད་པའི་དབང་ཆ་མེད་ཅིང་། སྤྱི་དམངས་ལ་སྲིད་དབང་སྒེར་གཅོད་བྱེད་པའི་དབང་ཆ་དེ་བས་ཀྱང་མེད་པ་བསྟན།
དེར་མ་ཟད། སྤྱི་དམངས་ཀྱིས་སྲིད་ལུགས་རང་འདོད་ཀྱིས་གདམ་ཆོག་པ་ཡིན་ན། དེ་ནི་མི་དམངས( དམངས་གཙོ )སྤྱི་མཐུན་རྒྱལ་ཁབ་ཅིག་མིན་ལ། མི་དམངས་ཀྱི་རྒྱལ་ཁབ་དང་སྤྱི་མཐུན་གྱི་རྒྱལ་ཁབ་གཉིས་ནི་འགལ་བ་ལྟག་སྤྲོད་དུ་གནས་ཡོད། མི་དམངས(དམངས་གཙོའི་སྤྱི་མཐུན) རྫུས་མའི་རྒྱལ་ཁབ་དེ་དམངས་གཙོ་མིན་ལ། སྤྱི་མཐུན་ནི་དེ་བས་ཀྱང་ངོ་།། དེ་བས། ལོ་རྒྱུས་ཐོག་དེ་ལྟའི་མིང་བཏགས་པའི་རྒྱལ་ཁབ་ནི་བལྟས་པ་ཙམ་གྱིས་ཤེས་ཡོང་། ཁོ་རེ་ཡ། ཁུ་པ། ཝེ་ཐེ་ནམ། འཇར་མན་ཤར་མ། ཧང་ག་རི། ཕོ་ལན། རོ་མ་ནི་ཡ་སོགས་མི་དམངས་སྤྱི་མཐུན་རྒྱལ་ཁབ་གང་གིས་རྒྱལ་འཛུགས་ཀྱི་གཞི་རྩ་གྲལ་རིམ་འཐབ་རྩོད་བྱས་མེད། ཡོ་རོབ་ཤར་མའི་རྒྱལ་ཁབ་ཀྱི་མི་རྣམས་སྤྱི་དམངས་རྣལ་མ་ཞིག་ཏུ་གྱུར་མ་ཐག་ཏུ། ལས་ཀྱི་ཐོག་མ་ནི་རྒྱལ་མིང་ལས་མི་དམངས(དམངས་གཙོ) གཡུག་སྤྱུགས་གཏོང་ཞིང་སྤྱི་མཐུན་སོ་རུ་འཇོག་པ་དེའོ།།
སྤྱི་མཐུན་རྒྱལ་ཁབ་གཤའ་མ་གང་དེས་སྤྱི་དམངས་ཡོད་ཚད་ལ་ཞབས་ཕྱི་བྱེད་པ་ལས་སྤྱི་དམངས་ཁྲོད་ཀྱི་མི་དམངས་ཁག་ཅིག་ལ་ཞབས་ཕྱི་བྱ་མི་རིགས། ཁྲིམས་འཛུགས་ལས་ཁུངས་ནི“ མི་དམངས”ཀྱི་འཐུས་ཚབ་ཁོ་ན་ལས་སྤྱི་དམངས་ཀྱི་འཐུས་ཚབ་མི་བྱེད་པ་ཞིག་ཏུ་འགྱུར་མི་རུང་། དེ་བཞིན་དུ། ཁྲིམས་འཛིན་ལས་ཁུངས་ནི“ མི་དམངས”ཁོ་ནའི་ཆེད་དུ་དྲང་བདེན་སྐྱོང་བའི་མི་དམངས་ཁྲིམས་ཁང་ཞིག་བྱེད་པར་ག་ལ་རུང་། སྲིད་གཞུང་གི་ལས་ཁུངས་ནི་ཁྲལ་དངུལ་འཇལ་བའི་སྤྱི་དམངས་ཀྱིས་གསོས་པ་ཡིན། ཡིན་མདོག་ཁ་པོས“མི་དམངས”ལ་ཞབས་ཕྱི་བྱེད་པ་ལས་རང་ཉིད་གསོས་པའི་སྤྱི་དམངས་ལ་ཞབས་ཕྱི་བྱ་འོས། བརྒྱ་ལ། སྲིད་ཚོགས་དང་སྲིད་གཞུང་གིས“མི་དམངས”ཁོ་ན་ལ་ཞབས་ཕྱི་བྱེད་པ་ལས་སྤྱི་དམངས་ལ་ཞབས་ཕྱི་མི་བྱེད་ན། སུ་ཞིག་གིས་སྤྱི་དམངས་ལ་ཞབས་ཕྱི་བྱ། “མི་དམངས”ཞེས་པ་སུ་དང་གང་གིས་ཤེས་རྟོགས་མེད་པའི་གནས་སྐབས་སུ། ཚོགས་པ་དང་སྲིད་གཞུང་གིས་སུའི་ཆེད་དུ་ཞབས་ཕྱི་བྱེད་པ་རེད་དམ། སྲིད་གཞུང་གི་དབང་འཛིན་མཁན་ནི་མི་དམངས་ཀྱི་ཞབས་གཡོག་པ་མིན་པར་དེ་ནི་སྤྱི་དམངས་ཀྱི་གཞུང་གཡོག་པ་ཡིན། “མི་དམངས་ཀྱི་གླ་པ”དང“མི་དམངས་སྤྱི་མཐུན་རྒྱལ་ཁབ” གཉིས་ནི་ཕན་ཚུན་ལྟོས་བཅས་ཀྱིས་འགལ་བ་གྲུབ་ཡོད། མི་དམངས་ཀྱི་གླ་པ་ནི་སྒེར་གྱི་གླ་པ་ཡིན་ལ། སྤྱི་དམངས་ཀྱི་གླ་པ་ནི་སྤྱི་པའི་གླ་པ་ཡིན། མི་དམངས་ཀྱི་གླ་པ་དེ་སྤྱི་དམངས་ལ་གསོ་རུ་འཇུག་མི་རུང་བ་དེ་ཡིན།
“མི་དམངས”ནི་སྲིད་དབང་སྒེར་གཅོད་ཀྱི་གཏན་ཚིགས་ཀྱི་ཐོན་དངོས་ཤིག་ཡིན་ལ། “སྤྱི་དམངས” ནི་སྲིད་ཁྲིམས་གཏན་ཚིགས་ཀྱི་འབྲས་བུ་ཡིན། སྲིད་དབང་སྒེར་གཅོད་ནི་མི་དམངས་ཀྱིས་སྐྱོང་བ་ཡིན་ལ། སྲིད་ཁྲིམས་དམངས་གཙོ་ནི་སྤྱི་དམངས་ཀྱིས་སྐྱོང་བ་ཡིན། སྤྱི་དམངས་ཁོ་ན་ནི་ད་གཟོད་སྤྱི་མཐུན་རྒྱལ་ཁབ་ཀྱི་རང་དབང་དང་། སྒེར་ཚུགས། རྩིས་ཐང་བདོག་པའི་གཞི་རྟེན་ཡིན། གལ་ཏེ་ཆབ་འབངས་ཀྱིས་སྐུ་དྲག་གི་འབྲེལ་བ་མཚོན་པ་ཡིན་ན། “མི་དམངས”ཀྱིས་དགྲ་ཟུན་གྱི་འབྲེལ་བ་སྟོན་ལ། “སྤྱི་དམངས”ཀྱིས་སྤྱི་མཐུན་མངའ་ཁོངས་ཀྱི་སྒེར་དང་སྒེར་གྱི་དབར་གྱི་གྲོགས་པོའི་འབྲེལ་བ་མཚོན། འདི་ནི་རང་དབང་དང་འདྲ་མཉམ། རྩིས་ཐང་ཡོད་པའི་མི་སྒེར་གྱི་འབྲེལ་བའི་རིགས་ཤིག་ཡིན། གྲོགས་པོ་ཕན་ཚུན་དབར་དུ་ཐོབ་ཐང་དང་འོས་འགན་ནི་འདྲ་མཉམ་ཡིན་པ་མཚོན་ལ། ཁྲིམས་ལུགས་ཀྱི་གོ་བབ་དང་འོས་ཐང་ཡང་འདྲ་མཉམ་ཡིན་པ་མཚོན། སྤྱི་དམངས་ནི་དམངས་གཙོའི་ཆབ་སྲིད་ཀྱི་མངའ་ཁོངས་སུ་འཚོ་ལ། ཁྲིམས་ལུགས་ཀྱིས་འགན་སྲུང་བྱེད། ཐོབ་ཐང་འདྲ་མཉམ་ཞེས་པ་འདི་ལས་མགོ་མ་འབུས་པ་ཡིན་ན། དེང་གི་སྤྱི་དམངས་འབྱུང་མི་སྲིད། སྤྱི་དམངས་མེད་ཚེ། དམངས་གཙོ་ཞེས་པ་ཡང་ག་ལ་ཡོད།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/27067.html


text:
ཀྲུང་གོའི་བོད་ལྗོངས་དྲ་བའི་འཕྲིན། ཟླ ༡༡ ཚེས ༢༤ ཉིན། ཀྲུང་གོ་ནང་བསྟན་མཐུན་ཚོགས་ཀྱི་ཚོགས་གཙོ་ཟུར་པ་པཎ་ཆེན་ཨེར་ཏེ་ནི་ཆོས་ཀྱི་རྒྱལ་པོ་མཆོག་ལྷ་སར་ཕེབས་འབྱོར་ཟིན་པ་དང་། དེའི་རྗེས་ཀྱི་ཉིན་ཤས་ནང་དུ་པཎ་ཆེན་མཆོག་གིས་ལྷ་སར་ནང་པའི་ཆོས་ལུགས་མཛད་སྒོ་རབ་དང་རིམ་པའི་ཕྲིན་ལས་བསྐྱངས་ཤིང་སྤྱི་ཚོགས་ཀྱི་བྱེད་སྒོ་མང་པོར་ལྷན་ཞུགས་མཛད།
ཟླ ༡༡ ཚེས ༢༩ ཉིན། བོད་ལྗོངས་ནང་བསྟན་སློབ་གླིང་དུ་ལྷ་བསང་གི་དུ་བས་ཕྱོགས་ཀུན་དཀྲིག་ཅིང་སློབ་གླིང་ནང་གི་འདུ་འགོད་རྣམ་ཀུན་ལས་ལྡབ་འགྱུར་གྱིས་ཆེ། ནང་བསྟན་སློབ་གླིང་གི་སྒོ་འགྲམ་གྱི་རྡོ་བཅལ་ཐོག་ཏུ་ཚོན་ཕྱེ་དཀར་སེར་གཉིས་ཀྱིས་རྟེན་འབྲེལ་མཚོན་པའི་རི་མོ་ཆེན་པོ་ཞིག་བྲིས་ཡོད་ཅིང་དེའི་གཞོགས་གཉིས་སུ་སློབ་གླིང་ཡོངས་ཀྱི་གྲྭ་ཇོ་དང་སློབ་གཉེར་བས་ལག་ཏུ་ཁ་བཏགས་བཟུང་སྟེ་པཎ་ཆེན་རིན་པོ་ཆེ་ཕེབས་སྒུག་བྱེད།
ཞོགས་པའི་ཆུ་ཚོད ༡༠ པའི་ཐོག་ཏུ་པཎ་ཆེན་རིན་པོ་ཆེ་ཕེབས་རོགས་དང་བཅས་བླ་འཁོར་རྣམས་སློབ་གླིང་དུ་འབྱོར་མ་ཐག་དུས་གཅིག་ཏུ་དུང་དང་རྒྱ་གླིང་གི་སྒྲ་དབྱངས་ཁྲོད། སློབ་གླིང་གི་སློབ་གཉེར་བ་ཚོས་རུ་སྟར་སྒྲིག་སྟེ་ཕེབས་བསུ་ཞུས། ཕྱག་ཏུ་བསང་ཕོར་བསྣམས་པ་དང་རྒྱ་གླིང་འབུད་པའི་བླ་ཆེན་རྣམས་ཀྱིས་མདུན་ནས་བསྐྱོད་ཅིང་། གདུགས་དང་རྒྱལ་མཚན་ཐོགས་པའི་སྐྱེས་ཆེན་ཚོས་སྐུ་དྲུང་ནས་དལ་བུར་ཕེབས་རོགས་ཞུས། པཎ་ཆེན་རིན་པོ་ཆེས་དད་ལྡན་རྣམས་ལ་ཕྱག་གཡོབ་གནང་སྟེ་ཐུགས་འདུན་མཚོན་པར་བྱས་པ་དང་གྲྭ་དམངས་ཀྱིས་སྐོར་བའི་དབུས་ནས་དལ་བུར་ནང་བསྟན་སློབ་གླིང་གི་སྒོ་ནང་དུ་འཛུལ།
ནང་བསྟན་སློབ་གླིང་གི་འདུ་ཁང་སྦུག་ན་དུས་གསུམ་སངས་རྒྱས་ཀྱི་སྐུ་བརྙན་ཤིན་ཏུ་ཆེ་བ་ཞིག་བཀལ་ཡོད་པ་དང་། པཎ་ཆེན་མཆོག་ནས་སངས་རྒྱས་ཀྱི་སྐུ་བརྙན་དེར་སྐུ་ཕྱག་བཙལ་རྗེས་མཇལ་དར་ཕུལ་བ་དང་དེ་ནས་སྐུ་འདྲའི་མདུན་གྱི་བཞུགས་ཁྲིའི་ཐོག་ཏུ་འཁོད་དེ་ཆོ་ག་ཕྱག་ལེན་དང་ཆོས་འཁོར་གྱི་གཙོ་སྐྱོང་གནང་། དེ་དང་མཉམ་དུ་སློབ་གླིང་གི་གྲྭ་དམངས་བགྲེས་གཞོན་ཀུན་འདུ་ཁང་དུ་བཞུགས་ཏེ་ལྷན་དུ་ཆོས་འདོན་མཛད།
སྐྱོར་དཔོན་གྱིས་དགེ་འདུན་ཡོངས་ཀྱི་སྣེ་ཁྲིད་དེ་ཁ་འདོན་ཅུང་ཙམ་གནང་རྗེས། པཎ་ཆེན་རིན་པོ་ཆེས་སྐད་བསང་མཐོ་པོས་ཆོས་འདོན་པ་དང་སྨོན་ལམ་བཏབ་རྗེས་ཚོགས་ཁྲིད་གནང་། མཛད་སྒོ་གྲུབ་མཚམས་སུ་པཎ་ཆེན་མཆོག་གིས་གསུངས་ངག་སྟབས་བདེའི་ཐོག་ནས་སློབ་གླིང་ཡོངས་ཀྱི་གྲྭ་པ་སློབ་གཉེར་བ་ཚོར་སྐུལ་ལྕག་བཀའ་སློབ་གནང་བ་སྟེ། པཎ་ཆེན་རིན་པོ་ཆེས་གསུང་པར། སྲིད་གཞུང་གིས་མ་དངུལ་འབོར་ཆེན་བཏང་ནས་སངས་རྒྱས་ཀྱི་བསྟན་པ་འཛིན་མཁན་ཚོར་སློབ་གཉེར་གྱི་ཁོར་ཡུག་བཟང་པོ་བསྐྲུན་ཡོད། དེར་བརྟེན་ཚང་མས་གོ་སྐབས་ལེགས་པོ་དམ་འཛིན་བྱས་ཏེ་ཐོས་པ་སློབ་གཉེར་དང་སྒོམ་སྒྲུབ་ཉམས་ལེན། བསྟན་པ་སྤེལ་ཞིང་རྒྱལ་ཁབ་ལ་ཕན་བདེ་བསྐྲུན་པར་འབད་དགོས། ཞེས་གསུངས།
དེ་རྗེས་པཎ་ཆེན་མཆོག་གིས་སློབ་གླིང་ཡོངས་ཀྱི་གྲྭ་དམངས་ལ་ཕྱག་དབང་གནང་བ་དང་། ཀྲུང་གོ་ནང་བསྟན་མཐུན་ཚོགས་བོད་ལྗོངས་ཡན་ལག་ཚོགས་པའི་ཚོགས་གཙོ་དང་བོད་ལྗོངས་ནང་བསྟན་སློབ་གླིང་གི་གླིང་གཙོ་གཅིག་ལྕོགས་སྒྲུབ་ཁང་ཐུབ་བསྟན་མཁས་གྲུབ་མཆོག་གིས་སློབ་གླིང་གི་གྲྭ་ཇོ་སློབ་གཉེར་བ་ཡོངས་ཀྱིས་ཚབ་ཞུས་ཏེ་པཎ་ཆེན་རིན་པོ་ཆེ་ལ་མཎྡལ་སོགས་ཀྱི་ཕྱག་རྟེན་ཕུལ་བ་རེད།
ནང་བསྟན་སློབ་གླིང་གི་དཔེ་ཁྲིད་མཁན་པོ་དང་བོད་རྒྱུད་ནང་བསྟན་བཀའ་རྒྱུད་པའི་གྲུབ་མཐའི་སྤྲུལ་སྐུ་འཕགས་ལོ་བསྟན་འཛིན་རྡོ་རྗེ་མཆོག་གིས། པཎ་ཆེན་རིན་པོ་ཆེ་མཆོག་དེ་རིང་ང་ཚོའི་སློབ་གླིང་ལ་བྱོན་ཏེ་གྲྭ་ཇོ་སློབ་གཉེར་བ་ཡོངས་ལ་ཆོས་ལུགས་ཀྱི་བཀའ་ཁྲིད་གནང་བར་ང་ཚོའི་སེམས་ནང་དུ་དགའ་སྤྲོ་ཤིན་ཏུ་ཆེ། ཞེས་གསུངས།
བོད་ལྗོངས་སུ་ཆགས་ཤིང་ས་ལུགས་པའི་གྲུབ་མཐའ་འཛིན་པ་དུང་དཀར་དགོན་གྱི་གྲྭ་པ་ཀུན་དགའ་རྒྱལ་མཚན་མཆོག་གིས་ནང་བསྟན་སློབ་གླིང་དུ་སློབ་གཉེར་གནང་སྟེ་ད་ལམ་ཟླ་ངོ་འགའ་འདས་པ་དང་། ད་ཐེངས་ནི་པཎ་ཆེན་རིན་པོ་ཆེ་མཇལ་ཐེངས་དང་པོ་དེ་རེད་འདུག ཁོང་གིས་སེམས་འགུལ་ཐེབས་པའི་ཉམས་ཀྱིས། ང་ཚོས་ངེས་པར་དུ་པཎ་ཆེན་རིན་པོ་ཆེའི་བཀའ་སློབ་སྙིང་དབུས་སུ་བཅངས་ཏེ། སྙིང་རུས་ཆེན་པོས་མདོ་རྒྱུད་བསྟན་བཅོས་ལ་ལེགས་པར་སྦྱངས་ཏེ་རྒྱལ་ཁབ་དང་མི་དམངས་ལ་ཕན་ཐོགས་པའི་གྲྭ་པ་ཞིག་ཆགས་པ་བྱ་རྒྱུ་ཡིན། ཞེས་བརྗོད།
བོད་ལྗོངས་ནང་བསྟན་སློབ་གླིང་ནི་བོད་ལྗོངས་ནང་ཁུལ་གྱི་རིམ་མཐོའི་བོད་རྒྱུད་ནང་བསྟན་སློབ་གཉེར་སློབ་གྲྭ་ཨང་དང་པོ་དེ་རེད། ༢༠༡༡ ལོའི་ཟླ ༡༠ པའི་ཚེས ༡ ཉིན་སློབ་གླིང་དེ་དངོས་སུ་དབུ་བརྙེས་པ་དང་། འཛུགས་སྐྲུན་མ་དངུལ་ཁྱོན་དུང་ཕྱུར ༡ ལས་བརྒལ། མིག་སྔར་བོད་ལྗོངས་ཀྱི་གྲུབ་བརྒྱུད་ཁག་ནས་ཕེབས་པའི་གྲྭ་ཇོ་སློབ་གཉེར་བ་དང་མཁན་སྤྲུལ་བླ་ཆེན་ཁྱོན ༣༠༠ ལྷག་འདུས་ནས་སློབ་གཉེར་ལ་གཞོལ་གྱིན་ཡོད།
ཁ་བྱང་ཕྱི་མོ། པཎ་ཆེན་རིན་པོ་ཆེས་བོད་ལྗོངས་ནང་བསྟན་སློབ་གླིང་དུ་ཆོས་ལུཊ་ཆོ་ག་སྤེལ།
(རྩོམ་འགན་པ། བསྟན་འཛིན)


text:
སོག་ཡུལ།
སོག་ཡུལ། MoHroл yлc མིང་གཞན་དུ་ཆེན་པོ་ཧོར་ཀྱི་ཡུལ་ཞེས་ཀྱང་འབོད། དབུས་ཨེ་ཤི་ཡའི་ཁོངས་ཀྱི་སྐམ་ས་ཆེན་མོའི་རྒྱལ་ཁབ་ཞིག་ཡིན། བྱང་ཕྱོགས་སུ་ཨུ་རུ་སུ་དང་ལྷོ་ཕྱོགས་སུ་རྒྱ་ནག་ དེ་མིན་གྱི་ཤར་ཏུར་ཀི་སི་ཐན། ནང་སོག། མཚོ་སྔོན་སོགས་ཀྱི་ཁྱིམ་མཚེས་རྒྱལ་ཁབ་དང་རྒྱལ་ཕྲན་ཡོད། ཨུ་ལན་བྰ་ཊར་ནི་རྒྱལ་ས་དང་གྲོང་ཁྱེར་ཆེ་ཤོས་དེ་ཡིན། མི་འབོར་བརྒྱ་ཆ་ 45% ཙམ་གནས་སྡོད་བྱེད་ཀྱི་ཡོད།
སོག་ཡུལ་ནི་དུས་རབས་མང་པོའི་རིང་ཚོ་པ་འདྲ་མིན་ཀྱི་དབང་སྒྱུར་ཏེ་མཐར་སྤྱི་ལོ་ 1206 ལོར་ཇིང་གིར་ཧན་ཀྱི་སོག་ཡུལ་གོང་མའི་མངའ་ཐང་རྒྱ་སྐྱེད་བཏང། ཇིང་གིར་ཧན་སྐུ་གཤེགས་རྗེས། ཁོང་གི་སྲས་ཨའོ་ཋེ་ཧན་ཆེན་མོར ༼སོག་སྐད་དུ་རྒྱལ་པོའི་དོན། ༽ གྱུར། རྗེ་བོ་ཇིང་གེར་དང་སྐབས་དེའི་སོག་རིགས་ཡོངས་ལ་བསྡུར་ཚེ། རྒྱལ་པོ་འདི་ཞི་བདེ་ལ་སྨོན་ཞིང་བྱམས་སྙིང་རྗེ་ཡི་བདག་ཉིད་ཅན་ཡིན་འདུག་ ཇིང་གིར་ཧན་གི་ཚ་བོ་ཀུབ་ལི་ཧན་གྱི་སྐབས་རྒྱ་ནག་དང་བོད་སོགས་ཨེ་ཤི་ཡའི་ཡུལ་གྲུ་གང་ཙམ་ཞིག་དུ་དབང་སྒྱུར། ཡོན་རྒྱལ་རབས་ཞེས་པ་འདི་དབུ་བརྙེས། ཡོན་རྒྱལ་རབས་སིལ་བུར་འཐོར་རྗེས་སོག་པོ་རྣམས་རང་ཡུལ་དུ་ཕྱིར་ལོག་གི་སྔར་ལྟར་ཚོ་པའི་ལམ་ལུགས་སུ་རྗེས་མཐུད། དུས་རབས་བཅུ་དྲུག་དང་བཅུ་བདུན་སྐབས་སོག་ཡུལ་དུ་བོད་བརྒྱུད་ནང་བསྟན་ཆོས་ལུགས་དར་ཁྱབ་ཤུགས་ཆེ་བྱུང།
ནང་དོན།
མིང་གི་འབྱུང་ཁུངས།[རྩོམ་སྒྲིག]
རྒྱལ་རབས་ལོ་རྒྱུས།[རྩོམ་སྒྲིག]
ཇིང་གིར་ཧན་སྐུ་གཤེགས་རྗེས། ཁོང་གི་སྲས་ཨའོ་ཋེ་ཧན་ཆེན་མོར་གྱུར། རྗེ་བོ་ཇིང་གེར་དང་སྐབས་དེའི་མོང་གོལ་བ་ཡོངས་ལ་བསྡུར་ཚེ། རྒྱལ་པོ་འདི་པ་ཞི་བདེ་ལ་སྨོན་ཞིང་བྱམས་སྙིང་རྗེ་ཡི་བདག་ཉིད་ཅན་ཡིན་འདུག། ཁོས་རྒྱུན་པར་འདི་ལྟར་འཆད་རྒྱུར་མོས་ཏེ། “འུ་བུ་ཅག་གི་མེས་པོ་ཇིང་གེར་ཧན་གྱིས་རྒྱ་ཆེ་བའི་ངལ་རྩོལ་མི་མང་ལ་བརྟེན་ནས་ང་ཚོར་རྒྱལ་རབས་ཤིག་མངའ་བརྙེས་པ་རེད། ད་ནི་འབངས་མི་སེར་ལའང་རྒྱུ་ནོར་དང་ཞི་བདེ་ཞོད་འཇགས་ཀྱི་འཚོ་བ་རོལ་བཅུག་སྟེ། ཁོ་ཚོའི་ཕྲག་སྟེང་གི་ཁུར་ལྕི་བའི་རྡོག་ཁྲེས་ཇེ་ཡང་དུ་གཏོང་བའི་དུས་ལ་བབས་ཡོད།” ཟེར།
ཁོང་གི་རྒྱལ་ཤུལ་རྒྱུད་འཛིན་གྱི་དུས་ཡུན་རིང་། བཀས་བཀོད་རྒྱུན་འཛིན་གྱི་མངའ་བདག་ཅིག་གི་ཚུལ་དུ། ཁོའི་བསམ་གཞིག་གཏོང་སྟངས་ལ་ཐུགས་སྣང་འཇོག་འོས་མོད། འོན་ཀྱང་དབང་སྒྱུར་གྱི་དུས་རབས་ད་དུང་ཡོངས་སུ་མཇུག་མ་བསྒྲིལ། སོག་པོའི་སྟོབས་འབྱོར་མངའ་ཐང་མུ་མཐུད་དབྱར་མཚོ་བཞིན་རྒྱས་བཞིན་པའི་སྒང་ཡིན། དམག་སྤྱི་ཆེན་མོ་སེ་བྷོ་ཋེ་ཡི་བཙན་འཛུལ་འོག་ཡོ་རོབ་གླིང་ལ་དབང་སྒྱུར་ཐེངས་གཉིས་པ་ཐེབས། ཡོ་རོབ་གླིང་གི་དམག་དཔུང་དང་དམག་སྤྱི་ཚོས་སེ་བྷོ་ཐེའི་གཡུལ་ངོ་མ་ལྡོག། དམག་དཔོན་འདི་པས་དགྲ་ཟླའི་རྒྱལ་ཁབ་ཁག་ནང་འཁོས་ཀ་ལྡན་པའི་ངོ་ཚབ་དང་གསང་མྱུལ་རུ་ཁག་མངག་གཏོང་དང་ཕ་རོལ་བོའི་གནས་ཚུལ་རྟོག་ཞིབ་ཀྱིས་རང་དམག་གི་གནས་གཞི་བརྟན་སྲུང་བྱས། ཁོ་ཐེངས་འདིའི་གཡུལ་འགྱེད་ལས་རྣམ་པར་མ་རྒྱལ་སྔོན་ལ་ཡུལ་ལུང་དེ་དག་གི་ཆབ་སྲིད་དམག་དོན་སོགས་གསལ་བོར་རྒྱུས་ལོན་བཏུབ་པ་བྱུང་། གཡུལ་ས་རུ་ཁོ་དམག་འཐབ་མཁས་ཆེན་དེ་ཡིན་ཞིང་ཁོང་གི་དམག་དོན་སྒྱུ་རྩལ་དང་བསྡུར་ཚེ། ཡོ་རོབ་གླིང་གི་དམག་སྤྱི་ཚོ་འཐབ་འཛིང་མཁན་ལས་དང་པོ་བ་ལྟ་བུ་ཡིན། སེ་བྷོ་ཋེས་ཐད་ཀར་ཨུ་རུ་སིར་རྒྱང་འདུལ་གྱིས། ལྷོ་ནུབ་རྒྱུད་ཀྱི་བྷ་གྷི་ཊ་དང་སིད་ཇོ་ཁི་གཉིས་ཞི་བདེ་ཞོད་འཇགས་སུ་བཏང་། མི་ལོ་དྲུག་རིང་དམག་དཔོན་འདི་པས་མུ་མཐུད་རྒྱང་འདུལ་དམག་འཁྲུག་བརྒྱབ་ཏེ། རྒྱལ་ས་མའོ་སི་ཁོ་དང་། ཁའེ་ཝེ་ཕའོ་ལན་ཊི་ཧིང་གྷ་རི་ཁཱ་རཱ་ཁའོ་སོགས་རེབ་བཅོམ་སྡེབ་འཕྲོག་བྱས། 1241 ལོར་ཡོ་རོབ་ཀྱི་ལྟེ་བའི་མངའ་ཁུལ་སེ་ལེ་སེ་ཡ་ཞོལ་མའི་ལའེ་བྷེ་ནཱེ་ཙི་ས་ཆར་ཕའོ་ལན་དང་འཇར་མན་གྱི་དམག་དཔུང་ཆམ་ལ་ཕབ།
ཧ་ལམ་ཡོ་རོབ་གླིང་ཧྲིལ་བོར་ཚར་གཅོད་ཐེབས་ཡོད་ཤས་ཆེ། སོག་དམག་གི་གདུང་བསུ་མཁན་གཅིག་ཀྱང་ཡོད་མ་གྱུར། སོག་ཡུལ་ནས་ཐོན་པའི་དམག་དཔོན་ཆེན་མོ་འདིའི་སྔུན་ནས་འཛམ་གླིང་ཡུལ་གྲུ་གང་སར་ཕིར་ཞའི་ཡའི་བཙན་རྒྱལ་ཆེན་མོ་རུ་འབོད་པའི་ཧྥ་རེ་ཊི་རེ་ཁི་ཁྲི་རབས་གཉིས་པའང་འཇིགས་སྐྲག་གིས་ངོ་དམངས་སྐྱ་བོར་ཆགས་པ་བསྙོན་མེད་རེད། གློ་བུར་དུ་བསམ་ཡིད་ལས་འདས་པའི་སྣང་ཚུལ་དེ་མངོན་དུ་བྱུང་བའི་མོད་ལ། ཡོ་རོབ་གླིང་གི་རྒྱལ་པོ་དང་དབང་སྒྱུར་མཁན་ཚོ་འཇིགས་དངངས་ཁྲོད་དབུགས་ཀྱང་ཧལ་ཧལ་དུ་གྱུར། ཧན་ཆེན་མོ་ཨའོ་ཋེ་ཚེ་ལས་འདས་རྗེས། རྒྱང་འདུལ་དམིག་འཁྲུག་དཀའ་ཁག་ཕྲན་བུར་ཕྲད་རྐྱེན། ཡོ་རོབ་གླིང་གི་སོག་དམག་གིས་མུ་མཐུད་དབང་བསྒྱུར་མ་ནུས། 1214 ལོར་ཕྱིར་རང་ཡུལ་དུ་འཁོར་ནས་ཤར་ཕྱོགས་སུ་རྒྱང་འདུལ་དམག་འཁྲུག་བརྒྱབ་པ་དང་། ཡོ་རོབ་གླིང་གིས་སླར་ཡང་དབུགས་རྔ་ཙམ་ལེན་ཐུབ་པ་བྱུང་། དུས་མཚུངས་སུ། སོག་པོའི་དམག་དཔུང་གིས་རྒྱ་ནག་ཏུ་མངའ་ཁོངས་རྒྱ་བསྐྱེད་དེ། ཁིན་བྱང་མ་ཚར་གཅོད་བཏང་བ་མ་ཟད། ཐ་ན་སུང་ལྷོ་མའང་རང་གི་ཟིལ་འོག་ཏུ་བཅུག། 1252 ལོར་མན་གྷོ་ཧན་ ཧན་ཆེན་མོར་གྱུར་ཞིང་། རྒྱལ་པོ་འདི་པས་ཁའོ་བྷ་ལའེ་ཡ་རྒྱ་ནག་ཡུལ་གྱི་སྤྱི་དཔོན་ཆེན་མོར་བསྐོས། གནའ་བོའི་མོང་གོལ་གྱི་རྒྱལ་ས་ཁཱ་རཱ་ཁཱོ་རམ་དུ་བཙུགས་པའི་མན་གྷོ་ཧན་གྱི་ཕོ་བྲང་དུ་ཨེ་ཤ་ཡ་དང་ཡོ་རོབ་གླིང་སོགས་ནས་ཕེབས་པའི་འཐུས་ཚོགས་གཟབ་རྒྱས་ངང་འདུ་འཛོམ་བྱུང་། འབྲོག་གི་ཡུལ་སྲོལ་ལྟར་སྐབས་དེར་ཧན་ཆེན་མོ་ད་དུང་གུར་ནང་དུ་འཚོ་ནའང་། སོག་གུར་འདི་དག་སྐམ་སའི་སྟོབས་འབྱོར་དང་འཕྲོག་ཐོབ་རྒྱུ་ནོར་སོགས་ཀྱིས་འབྱོར་ཕྱུག་རབ་ཏུ་རྒྱས་ཡོད། ཡུལ་གྲུ་གང་སའི་ཟོང་པ ༼དམིགས་སུ་ཁ་ཆེ་ཚོང་པ༽ སོག་ཡུལ་དུ་འོངས་དེ་ཡུལ་དེའི་གཏོང་ཕོད་ཅན་གྱི་འཛད་སྤྱོད་མཁན་གསར་དུ་ངོ་ཤེས། སྒྱུ་རྩལ་མཁས་ཅན་དང་སྐར་རྩིས་མཁན། རྩིས་རིག་མཁན། དེང་གི་ཚན་རིག་མཁན་ཚང་མ་སོག་གུར་གྱི་གྲོང་ཁྱེར་འདིར་ལྷན་འཛོམ་བྱུང་བ་ནི་འཛམ་བུ་གླིང་ཟིལ་གྱིས་གནན་པར་སྣང་ངོ་།
རྒྱ་ཆེ་བའི་མོང་གོལ་བཙན་པོའི་རྒྱལ་ཁམས་ཡོངས་ཞི་བདེ་བཀའ་བཀོད་ཀྱིས་གཞལ་ཞིང་། སྐམ་ས་འཕྲེད་དུ་བཅད་པའི་ཚོང་སྡེ་བགྲོད་ལམ་སྟེང་ཕར་འགྲོ་ཚུར་འོང་གི་མིས་ཁེངས། དེ་ལ་དེར་བརྟེན་གྱིས་ཡོ་རོབ་དང་ཨེ་ཤ་ཡ་གཉིས་དབར་འབྲེལ་འདྲེས་ཟམ་མོ་བྱུང་། དེའི་རྗེས་རྒྱལ་ས་ཁཱ་རཱ་ཁཱོ་རམ་གྱི་ཆོས་ལུགས་མི་སྣའི་བར་རིགས་རྒྱུད་དབྱེ་གཅོད་ཀྱི་རྙོག་འཛིང་ཆེ། ཁོ་ཚོ་ཀུན་པོས་འཛམ་གླིང་གི་དབང་སྒྱུར་མཁན་ཚང་མ་ཁོ་ཅག་གི་ཆོས་ལུགས་ལྟ་གྲུབ་ཏུ་བསྒྱུར་ན་འདོད། ཆོས་ལུགས་འདིའི་ཕྱོགས་གཅིག་ནས་དབང་ཤེད་ཅན་གྱི་མི་མང་ཟིལ་འོག་ཏུ་བཙུད་པས། ཆོས་ལུགས་འདིའི་སྟོབས་ཤུགས་ཇེ་ཆེར་བསྐྱེད་ཅིང་མ་འོངས་པའི་ཚེ་ན། ཆོས་ལུགས་ཆབ་སྲིད་ཀྱི་སྟོབས་ཤུགས་གཞན་ཚང་མ་རང་གི་དབང་འོག་ཏུ་གཞུག་པར་སྣང་། གནམ་བདག་ཆོས་རྒྱལ་གོང་མས་རྒྱལ་ས་རོམ་ནས་ཕོ་ཉ་མངགས། གདོད་མའི་ནཱེ་སི་ཋོ་རཱེ་ཡན་ཡི་ཤུ་བ་མང་དུ་བསླེབས། ཁ་ཆེ་ཙམ་མ་ཟད་ད་དུང་ནང་པའང་བདོག སྐབས་དེར་མོང་གོལ་བས་ཆོས་ལུགས་གསར་བ་ཞིག་རང་ལུགས་སུ་བསྟེན་པར་བྲེལ་ཟིང་དེ་ཙམ་མི་ཆེ། སྤྱིར་ཁོ་ཚོ་ཆོས་ལུགས་ལ་དད་ཞེན་ཆེ་བའི་མི་རིགས་ཤིག་ཀྱང་མ་རེད། མན་གྷོ་ཧན་ཆེན་མོས་ཡི་ཤུ་ཆོས་ལུགས་བསྟེན་པའི་བཞེད་དགོངས་བསྟན་པར་སྣང་ཡང་། ཁོས་གནམ་བདག་ཆོས་རྒྱལ་གོང་མའི་དབང་ཐོབ་ལ་ཐུགས་བཟོད་གུ་ཡངས་གནང་མ་བཏུབ། མཐའ་གཞུག་སོག་རིགས་རྣམས་རང་ཡུལ་གྱི་ཆོས་ལུགས་གྲུབ་མཐའ་ཁག་ནང་བྱིང་། རྒྱ་ནག་དང་སོག་ཡུལ་དུ་མི་རིགས་མང་ཤོས་ནང་པར་གྱུར། ཨེ་ཤ་ཡའི་ལྟེ་བའི་མི་མང་ཁ་ཆེ་བར་གྱུར་ལ། ཧིང་གྷ་རི་དང་ཨུ་རུ་སི་བ་ཁ་ཅིག་ཡི་ཤུ་བར་གྱུར་ཡོད་ཤས་ཆེ། དེང་འདིར་ད་དུང་ཡང་མན་གྷོ་ཧན་གྱིས་གནམ་བདག་ཆོས་རྒྱལ་ལ་སྤྲིངས་པའི་འཕྲིན་ཡིག་དངོས་མ་དེ་རོམ་གྲོང་ཁྱེར་གྱི་ཆོས་རྒྱལ་གོང་མའི་ཕོ་བྲང་གི་དཔེ་མཛོད་ཁང་དུ་ཉར་ཚགས་བྱས་ཡོད། འཕྲིན་ཡིག་དེ་ཨ་རབ་སྐད་ཡིག་ཐོག་བཀོད་འདུག།འཕྲིན་ཡིག་ཏུ་ཨའོ་ཋེ་ཧན་ཆེན་མོ་སྐུ་གཤེགས་རྗེས། གནམ་བདག་ཆོས་རྒྱལ་གོང་མས་ཧན་གསར་བ་མན་གྷོ་ཧན་ལ་ཡང་བསྐྱར་ཡོ་རོབ་གླིང་དབང་དུ་བྱ་མི་རུང་བའི་ཉེན་བརྡའི་བང་ཆེན་བརྫངས་མྱོང་བར་སྣང་། འཕྲིན་ལན་དུ་མན་གྷོ་ཧན་གྱིས་ཁོས་དེ་སྔོན་ཡོ་རོབ་གླིང་ལ་དབང་བསྒྱུར་དོན་ནི། ཡོ་རོབ་པས་ཁོང་ལ་སྤྱོད་ལམ་ལེགས་པོ་མ་བསྟན་པས་ཡིན་ལུགས་བརྗོད། དེ་ཡང་མ་ཟད། མན་གྷོ་ཧན་གྱི་དུས་རབས་སུ་ད་དུང་དབང་སྒྱུར་གཏོར་བཅོམ་གྱི་རླབས་རྒྱུན་གཞན་མང་དུ་འཕྱུར་མྱོང་། ཁོང་གི་ཕུ་བོ་ཧོ་ལ་གྷོ་སྟག་ཟིག་ཡུལ་གྱི་སྤྱི་དཔོན་ཆེན་མོ་རེད། བྷ་གྷི་ཊའི་ཁཱ་ལེ་ཧྥ་སྣང་མེད་རྒྱ་ཡན་དུ་དོར་ཏེ། ཧོ་ལ་གྷོ་ཡིས་ཁོ་ལ་ཕུལ་བའི་འཕྲིན་ཡིག་ཏུ། ཁོས་དེ་སྔའི་ཁས་ལེན་དམ་བཅའ་མ་བསྲུང་བར་དྲག་ཏུ་བཀྱོན་ཁར། མ་འོངས་པར་ཁོས་རང་ཉིད་ཀྱི་སྤྱོད་ངན་ཡོ་བསྲང་གཏོང་ངམ། རང་གི་རྒྱལ་རབས་མགོ་རྟིང་སློག་གཞུག་རྒྱུ་ཡིན་མིན་གསལ་འདེབས་གནང་། ཁཱ་ལེ་ཧྥ་ནི་རྒྱལ་པོ་བློ་གྲོས་ཅན་མིན་ཁར་རྒྱལ་སྲིད་ཀྱི་མྱོང་བ་ཞན་པས། ཁོས་མི་མང་ཁ་རུབ་ལག་རུབ་ཀྱིས་ཧོ་ལ་གྷོ་ཧན་ཆེན་མོའི་ཕོ་ཉར་བརྙས་བཅོས་ཁྱད་གསོད་གཏོང་བཅུག་སྟེ། བཙན་གཏམ་གྱི་འཕྲིན་ལན་བསྐུར། ངང་ཚུལ་དེར་ཧོ་ལ་གྷོ་དྲག་ཏུ་ཁྲོས་ཤིང་། ཁོང་ཁྲོའི་ངང་བྷ་གྷི་ཊར་རྒྱང་འདུལ་དམག་འཁྲུག་བརྒྱབ། བགྲང་བྱ་བཞི་བཅུའི་གཡུལ་འགྱེད་ཁྲོད་བྷ་གྷི་ཊ་མཁར་གྲོང་ཕབ། འདི་ནི་མི་ལོ 506 རིང་གི་རྒྱལ་རབས་ཀྱི་བང་མཛོད་དང་ཨ་རབ་མཚན་མོའི་གྲོང་ཁྱེར་གྱི་ཚེ་འཇུག་ཏུ་སླེབས་པ་རེད། ཁཱ་ལེ་ཧྥ་དང་ཁོང་གི་རྒྱལ་སྲས་རྣམས་མ་ཟད། ཁོང་གི་ཤ་ཉེ་དུ་ཀུན་ལྔ་བའི་ལམ་དུ་དྲངས། གཟའ་འཁོར་འགའ་ཞིག་རིང་སྤྱི་དམངས་སྡེབ་གསོད་བཏང་སྟེ། ཡ་གླིང་གི་ཋེ་གྷི་རེ་སི་གཙང་བོ་ཁྲག་ལ་བསྒྱུར།
མི་མང་ས་ཡ་གཅིག་དང་ཕྱེད་ཙམ་ཚར་གཅོད་བཏང་བར་བཞེད་ཅིང་། སྒྱུ་རྩལ་རྩོམ་རིགས་ཀྱི་ནོར་བུའི་བང་མཛོད་དང་དཔེ་མཛོད་ཁང་ཆེན་མོ་སོགས་རྩ་མེད་རྡུལ་དུ་བརླགས། མཐའ་གཞུག་བྷ་གྷི་ཊ་ཉམས་རྒུད་དུ་སོང་། ཐ་ན་ཧོ་ལ་གྷོ་ཡིས་ཨེ་ཤ་ཡ་ནུབ་རྒྱུད་ཀྱི་གདོད་མའི་ཞིང་ལས་ལམ་ལུགས ༼མི་ལོ་སྟོང་ཕྲག་རིང་གི་ལོ་རྒྱུས་ལྡན༽ ཀྱང་གཏོར་བཅོམ་བཏང་། ཨ་ལའེ་པོ་དང་ཨེ་དྷེ་སཱ་གཙོས་གྲོང་ཁྱེར་གཞན་མང་པོར་ཡང་ལས་དབང་གཅིག་འདྲའི་གོད་ཆག་ཐེབས་ཤིང་། ཨེ་ཤ་ཡའི་ནུབ་རྒྱུད་མཚན་སྨག་གིས་བཀླུབས་པའི་ཚོར་སྣང་བསྐྱེད་པར་བྱས། དུས་སྐབས་དེའི་ལོ་རྒྱུས་སྨྲ་བ་ཚོས་རྣམ་པ་འདི་ལ “ལེགས་ཚོགས་དང་ཚན་རིག་རིགས་གནས་ཉམས་རྒུད་ཀྱི་དུས་བསྐལ” ཞེས་ཀྱང་བཞེད། པཱ་ལེ་སི་ཐན་རྒྱལ་ཁབ་དུ་བཀྱེས་པའི་སོག་པོའི་དམག་དཔུང་ཨེ་ཅེབ་ཀྱི་ཁྲི་རབས་བཞི་བ་བྷེ་བྷར་སི་སུད་ཐན་གྱིས་ཕམ་ཉེས་སུ་བཏང་། བཙན་རྒྱལ་འདི་ལ་བྷན་ཊོ་ཁི་ཊར་ཞེས་གཅེས་མིང་སྙིང་ཉེ་བོ་ཞིག་ཡོད། དེའི་གོ་དོན་ཡང་། “མེ་མཚོན་གསར་བཟོའི་དུས་རབས” ཀྱི་དབང་གིས་དེ་ལྟར་བཏེགས་པ་ཞིག་རེད། དུས་ཡུན་རིང་པོར་རྒྱ་ནག་རྒྱལ་ཁབ་མེ་རྫས་དྲག་ཆས་ལ་རྒྱུས་མྱོང་ཟབ་ཅིང་། མོང་གོལ་བས་ཀྱང་རྒྱ་ནག་ནས་སྦྱངས་པ་ཡིན་ཤས་ཆེ། སོག་དམག་གི་གཡུལ་འཐབ་རེ་རེའི་ཁྲོད་ཀྱི་རྒྱལ་ཁ་དེའང་མེ་མཚོན་གྱི་དྲག་ཤུགས་ལ་བརྟེན་པ་བསྙོན་མེད་རེད། སོག་དམག་བརྒྱུད་དེ་མེ་མཚོན་དྲག་ཆས་ཡོ་རོབ་ཏུ་དར་ཁྱབ་བྱུང་། 1258 ལོར་བྷ་གྷི་ཊ་བཅོམ་པ་དེས་མཐའ་གཞུག་ཨ་བྷེ་སེ་དྷ་རྒྱལ་རབས་༼ཡང་ན་ཁཱ་ལེ་ཧྥ་རྒྱལ་རབས་ཞེས་ཀྱང་འབོད༽ ལྷག་ལུས་མེད་པར་རྩ་མེད་དུ་སོང་། འདི་ནི་སྔར་བྱུང་མ་མྱོང་བའི་ཨེ་ཤ་ཡ་ནུབ་རྒྱུད་ཀྱི་ཨ་རབ་པའི་ཤེས་རིག་དཔལ་ཡོན་གྱི་ཚེ་འཇུག་ཏུ་འཁེལ་བ་རེད། རྒྱང་རིང་ཡུལ་གྱི་སི་ཕེན་ལྷོ་རྒྱུད་ཀྱི་གྷ་རེ་ནཱ་དྷ་རྒྱལ་ཁམས་སུ་ད་དུང་ཨ་རབ་ཀྱི་ཡུལ་སྲོལ་གོམས་གཤིས་སྲུང་འཛིན་བྱེད། སོག་དམག་གི་བརྡབ་གསིག་མ་འཐེབས་སྔོན་ལ་ཨ་རབ་པའི་ཤེས་རིག་དཔལ་ཡོན་ནི་བགྲང་བྱ 200 རིང་མ་ཉམས་པར་གནས་མོད། དུས་དེ་ནས་བཟུང་ཨ་རབ་ལ་ཡང་ནས་བསྐྱར་དུ་ཉམས་རྒུད་ཐོར་ཞིག་ཐེབས་ཤིང་ཨ་རབ་མི་རིགས་ཀྱིས་འཛམ་གླིང་ལོ་རྒྱུས་གར་སྟེགས་སུ་ཆབ་དཔལ་རིག་གསུམ་གྱི་ཟློས་གར་ལེགས་པོ་ཞིག་འཁྲབ་མ་བཏུབ། ཕྱིས་སུ་ཁོ་ཅག་གནའ་བོའི་ཨོ་ཊོ་མན་ཏུར་ཀིའི་རྒྱལ་རབས་ཀྱི་ཆ་ཤས་སུ་གྱུར། 1914 ལོ་ནས 1918 ལོ་དབར་གྱི་འཛམ་གླིང་འཁྲུག་ཆེན་དང་པོའི་སྐབས་སུ་སླེབས་པ་ན། དབྱིན་ཇིའི་སྣེ་ཁྲིད་འོག ཏུར་ཀིའི་བཙན་རྒྱལ་ལ་རྒོལ་བའི་ཨ་རབ་པའི་འོས་ལངས་ཆེན་མོ་བྱུང་། ཧ་ལམ་དུས་དེ་ནས་བཟུང་ཨ་རབ་རྒྱལ་ཁབ་རང་བཙན་བྱས།
མི་ལོ་གཉིས་རིང་ཁཱ་ལེ་ཧྥ་རྒྱལ་ཤུལ་རྒྱུན་འཛིན་མ་བྱུང་། དེའི་རྗེས་ཨེ་ཅེབ་ཀྱི་བྷེ་བྷར་སུད་ཐན་གྱིས་ཨ་བྷེ་སེ་དྷ.ཁཱ་ལེ་ཧྥའི་གཉེན་ཉེ་ཞིག་ཁཱ་ལེ་ཧྥའི་རྒྱལ་ཁྲིར་བཀོད་མོད། ཁོ་བོར་ཆབ་སྲིད་ཀྱི་དབང་ཤུགས་ཞན་ཁར། ཆོས་ལུགས་ལ་དད་ཞེན་མཁན་ཞིག་རེད། མི་ལོ 300 རྗེས་སུ་ཁཱ་ལེ་ཧྥ་ཞེས་པའི་ཆོ་ལོའི་མཚན་ཐོབ་དེ་ཁཱོན་སི་ཊན་ཊེ་ནཱོ་ཕོལ.ཏུར་ཀིའི་སུད་ཐན་ཆེན་མོར་བདག་པར་གྱུར། མི་ལོ་འགའི་སྔོན་ལ་མའོ་སི་ཊ་ཧྥ.ཁཱ་མལ་པ་ཤཱ་ཆེན་མོས་ཚར་གཅོད་འཐེབས་རེག་བར་དུ། ཏུར་ཀིའི་བཙན་རྒྱལ་འདི་པས་ཁཱ་ལེ་ཧྥ་ཆོ་ལོའི་མཚན་གནས་བཟུང་། ངས་གཏམ་རྒྱུད་འདིའི་འཕྲོས་བཤད་དུ། 1239 ལོར་མན་གྷོ་ཧན་ཆེན་མོ་སྐུ་གཤེགས། ཁོ་མ་འདས་སྔོན་ལ་བོད་ཀྱང་དབང་དུ་བྱས་ཟིན། ད་ནི་གོང་དུ་གླེང་ཟིན་པའི་རྒྱ་ནག་གི་སྤྱི་དཔོན་ཆེན་མོ་ཁའོ་བྷ་ལའེ་ཡཱ་ཧན་ཆེན་མོར་གྱུར། ཁའོ་བྷ་ལའེ་ཡཱས་དུས་ཡུན་རིང་བོར་རྒྱ་ནག་ཏུ་རྒྱལ་སྲིད་བཟུང་ཞིང་རྒྱ་ནག་གིས་ཀྱང་ཁོང་ལ་གློ་བ་ཉེ་ཉེ་བྱེད། དེ་འདྲ་ཡིན་པའི་རྒྱུ་མཚན་གྱིས། ཁོས་རང་ཉིད་ཀྱི་རྒྱལ་ས་པེ་ཅིང་དུ་གནས་སྤོས་ཏེ་རྒྱལ་སའི་མིང་ལ་ཁན་བྷ་ལེ་ཁི་སྟེ་རང་སྐད་དུ “ཧན་ཆེན་མོའི་རྒྱལ་ས” ཞེས་པར་བསྒྱུར། ཁའོ་བྷ་ལའེ་ཡཱ་རྒྱ་ནག་གི་སྲིད་དོན་ལ་མོས་ཆེ་པས། རང་ཉིད་ཀྱི་རྒྱལ་རབས་འཁུར་མེད་བག་ཡངས་སུ་བཏང་། རིམ་རིམ་གྱིས་གཞི་རྒྱ་ཆེ་བའི་མོང་གོལ་མངའ་སྡེ་ཆེ་ཁག་རང་བཙན་བྱས། ཁའོ་བྷ་ལའེ་ཡཱས་རྒྱ་ནག་ཧྲིལ་བོ་དབང་དུ་བྱས་མོད། འོན་ཀྱང་ཁོང་གི་དཔུང་དམག་དེ་སྔའི་སོག་དམག་གི་དཔུང་སྟོབས་དང་ཡེ་ནས་མི་འདྲ། སྐབས་དེར་དྲག་ཤུགས་གཏོར་བཅོམ་གྱི་སྦྱོར་བ་ཉུང་། རྒྱ་ནག་གིས་ཁའོ་བྷ་ལའེ་ཡཱའི་སྲིད་དབང་ལ་བཏང་སྙོམས་བཟོས་ཁར། སྤྱི་ཚོགས་གོང་འཕེལ་དང་ཤེས་རིག་དར་སྤེལ་བཏང་། རྒྱ་མི་རིགས་ཀྱིས་ཁོང་ལ་བཀའ་དྲིན་བསམ་ཤེས་གནང་ཞིང་རང་རིགས་ཀྱི་འདུ་ཤེས་བཟུང་། དོན་ལ་བཙན་པོ་འདི་པས་རྒྱ་ནག་ལ་ཡོན་རྒྱལ་རབས་ཞེས་པའི་རྒྱ་ནག་སྔར་སྲོལ་གྱི་རྒྱལ་རབས་ཤིག་བཙུགས། ཁའོ་བྷ་ལའེ་ཡཱས་ཨེ་ཤ་ཡའི་ཤར་ལྷོ་ཁུལ་གྱི་ཋོང་ཁཱན་དང་འབར་མ་ཨ་ནེམ་བཅས་རང་གི་རྒྱལ་ཁོངས་སུ་བསྣན། འཇར་པན་དང་མཱ་ལེ་ཞཱི་ཡ་གཉིས་དབང་དུ་བྱ་བར་བརྩམས་མོད། བསམ་དོན་མ་འགྲུབ། རྒྱུ་མཚན། མོང་གོལ་བའི་དམག་དཔུང་མཚོ་ཐོག་གཡུལ་འགྱེད་དང་དམག་གྲུ་བཟོ་སྐྲུན་གྱི་ཤེས་བྱ་དམན་པས་རེད། མན་གྷོ་ཧན་གྱི་སྲིད་དབང་སྐབས་སུ། ཧྥ་རན་སིའི་རྒྱལ་པོ་ལོ་ཡེ་སི་ཁྲི་རབས་དགུ་བའི་རྒྱལ་ཚབ་རྣམས་ཧན་ཆེན་མོར་མཇལ་འཕྲད་གནང་དུ་འོངས། རྒྱལ་པོ་ལོ་ཡེ་སི་ཡིས་ཁ་ཆེ་ཆོས་ལུགས་ཀྱི་ཁ་གཏད་དུ་ལངས་ཏེ། མོང་གོལ་དང་ཡོ་རོབ་གླིང་གི་ཡི་ཤུ་བའི་སྟོབས་ཤུགས་དབར་མནའ་མཐུན་གྱི་འབྲེལ་ལམ་དམ་པོ་གཟུག་དགོས་སྙམ་མོད། “སེར་དམག་གཡུལ་འགྱེད” སྐབས་སུ། སྙིང་རྗེའི་ཡུལ་དུ་གྱུར་བའི་རྒྱལ་པོ་ལོ་ཡེ་སི་འཇུ་བཟུང་བཙོན་འཇུག་ཐེབས། མོང་གོལ་གྱིས་དེ་ལྟའི་མནའ་འབྲེལ་ཞིག་གཟུག་རྒྱུར་བློས་མི་འདོད་ཁར། ཁ་ཆེ་དད་ལྡན་མི་མང་ལ་དཔུང་འཇུག་བཙན་འདུལ་ཡང་བགྱི་མ་འདོད། མོང་གོལ་བས་ཅིའི་ཕྱིར་ཡོ་རོབ་གླིང་གི་རྒྱལ་པོ་དང་རྒྱལ་སྲས་ཚོར་དེ་ལྟའི་སེམས་ཆུང་བགྱིས་ཤིང་། ཅིའི་ཕྱིར་ཁོ་ཅག་གི་ཁ་གཏད་དུ་ལངས་མ་ནུས་པ་རེད་ཅེ་ན། ཁོ་ཚོ་ཡོ་རོབ་ནུབ་མའི་རྒྱལ་ཕྲན་སིལ་མ་ཁག་གི་ཁ་ཆེ་མངའ་སྡེ་ཁག་ལ་གཡུལ་དགྱེ་བར་ཅུང་འཚེར་སྣང་སྐྱེས་ཀྱི་ཡོད། དེ་ཡང་ཡོ་རོབ་གླིང་ཁོ་ཚོའི་དབང་འོག་ནས་བྲོས་བཤོལ་དུ་གྱར་བའི་གོ་སྐབས་ལེགས་པོ་ཞིག་ཡིན་པ་དང་། སིད་ཇོ་ཁི་ཏུར་ཀི་བས་སྔར་ནས་སོག་པོར་གཉའ་བསྒུར་ནས་ཁྲལ་མཇལ་རྟེན་འབུལ་གནང་གི་ཡོད། ཨེ་ཅེབ་ཀྱི་གོང་མ་ཁོ་ནས་ད་གཟོད་སོག་དམག་མཐར་སྐྲོད་བཏང་མྱོང་ཡང་། གལ་ཏེ་སོག་དམག་གིས་དཀའ་སྤྱད་འཐབ་འཛིང་དྲག་ཏུ་བགྱིས་ཡོད་ཚེ། ཨེ་ཅེབ་ཀྱི་གོང་མ་ཆེན་མོ་ཡང་བཏུལ་ཞིང་བཅོམ་ཐུབ་ཡོད་པ་སྨོས་ཅི། མོང་གོལ་བཙན་རྒྱལ་གྱི་ཟིལ་སྟོབས་ཨེ་ཤ་ཡ་དང་ཡོ་རོབ་གླིང་ཀུན་ཏུ་ཁྱབ་ཅིང་། འཛམ་གླིང་བྱུང་རབས་ལོ་རྒྱུས་སྟེང་དེ་སྔར་མོང་གོལ་བཙན་རྒྱལ་གྱི་དབང་སྒྱུར་ལ་བསྡུར་འོས་པའི་བཙན་རྒྱལ་འགའ་ཡང་མེད་ལ། འདི་འདྲའི་གཞི་རྒྱ་ཆེ་བའི་རྒྱལ་རབས་ཤིག་ཚུགས་མྱོང་ཡོད་པ་མ་རེད།
དོན་དངོས་སྟེང་། སྐབས་དེའི་མོང་གོལ་བཙན་རྒྱལ་ནི་འཛམ་གླིང་གི་མངའ་བདག་ལྟ་བུར་སྣང་། དུས་སྐབས་དེར་རང་ཅག་གི་མེ་རྒྱལ་ཡང་མོང་གོལ་བཙན་རྒྱལ་འོག་ལས་སླ་མོར་རང་དབང་ཐོབ་པ་རེད། རྒྱུ་མཚན། ཁོ་ཚོས་གོང་སྨོས་ལྟར་བཙན་པོའི་ཟིལ་ཤུགས་དེ་འདྲ་ལག་བསྟར་མ་གནང་བ་དང་། མངའ་ཁོངས་ཀྱི་རྒྱ་ཁྱོན་རང་རྒྱལ་ཙམ་ལས་མེད་པའི་ཡོ་རོབ་ནུབ་མའང་སོག་པོའི་བཙན་རྒྱལ་ཀྱི་ཕྱི་རོལ་ཡུལ་དུ་མཆི་མོད། འོན་ཀྱང་ཡུལ་ལུང་འདི་དག་བཟོད་བསྲན་དཀྱེལ་ཡངས་ཀྱིས་འཚོ་བས། མོང་གོལ་བས་ཀྱང་ཁོ་ཚོ་ཁྱུར་མིད་གཏོང་བར་དམིགས་མ་བཙུགས་པ་རེད། དེའི་སྟབས་པས། ཡུལ་ལུང་དེ་དག་གི་གནས་བབ་དུས་རབས་བཅུ་གསུམ་པ་དང་ཤིན་ཏུ་མཚུངས་ཤས་ཆེ། དེ་ལྟར་ཡང་། མོང་གོལ་བཙན་རྒྱལ་གྱི་ཟུངས་ཤུགས་ཆེན་པོ་ཟད་ལ་ཉེ་བ་འདྲ། དབང་སྒྱུར་གྱི་ངར་ཤུགས་ཀྱང་རིམ་རིམ་གྱིས་རྒུད་བཞིན་ཡོད།
དུས་སྐབས་དེའི་དམག་དཔུང་རྣམས་རྟག་ཏུ་རྐང་ཤུགས་རྟ་ཤུགས་ཁོ་ནར་བརྟེན་ནས་རྒྱང་སྐྱོད་གནང་གི་ཡོད་ཀྱི། འགུལ་ཤུགས་མྱུར་བའི་བྱེད་ཐབས་གཞན་ཡང་གང་མེད་པ་ངེས་སུ་ཆུགས། སོག་དམག་ཅིག་སོག་ཡུལ་ནས་ཡོ་རོབ་ནུབ་མཐའི་རྒྱལ་ཁམས་བགྲོད་པ་ལ་ཕལ་ཆེར་ལོ་གཅིག་གི་རིང་ལ་འགྲུལ་བཞུད་གནང་གི་ཡོད། གལ་ཏེ་དམག་རྒྱག་བཅོམ་འཕྲོག་གི་ཐོབ་སྐལ་འགའ་ཡང་མེད་དུ་ཆུགས་ན། ཁོ་ཚོ་རང་གི་རྒྱལ་ས་ནས་དེ་འདྲའི་བགྲོད་དཀའ་བའི་འགྲུལ་བཞུད་ཐོད་ཀྱིས་བསུས་ཏེ། མུ་མཐུད་ནུབ་ཕྱོགས་སུ་རྒྱང་འདུལ་དམག་འཁྲུག་རྒྱག་མི་འདོད་དེ། ཆ་ཞིག་བཞག་ན། གཡུལ་འགྱེད་འཕྲོག་བཅོམ་གྱི་སྦྱོར་བས་སོག་དམག་གི་སྟོབས་འབྱོར་མངའ་ཐང་རྒྱས་སུ་བཅུག། ཐ་ན་སོག་དམག་མང་པོ་ཞིག་ལ་བྲན་གཡོག་ཀྱང་ཡོད་སྲིད་པ་རེད། དེ་བས། ཁོ་ཚོས་གྲགས་མེད་ཚོར་མེད་ངང་འཛམ་བུ་གླིང་ཞི་བདེ་ཞོད་འཇགས་སུ་གཏོང་འགོ་བརྩམས་པ་ན། མི་ཞིག་ལ་ཅི་མཁོ་ཀུན་ཐོབ་དེ་དག་ཚང་མ་ཆེས་མོས་པའི་བཀའ་རྒྱ་དང་ཞི་བདེའི་ཁྲོད་ཐོབ་སོང་བ་རེད། མོང་གོལ་གྱི་རྒྱ་ཆེ་བའི་མངའ་ཁོངས་འཛིན་སྐྱོང་དོ་དམ་བྱེད་རྒྱུ་དེའང་དཀའ་སྡུག་ཆེས་ཆེ་བའི་ལས་ཤིག་ལོས་ཡིན། དེའི་རྐྱེན་པས། མོང་གོལ་བཙན་རྒྱལ་ཁ་གྱར་འགོ་ཚུགས་པ་དེ་ཧ་ལས་དགོས་པ་ཞིག་ལར་ནས་མ་ཡིན། 1229 ལོར་ཧན་ཆེན་མོ་ཁའོ་བྷ་ལའེ་ཡཱ་ཚེ་ལས་འདས་རྗེས། སོག་ཡུལ་དུ་ཧན་ཆེན་མོ་གཞན་ཞིག་བྱོན་མ་གྱུར། མོང་གོལ་རྒྱལ་རབས་དེ་ཉིད་རྒྱ་ཆེ་བའི་ས་ཁུལ་ལྔ་རུ་སིལ་བུར་ཐོར་བ་འདི་ལྟ་སྟེ།
- དང་པོ། མན་ཇི་དང་བོད། མོང་གོལ་བཅས་ཚུད་པའི་རྒྱལ་ནག་གི་རྒྱལ་རབས་རེད། འདི་ནི་ཡོན་རྒྱལ་རབས་ཀྱི་ཧན་ཆེན་མོ་ཁའོ་བྷ་ལའེ་ཡཱའི་རྒྱལ་ཤུལ་རྒྱུད་འཛིན་འོག་གི་རྒྱལ་རབས་གཙོ་བོ་གཅིག་རེད།
- གཉིས་པ། རྒྱང་རིང་བའི་ནུབ་རྒྱུད་ཀྱི་ཨུ་རུ་སི་དང་། ཕའོ་ལན་ཊི། ཧིང་གྷ་རི་བཅས་ཀྱི་གྷོ་ཊིན་ཧོར་ཊི་ ༼མོང་གོལ་བས་དེ་ལྟར་འབོད༽ རྒྱལ་རབས་རེད།
- གསུམ་པ། གནའ་བོའི་མའེ་སཱོ་ཕཱོ་ཊེ་མཱེ་ཡ་དང་སྟག་ཟིག། གླེང་ཆེན་ཨེ་ཤ་ཡ་དབུས་མ་བཅས་ཀྱི་མོང་གོལ་ཧན་རྒྱལ་རབས་རེད། འདི་ནི་ཧོ་ལ་གྷོ་ཧན་ཆེན་མོས་བཙུགས་པའི་རྒྱལ་རབས་ཡིན་ཞིང་སིད་ཇོ་ཁི.ཏུར་ཀི་བས་ཁྲལ་མཇལ་རྟེན་འབུལ་གནང་གི་ཡོད།
- བཞི་བ། ཨེ་ཤ་ཡ་ལྟེ་བའི་བོད་ནུབ་རྒྱུད་ཀྱི་ཙེ་གྷ་ཋེ་རྒྱལ་རབས་སུ་འབོད་པའི་ཏུར་ཀིའི་བཙན་རྒྱལ་ཆེན་མོ་ཡིན་ཞིང་།
- ལྔ་བ། སོག་པོ་དང་གྷོ་ཊན.ཧོར་ཊི་གཉིས་ཀྱི་དབུས་སུ་མངའ་བརྙེས་པའི་མོང་གོལ་སེ་བྷི་རེ་ཡན་རྒྱལ་རབས་རེད།
མོང་གོལ་བཙན་རྒྱལ་ཆེན་མོའི་རྒྱལ་རབས་དེ་ལྟར་ཐོར་ཞིག་ཏུ་སོང་ཡོད་རུང་། ས་ཁུལ་ལྔ་རུ་གྱར་བའི་སིལ་བུ་རེ་རེ་བཞིན་སྟོབས་འབྱོར་མངའ་ཐང་ལྡན་པའི་རྒྱལ་རབས་སུ་ཚུགས་འདུག
ཕྱིའི་སྣོད་བཅུད།[རྩོམ་སྒྲིག]
ཆབ་སྲིད།[རྩོམ་སྒྲིག]
དཔལ་འབྱོར།[རྩོམ་སྒྲིག]
དཔྱད་གཞིའི་ཡིག་ཆ།[རྩོམ་སྒྲིག]
ད་དུང་གཟིགས།[རྩོམ་སྒྲིག]
ཕྱི་ཕྱོགས་དྲ་མཐུད།[རྩོམ་སྒྲིག]
པར་རིས་བར་འཁྱམས།[རྩོམ་སྒྲིག]


text:
བྲག་གཡབ་སྐྱབས་མགོན་བློ་ལྡན་ཤེས་རབ། ༧གོང་ས་༧སྐྱབས་མགོན་༧རྒྱལ་བའི་དབང་པོས་པཎ་ཆེན་ཡང་སྲིད་ཁག་གི་སྐོར་ལ་སྤྱན་རྒྱ་མཆོག་ཏུ་ཡངས་པའི་གཟིགས་ཚུལ་བླ་ན་མེད་པ་འདི་ལ་རང་རིགས་འབྲེལ་ཡོད་དང་བཅས་པ་ཚང་མས་བློ་རྒྱ་བསྐྱེད་དེ་ཆིག་སྒྲིལ་གྱི་ནུས་ཤུགས་འདོན་པའི་སྲི་ཞུ་བསྒྲུབ་དགོས། ༢༠༡༨ ཟླ་ ༤ ཚེས་ ༢༥ ཉིན་མོའི་《བོད་ཀྱི་དུས་བབ་》གསར་ཤོག་ནང་། “དེ་རིང་ཉིན་གུང་སྤྱི་ནོར་༸གོང་ས་རྒྱལ་བ་རིན་པོ་ཆེ་མཆོག་རྒྱ་གར་གྱི་རྒྱལ་ས་ལྡི་ལི་ཁུལ་གྱི་མཛད་འཕྲིན་ཁག་ལེགས་པར་གྲུབ་་་
རྩོམ་མཁན། ཨ་ནཱ་སལ་ཝ། Ana Salvá སྒྱུར་མཁན། ཡེ་ཤེས་དོན་གྲུབ། ཐེའི་ལེནྜའི་དགེ་སློང་མ་ཐོག་མ་དྷ་མ་ནན་དཱ་ (Dhammanada) ཡིས་བརྗོད་དོན། སྟོན་པ་ཤཱཀྱ་ཐུབ་པ་ནི་ཕོ་མོ་འདྲ་མཉམ་གཟིགས་མཁན་ཐོག་མ་དེ་རེད། གང་ཡིན་ཟེར་ན་ཁོང་གིས་སྐྱེས་པ་དང་བུད་མེད་གཉིས་ལ་གཟིགས་ཕྱོགས་འདྲ་མཉམ་གནང་ཡོད་པ་རེད། མདོར་བསྡུས་ན། སྟོན་པ་ཁོང་ནི་སྐྱེས་པ་དང་འདྲ་བར་བུད་མེད་ལའང་སངས་རྒྱས་ཀྱི་གོ་འཕང་ཐོབ་ཐུབ་ཀྱི་རེད་ཅེས་ཁ་གསལ་གསུང་མཁན་ཆོས་ལུགས་ཀྱི་དབུ་ཁྲིད་ཐོག་མ་དེ་ཡིན་ཞིང་། ཆོས་ལུགས་གཞན་པའི་དབུ་ཁྲིད་་་
སྤྱི་འཐུས་བློ་བཟང་ཆོས་འབྱོར་རམ་ཤར་ཕྱོགས་ཁུག་རྟ། ཆེས་བཀུར་བར་འོས་པའི་གཞིས་བཞུགས་རྒྱ་ཆེ་མི་མང་དང་། བྱེ་བྲག་གུས་པའི་ཕ་ཡུལ་མདོ་སྨད་ཀྱི་སེར་སྐྱ་ཕོ་མོ་རྒན་གཞོན་ཡོངས་ལ་ཞུ་རྒྱུར། མཚུངས་ཟླ་མེད་པའི་བོད་ཀྱི་ཆོས་སྲིད་གཉིས་ཀྱི་བླ་ན་མེད་པའི་དབུ་ཁྲིད་༸གོང་ས་༸རྒྱལ་མཆོག་བཅུ་བཞི་པ་ཆེན་པོའི་རླབས་ཆེན་མཛད་འཕྲིན་དང་། ལམ་སྟོན་དགོངས་གཞི་ཉག་ཅིག་ལ་བརྟེན་ནས། རང་ཅག་བོད་ཅེས་པའི་མི་རིགས་འདི་ཡང་འཛམ་གླིང་ཧྲིལ་བོའི་སྤྱི་ཚོགས་དང་ཤེས་རིག་གི་བང་མཛོད། ཆབ་སྲིད་་་
ཆབ་མདོ་ངག་ཕུན། དེ་རིང་གླེང་འདོད་པ་ནི། ཕྱི་ལོ་ ༡༩༤༩ ལོར་བོད་ཆོས་ལྡན་གྱི་ཞིང་ཁམས་སུ་ཤར་ཕྱོགས་ཁྱིམ་མཚེས་རྒྱལ་ཁབ་རྒྱ་མི་དམར་པོ་དྲག་པོས་བཙན་འཛུལ་བྱས་ནས་བོད་མི་རིགས་ཆགས་འཇིག་གི་འགག་རྩར་སླེབས་ནས་ཧ་ཅང་ཛ་དྲག་གི་དུས་སྐབས་དེར་༸རྒྱལ་བ་རིན་པོ་ཆེ་མཆོག་གཙོས་སྐུ་འཁོར་ཧྲག་བསྡུས་ཤིག་ངལ་བ་བརྒྱ་ཕྲག་དང་དུ་བཞེས་ཏེ་ལ་ལུང་མང་པོ་བརྒལ་ཏེ་བོད་མི་རིགས་དང་། ཡང་སྒོས་སངས་རྒྱས་བསྟན་པའི་དོན་དུ་རྒྱ་གར་འཕགས་པའི་ཡུལ་དུ་བཙན་བྱོལ་ལ་ཕེབས་་་
སངས་རྒྱས་སྐྱབས་ཀྱིས་བརྩམས། ལོ་མ་རྒྱལ་གྱིས་བསྒྱུར། ཞི་ཅིན་ཕིན་གྱིས་སྲིད་དབང་བཟུང་རྗེས། རྒྱ་ནག་གི་རང་དབང་དང་། དམངས་གཙོ། འགྲོ་བ་མིའི་ཐོབ་ཐང་། ད་དུང་། བོད་དང་ཤར་ཏུར་ཁི་སི་ཐན་སོགས་ལ་སྔར་ལས་གཉའ་གནོན་བྱས་ཡོད་པ་ནི་འཛམ་གླིང་ཡོངས་ཀྱིས་ངོས་ལེན་བྱེད་ཀྱི་ཡོད་པའི་དོན་དངོས་ཤིག་ཡིན་པར་མ་ཟད། […]་་་
རྩོམ་པ་པོ། རཱན་ཇི་ཊི་ སིངྒ་ལ། Ranjit S Kalha སྒྱུར་མཁན། ཡེ་ཤེས་དོན་གྲུབ། ༸གོང་ས་ཏཱ་ལའི་བླ་མ་མཆོག་གི་ཐུགས་ཀྱི་ཡོན་ཏན་དང་ནུས་པ་བསམ་གྱིས་མི་ཁྱབ་པ་ནི། ཁོང་ཉེ་ཆར་རྒྱ་གར་གྱི་མངའ་སྡེ་ཨ་རུ་ན་ཅལ་ནང་གི་དགོན་པ་ཁག་ལ་ཕེབས་སྐབས་མི་ཚང་མའི་མཐོང་ཆོས་སུ་གྱུར་ཡོད། ཁོང་མཇལ་བར་ས་གནས་རང་གི་མི་དམངས་ཤིན་ཏུ་མང་པོ་སླེབས་ཡོད་པ་མ་ཟད། ཐག་རིང་འབྲུག་དང་ཧི་མ་ལའི་རི་རྒྱུད་ས་ཁུལ་ཁག་ནས་མི་ཧ་ཅང་མང་པོ་སླེབས་ཡོད་པ་རེད། སྐབས་དེར་རྒྱ་ནག་གཞུང་་་
“སེམས་དང་སྲོག”ཚོགས་ཐེངས་སོ་གསུམ་པའི་ཉིན་ལྔ་པ། ཏིན་ཡི་ཧྥུ་དང་ལི་ཅང་ལིན་གྱིས་བརྩམས། ལོ་མ་རྒྱལ་གྱིས་རྒྱ་ཡིག་ནས་བསྒྱུར། དེ་རིང་ནི་སེམས་དང་སྲོག་ཚོགས་ཐེངས་སོ་གསུམ་པའི་ཉིན་མཐའ་མ་དེ་རེད།དེ་རིང་གི་བགྲོ་གླེང་གཙོ་སྐྱོང་བ་ནི་རོལ་དབྱངས་ཆེད་མཁས་པ། ཨོན-སི་ཊེན(Aaorn Stern)ལགས་རེད། ཁོ་རང་གིས་ཐོག་མར་ཐེངས་འདིའི་བགྲོ་གླེང་གི་གྲུབ་འབྲས་ཀྱི་སྐོར་དང་། ཚན་རིག་པ་དང་སློབ་གསོ་ཆེད་མཁས་པ་རྣམས་ལ་ཐེངས་འདིའི་བགྲོ་གླེང་གི་ཁྲོད་ནས་ཉམས་མྱོང་ཅི་ཞིག་བྱུང་བའི་སྐོར་ནས་མཇུག་སྡོམ་ཞིག་གནང་། ཁོས་་་
ཀླུ་སྨྱོན་ཧེ་རུ་ཀ ང་ནི་སྙན་ངག་གི་བསྟན་བཅོས་ཆེན་པོ་ >དཔར་ཐེངས་དང་པོ་ཉོ་མཁན་དང་ཀློག་མཁན་གྱི་གྲས་ཤིག་ཡིན། ཚང་མས་མཁྱེན་གསལ་བཞིན། དེ་དུས་བོད་ཀྱི་ཆོས་དང་རིག་གཞུང་སྤྱི་དང་ཁྱད་པར་དུ་སྙན་ངག་གི་རིག་གནས་ལ་མཚོན་ན་སྐྱ་ཟད་སྔོ་སྡུག་གི་དུས་སྐབས་ཤིག་རེད་ལ། ཡང་མུན་ནག་མཚན་མོ་རིང་པོ་ཞིག་གི་རྗེས་སུ་ཤར་བའི་སྐྱ་རེངས་ཀྱི་དུས་སྐབས་ཤིག་ཀྱང་རེད། ཟང་ཟིང་ཆེ་བའི་ལོ་ཟླ་མང་པོ་ཞིག་བརྒྱུད་པའི་དབང་གིས། སྤྱིར་ན་ང་ཚོའི་་་


text:
ཉག་ཕྲན་དཔའ་བོས་མཛད་པའི་ >ནི་ཚིགས་ལྷུག་མར་བྲིས་པའི་སྙན་དངགས་ཀྱི་བསྟན་བཅོས་གྲགས་ཅན་ཞིག་ཡིན་ལ། བརྒྱ་ཕྲག་བདུན་པའི་སྟོད་དུ་བྱུང་། སྙན་དངགས་འདི་ཉག་ཕྲན་དཔའ་བོས་མཛད་འཕྲོ་ཅན་དུ་བྱས་པར། ཁོང་གི་བུ་རྒྱན་གྱི་དཔའ་བོས་ལེའུ་ཕྱི་མ་བྲིས་ཏེ་ཁ་བསྐངས།
ཟླ་བ་གཞོན་ནུ།
གོས་ཉུང་མ་ཞེས་བྱ་བའི་སྙན་དངགས་ཆེན་པོ།
དཀར་ཆེན་མའི་གཏམ་རྒྱུད།
རྒྱལ་བོ་དུ་མ་དང་ལྷན་དུ་རང་ཉིད་ཀྱི་སྲས་ཟླ་བ་པཱི་ཌ་ལ་རྒྱལ་སྲིད་ཀྱི་དབང་བསྐུར་ཞིང་དུས་སྟོན་གཟབ་རྒྱས་བྱས། དེ་ནས་སྲས་མཐའ་བཞི་དབང་དུ་བསྡུ་བའི་ཕྱིར་ཕྱོགས་སུ་བསྐྱོད་ཅིང་། བྱང་ཕྱོགས་ཀྱི་མངའ་ཐང་ཆ་ཚང་དབང་དུ་བསྡུས་རྗེས་ཁོང་གིས་དམག་དཔུང་གི་ངལ་བ་གསོ་བའི་ཕྱིར་ས་ཆ་མཛེས་ཤིང་སྡུག་པ་ཞིག་ཏུ་ཕྲུ་མ་བཏབ་སྟེ་བཞུགས།
ཉིན་ཞིག་རྒྱལ་སྲས་ཁོང་ཉེ་འཁོར་གྱི་དབང་བོའི་མཚོན་ཆ་བྱ་བའི་རི་བོར་འཛེགས་པའི་དུས། རི་བོའི་རྩེ་ནས་ལྟ་བས་ཆོག་མི་ཤེས་པའི་མིའམ་ཅིའི་ཁྱོ་ཤུག་ཟུང་ཞིག་མར་འབབ་ཀྱིན་པ་མཐོང་སྟེ་རྟ་ལ་ཞོན་ཏེ་དེ་གཉིས་ཀྱི་རྗེས་བསྙེགས། འོན་ཀྱང་། ཁྱོ་ཤུག་ཟུང་དེ་གཉིས་ཀྱིས་རྗེས་སྙེག་གིན་པ་ཚོར་སྟེ་འབྲོ་མགོ་བརྩམས་པ་དང་། ཟླ་བ་པཱི་ཌས་མུ་མཐུད་དེ་འདེད་མགོ་བཙུགས། ཁྱོ་ཤུག་དེ་གཉིས་རི་བོའི་རྩེ་མོར་འགོས་ཏེ་མི་སྣང་བར་གྱུར་བས། རྒྱལ་སྲས་ཁོང་གིས་རང་ཉིད་ཀྱི་རྨོངས་པའི་ཚུལ་ལ་ཁོང་དགོད་ཤོར་ཞོར། ས་ཆ་མེད་དེའི་སྐོར་ལ་ཐུགས་བསམ་གནང་། ཁོང་ཡོད་ས་ལས་བྱང་གི་ཕྱོགས་སུ་གངས་ཏི་སེ་ཡོད་པར་བརྟག་སྟེ། ཁ་ཕྱིར་འཁོར་ཏེ་རང་གི་སྐོམ་པ་གསོད་ཕྱིར་ཆབ་འཚལ་བར་བརྩམས། གླང་ཆེན་གྱི་འདམ་གྱིས་སྦགས་པའི་རྐང་རྗེས་མཐོང་སྟེ་ཁོང་གིས་མ་དྲོས་མཚོ་ཐག་ཉེར་ཡོད་པར་ཤེས་ཤིང་། དེ་ནས་རིམ་གྱིས་བཙལ་ཏེ་མ་དྲོས་མཚོར་བསླེབས་ཏེ་རྟ་ལ་ཁྲུས་ལ་སོགས་པ་བྱས་ཏེ་ངལ་བ་གསོས།
མཚམས་ཤིག་ལ་ཁོང་གིས་ཕར་ཕྱོགས་ཀྱི་ནགས་ཚལ་ནས་གླུ་དབྱངས་སྙན་ཞིང་འཇེབས་པ་ཞིག་ལེན་གྱིན་པ་ཐོས་པར་གྱུར་ཞིང་། མཚར་སྣང་དང་བཅས་སྐད་སྙན་མོ་མཆེད་སའི་ཕྱོགས་སུ་བཅར། ཡུན་རིང་མ་འགོར་བར་ཁོང་གིས་བདེ་བྱེད་ཀྱི་ལྷ་ཁང་ཞིག་མཇལ་ལ། དེའི་ནང་གི་ལྷ་སྐུ་ཞལ་བཞི་ཅན་དེའི་མདུན་དུ་རས་ལྭ་དཀར་བོ་གྱོན་པའི་བུ་མོ་ཞིག་ཙོག་པུར་བསྡད་ཡོད་པ་མཐོང་། བདེ་བྱེད་ལ་ཕྱག་ཅིག་འཚལ་ཏེ་མོའི་གླུ་ལེན་ཚར་རེག་བར་དུ་བསྒུགས། གླུ་བླངས་ཚར་རྗེས་བུ་མོ་དེ་ལྷ་ལ་ཕྱག་ཅིག་འཚལ་རྗེས་ཟླ་བ་པཱི་ཌར་མགྲོན་གྱི་བཀུར་བསྟི་བྱས། དེ་ནས་མོ་དང་ལྷན་དུ་བྲག་ཕུག་ཅིག་གི་སྒོ་ཁར་འབྱོར། བྲག་ཕུག་དེར་སིལ་ཏོག་ལ་སོགས་པའི་ཟ་མ་ཟོས་ཏེ་ཁོང་གིས་རང་ཉིད་ཀྱི་གཏམ་རྒྱུད་ཡོངས་སུ་རྫོགས་པ་མོ་ལ་བཤད།
ཟླ་བ་པཱི་ཌས་ནན་གྱིས་རེ་བ་ཞུས་པ་ལ་བརྟེན་ནས་མོས་དབུགས་རིང་ཞིག་བཏང་སྟེ་བཤད་རྒྱུར། སྐྱེས་པ་ནས་བཟུང་རབ་ཏུ་བྱུང་བས་བདག་གི་སྐོར་ལ་མཉན་པར་འོས་པ་ཅང་མེད་ནའང་། ཉིད་ཀྱི་མཁྱེན་འདོད་བསྐང་བའི་ཕྱིར་བཤད་པར་བྱ་ཡི་གསན་པར་གྱིས་ཤིག་ཅེས་ཏེ་བཤད་མགོ་བརྩམས། མོས་རང་ཉིད་ཀྱི་རིགས་རུས་དང་གདུང་རྒྱུད་ལ་སོགས་ལས་བརྩམས་ཏེ་ན་རེ། “ཆུ་སྐྱེས་ཀྱི་རིགས་ལ་རིགས་བཅུ་བཞི་ཙམ་ཡོད། དེ་ལ་སྣ་ཚོགས་ཤིང་རྟ་བྱ་བའི་དྲི་ཟའི་རྒྱལ་བོ་ཞིག་བྱུང་ཞིང་། དེས་མ་དྲོས་མཚོ་དང་བདེ་བྱེད་ཀྱི་ལྷ་ཁང་བཞེངས། ཨ་རི་ཥྛ་ཡི་བུ་ཧཾ་ས་ལ་སྣ་ཚོགས་ཤིང་རྟས་རྒྱལ་སྲིད་ཀྱི་དབང་བསྐུར་ཞིང་། ཧཾ་ས་ནི་ངའི་ཨ་མ་དཀར་མོ་དང་ལྷན་དུ་གཉེན་བསྒྲིགས་ཏེ། ཁོང་གཉིས་ཀྱི་བུ་མོར་ང་རང་སྐྱེས། ངའི་མཚན་ལ་དཀར་ཆེན་མ་ཟེར། བུ་གཅིག་པུར་གྱུར་བས་ཡབ་ཡུམ་གཉིས་ཀྱིས་བདག་གཅེས་པར་བསྐྱངས།
གཞོན་པའི་དུས་སུ། ཨ་མ་དང་ལྷན་དུ་དཔྱིད་ཀའི་དུས་སུ་མཚམས་ལན་རེར་མ་དྲོས་མཚོར་ཁྲུས་སུ་འཇུག་པ་ཡིན། ཐེངས་ཤིག ཉེ་རེག་གི་དུས་སུ་དྲི་བསུང་ཞིམ་ཅི་ལི་ལི་ཞིག་འཐུལ་བྱུང་བས། དེའི་འབྱུང་ཁུངས་འཚོལ་ཕྱིར་ང་རང་གཡས་གཡོན་གྱི་ས་ཆར་མྱུལ། དེ་ནས་བདག་གིས་གཟི་མདངས་རབ་ཏུ་ལྡན་ལ་འདོད་ལྷ་མངོན་སུམ་དུ་བྱུང་བ་ལྟ་བུའི་ཐུབ་པ་གཞོན་ནུ་ཞིག་མཇལ། ཁོང་གི་སྙན་ཅོག་ལ་མེ་ཏོག་དྲི་ངད་ཀུན་ཁྱབ་ཅིག་དཔྱངས་འདུག་ལ། ཁོང་གི་གཟི་བྱིན་གྱིས་ངའི་ཡིད་དབང་མེད་དུ་དྲངས་པར་གྱུར། ངས་རང་ཉིད་ཀྱི་རྣམ་འགྱུར་རིག་ནས་གནས་དེ་ནས་གཡོལ་ཐབས་བྱེད་ཞོར། ཐུབ་པ་གཞོན་ནུ་དེ་ལ་ཕྱག་འཚལ་བ་ཡིན། འདོད་ལྷ༌འི་དབང་དུ་གྱུར་ཏེ་གཞོན་ནུ་དེའང་བདག་ལ་ཤིན་ཏུ་རབ་ཏུ་ཆགས་པར་གྱུར།
ཁོང་གི་གྲོགས་པོ་ཀ་པིཾ་ཛ་ལས་ཁོང་དང་དེ་བཞིན་མེ་ཏོག་དེའི་སྐོར་ངོ་སྤྲོད་གནང་བ་སྟེ། ཁོང་ཏོག་དཀར་བོའི་བུ་ཡིན་པ་དང་། ནོར་རྒྱུན་མ་བསྟེན་ཏེ་པད་མའི་སྟེང་དུ་འཁྲུངས་པའི་རྒྱུ་མཚན་ལ་བརྟེན་ནས་ཏོག་དཀར་བོས་ཁོང་གི་མཚན་ལ་པད་མ་དཀར་བོ་ཞེས་གསོལ་བར་བཤད། དེ་རིང་ཚེས་བཅུ་བཞིའི་ཉིན་མོ་ཡིན་ལ་ཉིན་འདིར་འདི་ལ་ཕེབས་པ་དང་བསྟུན་ཏེ་དགའ་བའི་ཚལ་གྱི་ལྷ་མོས་མེ་ཏོག་འདི་ཁོང་གི་སྙན་ལ་བཙུགས། དེ་ལྟར་བརྗོད་པ་ཐོས་ནས་པད་མ་དཀར་བོས་རང་གི་མེ་ཏོག་དེ་བདག་གི་རྣ་ལ་གསེབ་བྱུང་། མེ་ཏོག་དེའི་རེག་བྱས་བདག་སྔར་བས་འདོད་པ་དང་ལྡན་པར་བསྒྱུར་ལ། ཐུབ་པ་གཞོན་ནུ་ཁོང་ཡང་འདོད་པའི་གཞན་དབང་དུ་གྱུར་ཏེ། ཕྱག་གི་ཨཀྵའི་ཕྲེང་བ་ཟག་པས་ངས་དཀྱིལ་ནས་བཟུང་སྟེ་རང་གི་སྐེ་ལ་གྱོན། དེ་ནས་གདུགས་འཛིན་མས་བརྡ་བཏང་བས་ང་རང་ཁྲུས་བྱེད་དུ་སོང་། པད་མ་དཀར་བོའི་གྲོགས་པོས་ཁོང་གི་བག་མེད་ཀྱི་ཚུལ་ལུགས་ལ་འཕྱས། ཁོ་ཁོང་ནས་ཁྲོས་ཏེ་ན་རེ། ‘ཀྭ་ཡེ། བུད་མེད་གཡོན་མ། བདག་གི་ཨ་ཀྵའི་ཕྲེང་བ་མ་སྤྲད་པར་གང་ལའང་མ་འགྲོ་ཞིག’ཟེར། དེ་ནས་ང་རང་འཚབ་སྟེ་ཨ་ཀྵའི་ཕྲེང་བའི་ཚབ་ཏུ་ངའི་མགུལ་རྒྱན་ཁོ་ལ་སྤྲད་ཐལ་ཤོར། ས་དེ་ནས་ཚུར་ལོག་པའི་རྗེས་སུའང་ངའི་སེམས་ལ་ནི་ཐུབ་པ་གཞོན་ནུ་དེ་རྐྱང་རྐྱང་འཁོར་ནས་འོང་།
ངའི་གཡོག་མོས་ཐུབ་པ་གཞོན་ནུ་གཉིས་ལས་གཅིག་ལྐོག་ཏུ་འོངས་ཏེ་མོ་ལ་ངའི་སྐོར་དྲིས་པར་མ་ཟད། འཕགས་མའི་གླུ་ཞིག་བྲིས་ཏེ་ང་ལ་སྤྲད་བྱུང་ཟེར། ཡིག་གེ་དེའི་ནང་དུ་ཁོང་གིས་བདག་ལ་བཅངས་པའི་བརྩེ་སེམས་བྲིས་འདུག ཉིན་དེའི་ས་སྲོད་ཀྱི་དུས་སུ། གདུགས་འཛིན་མས་ཐུབ་པ་གཞོན་ནུ་ཞིག་སྒོ་ཁར་བཅར་ཡོད་ཚུལ་གྱི་བརྡ་བརྒྱབ་བྱུང་བས། ངས་དེ་མ་ཐག་ཁོ་ནང་དུ་བོས་པར་ཁོང་གིས་ཁོང་གི་གྲོགས་པོའི་ཡ་ང་བའི་གནས་སྟངས་བཤད་དེ་ང་ལ་གྲོགས་དན་བྱེད་དགོས་པའི་རེ་སྐུལ་ཞུས་བྱུང་། ཁོང་ན་རེ་ཁོང་གི་གྲོགས་པོའི་སྲོག་སྐྱོབ་པའི་སླད་དུ་ཁོང་ངའི་གན་དུ་བཅར་ཚུལ་དང་དེ་ཤིན་ཏུ་འོས་སུ་ཆེ་བར་བཤད། དེའི་མཚམས་དེར་ངའི་ཡུམ་ཆེན་ང་ལ་བལྟ་རུ་ཕེབས་ཀྱི་ཡོད་པར་བཤད་པས། དྲང་སྲོང་གཞོན་ནུ་དེ་དེ་མ་ཐག་ཕྱིར་ལོག་པར་གྱུར།
ཡུམ་ཆེན་ཕྱིར་ལོག་རྗེས་ངས་རང་གི་མཆེད་གྲོགས་སྐར་མ་ལི་ཀཱ་ལ་ངས་ཅི་ཞིག་བྱེད་རུང་མིན་དྲིས། རྒྱུ་མཚན་ནི་ངས་ཕྱོགས་གཅིག་ནས་རིགས་ཀྱི་ངོ་སྲུང་དགོས་པ་དང་ཕྱོགས་གཞན་ཞིག་ནས་ཐུབ་པ་གཞོན་ནུ་དེའི་སྲོག་སྲུང་དགོས་པས་ཡིན། དེ་འདྲའི་བྱེད་དཀའི་སྐོབས་སུ་ཚུད་དུས་སྐར་མ་ལི་ཀཱས་ང་ལ་གཞོན་ནུ་ཁོང་ཚུར་འབོད་པའམ་ཡང་ན་ཐུབ་པ་གཞོན་ནུ་དེའི་གན་དུ་སྐྱོད་དགོས་ཚུལ་བཤད་བྱུང་། དེ་བས་ངས་རང་ཐག་བཅད་དེ་ཁོང་གི་གན་དུ་བཅར་རྩིས་བྱས་ཏེ་ཕྱིར་ལ་ཐོན། དུས་དེར་ངའི་མིག་གཡོན་པ་གློ་བུར་དུ་ལྡིང་བྱུང་། ཅང་མ་སོང་བར་ངས་སྐྱེས་པ་ཞིག་གི་འོ་དོད་ཐོས་བྱུང་བས། སེམས་ངལ་སྔར་བས་ཆེ་བར་གྱུར། ཅི་ཡིན་འདི་ཡིན་མེད་པར་ས་དེར་འབྱོར་དུས་པད་མ་དཀར་བོའི་བེམ་རོའི་འཁྲིས་སུ་ངུ་འབོད་བྱེད་ཀྱིན་པའི་ཀ་པིཾ་ཛ་ལ་མཐོང་མ་ཐག་ང་རང་དྲན་མེད་དུ་བརྒྱལ་བར་གྱུར། བརྒྱལ་བ་ལས་སངས་རྗེས་ངས་ངུ་ཞོར་དུ་ཕྱོགས་བཞི་མཚམས་བརྒྱད་དུ་རང་ཉིད་ཀྱི་དགའ་ཉེའི་སྲོག་སྐྱོབ་པའི་གསོལ་བ་བཏབ།” དེ་ལྟར་འཆད་ཀྱིན་འཆད་ཀྱིན་དཀར་ཆེན་མ་བསྐྱར་དུ་བརྒྱལ་བར་གྱུར་བས། ཟླ་བ་པཱི་ཌས་ཆབ་སོགས་གཏོར་ཏེ་དབུགས་གསོས་ཏེ་གཏམ་རྒྱུད་མུ་མཐུད་མི་བཤད་པའི་རེ་བ་བྱས།
འོན་ཀྱང་། དཀར་ཆེན་མས་གཏམ་རྒྱུད་མཚར་བོ་དེའི་བཤད་མཚམས་མ་བཞག་པར་མུ་མཐུད་དེ་བཤད། “པད་མ་དཀར་བོ་ཤི་བར་གྱུར་བས་མོ་རང་ཧ་ཅང་སྡུག་བསྔལ་ཏེ་སྐར་མ་ལི་ཀཱ་ལ་སྲེག་ཤིང་བརྩིགས་དགོས་ཚུལ་བཤད་དེ། བེམ་པོ་བསྲེག་པའི་གྲ་སྒྲིག་བྱས། སྐབས་དེར་གློ་བུར་དུ་ཟླ་བའི་དཀྱིལ་འཁོར་ལས་རྒྱན་སྣ་ཚོགས་པས་བརྒྱན་པའི་ལྷ་ཞིག་མར་འཕོས་ཏེ་གསུངས་པ། ‘དཀར་ཆེན་མ་ལགས! ཁོ་དང་ལྷན་དུ་བསྐྱར་དུ་མཇལ་བར་འགྱུར་ན། ཁྱོད་ཀྱིས་རང་སྲོག་མ་གཅོད་ཅིག!’ དེ་ལྟར་གསུངས་རྗེས་ལྷ་དེས་པད་མ་དཀར་བོའི་ཕུང་བོ་བཀྱགས་ཏེ་གནམ་ལ་འཕུར། དེ་ནས་ང་རང་ཧ་ཅང་ཡ་མཚར་ཏེ་ཀ་པིཾ་ཛ་ལར་འདི་ཅི་ཞིག་ཡིན་མིན་དྲིས་ནའང་། ཁོང་གིས་ལན་མི་འདེབས་པར་མི་འདོད་པའི་རྣམ་འགྱུར་དང་བཅས་ཏེ་ལྷ་དེའི་རྗེས་སུ་འཕུར། ཁོང་ཚོ་དེ་ལྟར་ངའི་མཐོང་ས་ནས་སྐར་ཚོགས་ཀྱི་ཁྲོད་དུ་ཞུགས་ཏེ་མི་སྣང་བར་གྱུར།
དེ་བས་ང་རང་འཚབ་སྣང་དང་བཅས་ཏེ་སྐར་མ་ལི་ཀཱར་ཅི་ཞིག་ཡིན་མིན་དྲིས་པར། མོས་ལྷ་དེའི་གསུང་ལ་ཡིད་ཆེས་བྱེད་རུང་ཚུལ་བཤད་བྱུང་། དེ་ནས་ངས་ཀྱང་ལུང་བསྟན་དེ་བདེན་པར་བརྩིས་ཏེ་ཁོང་དང་བསྐྱར་དུ་མཇལ་འོང་བའི་རེ་བ་དང་བཅས་ཏེ་མཚོ་དེའི་འགྲམ་ངོགས་སུ་ཤིན་ཏུ་སྡུག་བསྔལ་བའི་ཞག་མ་དེ་འཕྱིད་ཐབས་བྱས། ཉིན་རྗེས་མར་ངས་ཐུབ་པ་གཞོན་ནུ་དེའི་ཨ་ཀྵའི་ཕྲེང་བ་སོགས་འཁྱེར་ནས་ལྷ་ཆེན་པོ་ཞི་བར་མཆོད་པ་ཕུལ། ངའི་སྐོར་ཐོས་ཏེ་བདག་གི་ཡབ་ཡུམ་བཅར་ཏེ་བདག་ལ་གོ་བསྐོན་བྱས་ནའང་། ངས་ཁོང་ཅག་གི་རེ་བ་འབྲས་མེད་དུ་བྱས་ཏེ་ཕྱིར་བཟློག་པ་ཡིན།” ཞེས་དེ་ལྟར་བཤད་ཞོར་མོ་བསྐྱར་དུ་ངུས།
ཟླ་བ་པཱི་ཌས་ཀྱང་མོ་ལ་སྐྱེ་བ་ཕྱི་མ་ཡོད་ཚུལ་གྱི་དཔེ་དུ་མ་དང་བཅས་ཏེ་ཁ་ཏ་བྱས་ཤིང་། ལྷ་དེའི་ལུང་བསྟན་ལ་ཡིད་རྟོན་རུང་ཚུལ་སོགས་བཤད། ད་དུང་རང་སྲོག་གཏན་ནས་བློས་གཏོང་མི་ཉན་ཚུལ་ནན་གྱིས་བཤད་དེ་དབུགས་དབྱུང་མཛད།
དཀར་ཆེན་མའི་གཏམ་རྒྱུད་རྫོགས་སོ།།
(མུ་འགོད)
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/17907.html


text:
སྤྱི་ལོ་1126མེ་རྟ། གཡུ་ཐོག་གསར་མ་ཡོན་ཏན་མགོན་པོ་ནི། གཙང་ཉང་སྟོད་སྒོ་བཞིའི་རེ་ཐང་དུ་སྐུ་བལྟམས། དགུང་ལོ་བརྒྱད་དུ་ཕེབས་སྐབས་གསོ་རིག་གི་གཞུང་ལུགས་ལ་སྦྱང་པ་མཛད། དེ་ནས་མང་མཁར་ཚ་ལུང་བ་རོག་སྟོན་དཀོན་མཆོག་སྐྱབས་ཀྱི་དྲུང་ནས་རྒྱུད་བཞིའི་བཀའ་འཁྲིད་ལེགས་པར་གསན། དགུང་ལོ་བཅོ་བརྒྱད་ནས་བཟུང་སྔ་རྗེས་སུ་རྒྱ་གར་དུ་ཐེངས་དྲུག་ཕེབས་ཐོག་མཁའ་འགྲོ་གཙོ་མོ་དཔལ་ལྡན་ཕྲེང་བ་དང་། དྲང་སྲོང་ཙ་ར་ཀ་སོགས་ཀྱི་དྲུང་ནས་གསོ་དཔྱད་ཀྱི་གཞུང་ལུགས་དུ་མ་གསན་ཏེ་མཁས་པའི་རྩེ་མོར་སོན། མཚན་སྙན་བ་དན་གཡོ་བ་ལྟར་གང་སར་ཁྱབ། དེ་ནས་བོད་དུ་ཕེབས་རྗེས་འགྲོ་དོན་རྒྱ་ཆེར་སྤེལ་ནས་ནད་པ་མང་པོའི་སྲོག་སྐྱབས་མཛད། གསོ་བ་རིག་པའི་བསྟན་བཅོས་དུ་མ་བརྩམས། གངས་ཅན་བོད་ཀྱི་གསོ་བ་རིག་པའི་གཞུང་ལུགས་གོང་དུ་སྤེལ་བར་བཀའ་དྲིན་ལྷག་པར་ཆེ། གསོ་རིག་གི་རྒྱུད་འཛིན་སློབ་མ་གྲངས་ལས་འདས་པ་བསྐྱངས། མཐར་དགུང་ལོ་བདུན་ཅུ་དོན་བདུན་ལ་ཕེབས་ཏེ་ཆུ་ཕག་(1203)ལོར་དགོངས་པ་ཆོས་དབྱིངས་སུ་གཤེགས།
ཤར་ཡུལ་ཕུན་ཚོགས་ཚེ་རིང་གིས་རྩོམ་སྒྲིག་བྱས་པའི《བོད་ཀྱི་ལོ་རྒྱུས་ཞིབ་འཇུག་ལ་ཉེ་བར་མཁོ་བའི་ལོ་རྒྱུས་དོན་ཆེན་རེའུ་མིག་རྒྱས་པ་ཀེ་ཏ་ཀ་ཞེས་བྱ་བ་བཞུགས་སོ》ཞེས་པ་ལས་བཏུས།


text:
དང་པོ།
སྤྱི་ལོ ༢༠༡༧ ལོའི་ཟླ ༧ པའི་ཚེས ༣༠ ཉིན་ང་རང་ཆེད་དུ་མདོ་སྨད་གཡེར་མོ་ཐང་གི་ལྟེ་བ་བཀའ་མ་ལོག་གི་ས་ཆའམ་གཞོང་ཐང་རྫོང་དུ་ཕྱིན་ཏེ། འཇམ་མགོན་བླ་མ་ཙོང་ཁ་བ་ཆེན་པོའི་ཞལ་ཐང་གསུང་འབྱོན་མ་བཞུགས་སའི་བྱང་བླ་མ་ཆོས་ཀྱི་རྒྱལ་པོའི་གདན་ས་ཁྭ་ཏི་ཁའི་དགོན་པར་མཇལ།གཞོང་ཐང་རྫོང་རྒྱང་སྒྲོག་བརྙན་འཕྲིན་ཅུ་ཡི་བཀའ་དྲིན་དང་རོགས་རམ་ལ་བརྟེན་ནས་ཁྭ་ཏི་ཁའི་དགོན་པ་དོ་དམ་ཨུ་ཡོན་ལྷན་གིས་ཁོ་བོར་གཟིགས་བཟོས་དང་སྣེ་ལེན་གཟབ་རྒྱས་གནང་བ་མ་ཟད། དགོན་པ་མཚམས་སྦྱོར་དང་ཞལ་ཐང་གསུང་འབྱོན་མར་མཇལ་བའི་གོ་སྐབས་ཀྱང་ལེགས་པར་བསྩལ། དགོན་པ་དོ་དམ་ཨུ་ཡོན་ལྷན་ཁང་གི་ཀྲུའུ་རེན་འཇིགས་མེད་བཟོད་པས་མཚམས་སྦྱོར་གནང་བ་ལྟར་ན“ཁྭ་ཏིའི་ཁ་བ་ཟེར་བའི་དགོན་པ་འདི་ཆོས་རྒྱལ་ཁྲི་སྲོང་ལྡེ་བཙན་ཡབ་སྲས་གསུམ་གྱི་སྐབས་ལ་ཐོག་མར་བཏབ་པ་དང་། དེའི་རྗེས་སུ་མེན་རྒྱལ་རབས་ཀྱི་སྐབས་སུ་ཡང་རྗེ་རིན་པོ་ཆེའི་དངོས་སློབ་བྱང་བླ་མ་ཆོས་ཀྱི་རྒྱལ་པོས་གནས་སྤོར་རྒྱ་བསྐྱེད་བཏང་བ་རེད། དེ་ནི་ད་ལྟའི་བཀའ་མ་ལོག་གི་ས་ཆ་འདིར་ནང་བ་སངས་རྒྱས་ཀྱི་བསྟན་པ་ཐོག་མར་བྱུང་བའི་བཤད་སྲོལ་ཡོད་ལ། ཕག་གྲུ་སྲིད་དབང་གི་སྐབས་སུ་བཀའ་མ་ལོག་རྫོང་དུ་མངའ་བའི་བོད་བརྒྱུད་ནང་བསྟན་གྱི་དགེ་ལུགས་པའི་གྲུབ་མཐའི་དགོན་ཆེན་གསུམ་སྟེ་མཛོ་མོ་མཁར་དང་། ལིན་གཙང་དགོན། ཁྭ་ཏའི་ཁའི་དགོན་གྱི་ཡ་གྱལ་ཡིན། ”ཟེར།
གཙང་པ་རྒྱལ་པོའི་སྐབས་ཀྱི་རྒྱའི་ཡིག་ཚང་དུ་ཅིན་ཉིན་ཟི་ཞེས་བཀོད་འདུག་ལ། ཁྭ་ཏའི་ཁའི་དགོན་པ་ཞེས་པའི་མིང་གི་ཐོགས་ཚུལ་ཐད་བོད་ཡིག་གི་ལོ་རྒྱུས་ཡིག་ཚང་དུ་འདི་ལྟར་བཀོད་འདུག་པ་སྟེ། བྱང་བླ་མ་ཆོས་ཀྱི་རྒྱལ་པོས་ལྷ་སའི་ཡུལ་ནས་ཇོ་བོ་ཤཱཀྱ་མུ་ནེའི་ལྷ་སྐུ་ཞིག་གདན་དྲངས་ཏེ་གནས་འདརི་དགོན་པ་ཞིག་བཏབ་ཅིང་། ཉིན་ཞིག་ལ་ཕྱི་རོལ་གྱི་ཁ་བའི་ཁྲོད་བྱིས་པའི་རྐང་རྗེས་གསར་བ་ཞིག་འདུག་པ་མཐོང་ནས་རྐང་རྗེས་དེད་སོང་བ་ན། ཙན་དན་གྱི་སྡོང་བོ་ཞིག་དང་འཕྲད། དེའི་རྩེ་མོ་རུ་བྱ་ཁཱ་ཏ་ཞིག་གིས་མགྲིན་དབྱངས་སྒྲོག་བཞིན་ཁ་ནས་གསེར་སྐུད་ལྟ་བུའི་མཆུ་མ་འཛར་པ་དང་། དེའི་སྟེང་དུ་ཉི་འོད་འཕྲོས་ཕྱོགས་ཤིག་གིས་འཇའ་ཤར་བ་ལྟ་བུའི་འོད་མདངས་བཀྲ་ཞིང་རྒྱལ་མཚན་གྱི་དབྱིབས་ལྟར་ཆགས་པའི་དགེ་མཚན་ཁྱད་དུ་འཕགས་པ་ཞིག་ཏུ་མཐོང་ནས། གནས་འདི་ནི་གནས་མཆོག་ཏུ་གྱུར་བ་ཞིག་རེད་སྙམ་སྟེ་དགོན་ཆེན་ངོ་མཚར་པ་ཞིག་བཞེངས་པ་དང་། མིང་དུ་ཁྭ་ཏའི་ཁའི་དགོན་ཞེས་གསོལ་བ་རེད།
དགོན་སྡེ་འདིའི་མཁར་གྱང་གི་ཤར་ནུབ་ཀྱི་རིང་ཚད་ལ་རྨིད ༡༦༠ དང་། ལྷོ་བྱང་གི་རིང་ཚད་ལ་རྨིད ༡༨༥ ཡོད། མཁར་གྱང་གི་མཐོ་ཚད་ལ་རྨིད ༡༡–༡༥ བར་དང་ཞེང་ཚད་ལ་རྨིད ༥–༧ བར་ཡོད། དར་རྒྱས་ཆེ་བའི་དུས་སུ་ས་ཁྱོན་ལ་མུའུ༦༠ལྷག་དང་། ལྷ་ཁང་ཆེ་ཆུང༡༣། དགེ་འདུན་པ་མང་པའི་དུས་སུ་ལ་ལས ༡༠༠༠ ལ་ཉེ་ཟེར་ལ། ལ་ལས ༣༠༠ ཙམ་ལས་མེད་དོ་ཟེར། དགོན་ལག་ལ་ད་ལྟའི་བཀའ་མ་ལོག་རྫོང་གི་མདོ་བ་དགོན་དགའ་ལྡན་ཆོས་འཁོར་གླིང་དང་། ནོར་བ་དགོན་བཀྲ་ཤིས་བསམ་གཏན་གླིང་། བ་ཡན་རྫོང་ཐ་ཀྱ་དགོན་བཀྲ་ཤིས་བསམ་གཏན་གླིང་སོགས་དགོན་སྡེ་དྲུག་འདུས། ཆིན་རྒྱལ་རབས་ཀྱི་ཐུན་ཀྲིའི་ཁྲི་ལོ་དང་པོ་སྟེ། སྤྱི་ལོ ༡༨༦༢ ལོར་ཧེའུ་འཁྲུག་ཆེན་པོ་བྱུང་བའི་སྐབས་སུ་བོད་ཀྱི་ལོ་རྒྱུས་སྟེང་ཆོས་རྒྱུན་ཅུང་རིང་པའི་དགོན་སྡེ་ཁག་ཅིག་ལ་གཏོར་བཤིག་ཐེབས་ཤིང་། དུས་དེར་ཁྭ་ཏི་ཁ་བའི་དགོན་པའང་མེར་བསྲེགས། རྗེས་སུ་དགོན་བདག་ཞིན་གྱ་བླ་མས་སོག་རིགས་ས་ཁུལ་དུ་བསོད་སྙོམས་བསླངས་ཏེ་སླར་གསོ་བྱས་མོད། སླར་གསོ་བྱས་པ་དེ་སྔར་བས་ཅུང་རྒྱ་ཆུང་ལ། དགོན་སྡེ་འདིར་གཙོ་བོ་འདུ་ཁང་ཆེན་མོ་དང་། མགོན་ཁང་། བག་རྩེ་ལྷ་ཁང་། ཐུན་ལྔའི་ལྷ་ཁང་སོགས་བཞེངས་འདུག་ཅིང་། རྟེན་གཙོ་བོ་ལ་རྗེ་ཙོང་ཁ་བ་གཙོ་བྱས་པའི་ཁོང་གི་ཡོངས་འཛིན་དང་དགེ་ཕྲུག་རྣམས་ཟུར་རྒྱན་དུ་བཀོད་པའི་མཛེས་ཤིང་རིན་ཐང་གཞལ་ཡས་པའི་ཐང་ག་གཅིག་བཞུགས་འདུག ངག་སྒྲོས་ལྟར་ན་ཕག་གྲུ་སྲིད་དབང་གི་དུས་སུ་ཡུལ་འདིའི་ཚོང་དཔོན་ནོར་བུ་ཞེས་པ་ལྷ་སར་ཚོང་འགྲེམ་པར་སོང་སྟེ་རྗེ་ཙོང་ཁ་བ་དང་ཞལ་འཛོམས་ནས་རྗེ་ཙོང་ཁ་བའི་མ་ཡུམ་གྱིས་བསྐུར་བའི་སྐྲ་ལོ་ཉག་གཅིག་དང་ངག་འཕྲིན་སོགས་ཇི་མ་ཇི་བཞིན་དུ་རྗེ་ཉིད་ལ་སྤྲད་དེ་ཕྱིར་ལོག་ཁར། རྗེ་ཉིད་ཀྱིས་སླར་ཡང་ཁོང་གི་རྣ་ཁྲག་དང་ཚོས་སྣ་གཞན་སྡེབ་པ་ལས་གྲུབ་པའི་ཐང་ག་ཞིག་བཞེངས་ཏེ་མ་ཡུལ་ལ་བསྐུར། དེ་ནས་ཚོང་དཔོན་ནོར་བུ་བཟང་པོས་ཐང་ག་འདི་སྤྱིར་བཏང་བ་ཞིག་མ་རེད་སྙམ་སྟེ།དེ་དང་གཅིག་མཚུངས་སུ་གྱུར་བ་ཞིག་བཞེངས་ནས་དེ་རྗེ་ཙོང་ཁ་བའི་མ་ཡུལ་ལ་ཕུལ(ད་ལྟ་སྐུ་འབུམ་བྱམས་པ་གླིང་དུ་ཉར་ཡོད)བ་དང་།རྗེ་ཙོང་ཁ་བས་དངོས་སུ་བཞེངས་པའི་ཐང་ག་དེ་ཁྭ་ཏའི་ཁའི་དགོན་དུ་ཕུལ་བས། ཁྭ་ཏའི་ཁའི་དགོན་བོད་ཁུལ་ཡོངས་སུ་སྙན་གྲགས་རབ་ཏུ་རྒྱས་ཤིང་། བོད་བརྒྱུད་ནང་བསྟན་གྱི་གནས་མཆོག་ཅིག་ཏུ་གྱུར།
ཐང་ག་ཆེན་མོ་དེར་ཡུལ་དེ་གའི་སེར་སྐྱ་ཕོ་མོ་ཡོངས་ཀྱི་སྲུང་སྐྱོབ་གང་ལེགས་བྱས་པས་གནོད་སྐྱོན་ཅི་ཡང་མ་ཐེབས་པར་བདེ་བླང་ངང་གནས་ཐུབ་ལ། ༢༠༠༢ལོར་མཚོ་སྔོན་ཞིང་ཆེན་མི་དམངས་སྲིད་གཞུང་གིས་ཞིང་ཆེན་རིམ་པའི་རིག་དངོས་སྲུང་སྐྱོབ་ས་གནས་གལ་ཆེན་གྱི་ཁོངས་སུ་བདམས་པ་རེད།།
གཉིས་པ།
དགོན་པ་དོ་དམ་ཨུ་ཡོན་ལྷན་ཁང་གི་ཀྲུའུ་རེན་འཇིགས་མེད་བཟོད་པས་བདག་ལ་རྗེའི་ཞལ་ཐང་འདི་ཞིབ་རྒྱས་ཀྱིས་མཚམས་སྦྱོར་བྱས་ལ་ཁོང་གིས་ཀྱང་གཙོ་བོ་མཁས་དབང་ཚེ་ཏན་ཞབས་དྲུང་ཚང་གི《ཁ་ཏི་ཀའི་དགོན་པའི་རྟེན་གཙོ་རྗེའི་ཞལ་ཐང་སྐོར་གླེང་བ》ཞེས་པའི་རྩོམ་ཡིག་ལ་བརྟེན་པ་ཡིན་འདུག རྩོམ་ཡིག་དེ་ལས“ཁ་ཏི་ཀའི་ཚོང་དཔོན་ནོར་བུ་བཟང་པོ་ཞེས་བྱ་བ་སྟོབས་དང་འབྱོར་བའི་མངའ་ཐང་ཆེ་བ། སྨད་རྒྱ་ནག་དང་སྟོད་དབུས་གཙང་དུ་ཚོང་གི་རྒྱུ་འགྲུལ་བྱེད་པ་ཞིག་ཡོད་པ་དེ་དབུས་སུ་ཕྱིན་ནས་རྗེ་ཐམས་ཅད་མཁྱེན་པའི་ཞལ་མཇལ་ཞིང་གསུང་གི་བདུད་རྩི་ཡང་མནོས། ཚོང་དཔོན་དེ་ཉིད་སླར་མདོ་ཁམས་སུ་ལོག་དུས། རྗེ་རིན་པོ་ཆེས་མ་ཡུམ་ལ་ཉིད་ཀྱི་འདྲ་ཐང་ཆེན་མོ་ཤངས་ཁྲག་བསྲེས་པའི་ཚོན་རྩིས་བཞེངས་པ་ཞིག་ཚོང་དཔོན་འདི་བ་ལ་བསྐུར་གནང་མཛད། ཚོང་དཔོན་ནས་དེ་འདྲའི་བྱིན་རླབས་ཆེ་བའི་ཞལ་ཐང་དེ་རང་དང་འབྲལ་མི་ཕོད་པར་ལྐོག་ནས་དེ་དང་འདྲ་བ་ཞིག་བཞེངས་བཅུག་ནས་གདན་དྲངས། སྐུ་འབུམ་གྱི་འཁྲུངས་གཞིར་སླེབས་ནས་མ་ཡུམ་ལ་རང་གི་ལྐོག་ནས་བཞེངས་པ་དེ་ཕྱག་ཏུ་ཕུལ་བ་ན་ཞལ་ཐང་གིས་ཨ་མ་ཞེས་གསུང་བྱོན། རྗེའི་ཞལ་ཐང་དངོས་མ་བྱིན་ཅན་དེ་རང་གི་དགོན་གནས་ཁ་ཏི་ཀར་གདན་དྲངས་ནས་བཞུགས་སུ་གསོལ”ཞེས་དང་། ཞལ་ཐང་དེ་ཇི་འདྲ་ཞིག་ཡིན་མིན་སྐོར།ཡང་དེ་ལས“རས་གཞིའི་སྲིད་དུ་ཁྲུ་དོ་ཙམ་དང་། ཞེང་དུ་ཁྲུ་གང་དང་ཕྱེད་ཙམ་གྱི་དབུས་སུ་སེང་གེ་གཉིས་ཀྱིས་བཏེགས་པའི་ཁྲི་དང་། རྒྱབ་ཡོལ་གཡས་གཡོན་དུ་འབྲུག་མགོ་གསུམ་རེ་ཡོད་པའི་གཟུགས་རིས་ཡ་མཚན་པ་དང་། ཁྲིའི་རྩེ་མོར་ནོར་བུ་ཆ་དགུ་བ་མེ་རི་ཅན། ཁྲིའི་གཡས་གཤམ་དུ་འདོད་ཡོན་རྣམ་ལྔ་དང་། གཡོན་གཤམ་དུ་ནོར་བུ་སྤུངས་པའི་མཆོད་རྫས། གཙོ་སྐུ་རྗེ་བླ་མ་ཙོང་ཁ་བ་ཆེན་པོ་དབུ་ལ་པཎ་ཞྭ། ཕྱག་གཉིས་ཆོས་འཁོར་གྱི་ཕྱག་རྒྱ་ཅན། པད་སྡོང་གཡས་པར་རལ་གྲི་དང་གཡོན་པར་གླེགས་བམ། ཆོས་གོས་རྣམ་གསུམ་གསོལ་བའོ།འདྲ་ཐང་གི་དབུ་ན་མཆོག་ལྷ་གསུམ་ཡོད་པ་ལས་དབུས་མ་ནི། སྤྱན་རས་གཟིགས་དོན་ཡོད་ཞགས་པ་ཡིན་ནམ། ཞལ་གསུམ་པ། དབུ་ན་འོད་དཔག་མེད་ཀྱིས་དབུ་བརྒྱན་པ། ཕྱག་བཞི་ལས་གཡས་ཀྱི་དང་པོ་པུས་མགོར་མཆོག་སྦྱིན་མཛད་པ། གཉིས་པས་ཊྲཾ་ག་འཛིན་པ། གཡོན་དང་པོས་རིན་ཆེན་ཞགས་པ་དང་། གཉིས་པས་ཐལ་མོ་ཕྱིར་བསྟན་པའོ། གཡས་ཟུར་གྱི་མཆོག་ལྷ་ནི། སྣེ་རིང་ཅན། གཡས་ཆོས་འཆད། གཡོན་ལྷུང་བཟེད་བསྣམས་པའི་བླ་སྐུ་ཆོས་རྗེ་དོན་གྲུབ་རིན་ཆེན་ཡིན་ནམ་སྙམ་པའོ། གཡོན་ཟུར་གྱི་མཆོག་ལྷ་ནི། སྣེ་རིང་ཅན། གཡས་རྡོ་རྗེ་དང་གཡོན་དྲིལ་བུ་འཛིན་པའི་བླ་སྐུ་བླ་མ་དབུ་མ་བ་ཡིན་ནམ་སྙམ་པའོ། ཁྲིའི་གཡས་གཡོན་དུ་སློབ་མའི་ཐུ་བོ་གཉིས་ཀྱི་སྐུ་འདྲ་ཡོད་པ་ལས་གཉིས་ཀའང་སྣེ་རིང་ཅན། གཡས་ཆོས་འཆད་དང་གཡོན་གླེགས་བམ་བསྣམས་པ་གང་ཡིན་གྱི་མཚན་ཡིག་མི་སྣང་ཡང་”ཞེས་དང་“གཤམ་དུ་མཆོག་ལྷ་གསུམ་ལས་གཡས་ཟུར་དུ་རྗེ་བཙུན་འཇམ་དཔལ་དབྱངས་དམར་སེར་བྱང་སེམས་རྣམ་ཅན་ཟུར་བཞུགས། ཕྱེད་སྐྱིལ། གཡས་ཀྱི་པད་སྡོང་དུ་རལ་གྲི། གཡོན་མཆོག་སྦྱིན་མཛད་པ། གཡོན་ཟུར་དུ་རྗེ་བཙུན་ཕྱག་རྡོར་སྔོན་པོ་བྱང་སེམས་རྣམ་ཅན་ཟུར་བཞུགས། ཕྱེད་སྐྱིལ། གཡས་མཆོག་སྦྱིན་དང་གཡོན་པད་སྡོང་རྡོ་རྗེ་ཅན་ནོ། དེ་གཉིས་ཀྱི་དཀྱིལ་དུ་སྤྱན་རས་གཟིགས་བཅུ་གཅིག་ཞལ་ཏེ་ལྷ་བཟོའི་བཞེངས་བཀོད་ནི་བློ་ཡུལ་ལས་འདས་པ་ཞིག་ཡིན་ནོ”ཞེས་ཞིབ་རྒྱས་ཀྱིས་གསུངས་འདུག།
གསུམ་པ།
ཁྭ་ཏི་ཁ་བའི་བྱང་ཆུབ་མཆོད་རྟེན་སོགས་དགོན་པའི་རྟེན་དང་བརྟེན་པར་ཞིབ་རྒྱས་ཀྱིས་མཇལ་རྗེས་དགོན་པ་དོ་དམ་ཨུ་ཡོན་ལྷན་ཁང་གི་ཀྲུའུ་རེན་འཇིགས་མེད་བཟོད་པ་དང་རྫོང་རྒྱང་སྒྲོག་བརྙན་འཕྲིན་ཁང་གི་འགོ་བ་ཚོས་ང་རང་ཕྱིར་ལམ་འཇུག་བཟང་པོ་བྱས་ཤིང་།ང་རང་ཡང་ཡིད་སེམས་ཧ་ཅང་ཚིམས་པའི་སྤྲོ་སྣང་དང་བཅས་ཕྱིར་ལོག་པར་བརྩམས། ངས་སྔར་གྱི་རང་ལམ་དེད་དེ་ནོར་བུ་ཅི་ཞིག་རྙེད་པ་ལྟར་སེམས་ལ་དགའ་སྤྲོ་ཞིག་གིས་ཁེངས། རྒྱུ་མཚན་ནི་ཧོས་འཁྲུག་དང་དུས་འཁྲུག་སྔ་ཕྱིར་ཐེངས་གཉིས་ལ་བྱུང་ཡང་ཞལ་ཐང་འདི་ཉིད་དད་པ་དང་སྙིང་སྟོབས་ཆེ་ཞིང་ཐབས་ལ་མཁས་པ་དུ་མས་ཆག་ཉེ་ཉམ་ངའི་དབང་དུ་མ་བཏང་བར་རང་གི་དཔྲལ་བའི་མིག་དང་གཅེས་པའི་སྲོག་ལྟར་སྲུང་སྐྱོབ་བྱས་པ་དེ་རེད། 《ཁ་ཏི་ཀའི་དགོན་གྱི་རྟེན་གཙོ་རྗེའི་ཞལ་ཐང་གི་ལོ་རྒྱུས》ལས“བྱམས་ཁང་སོགས་ལྷ་ཁང་བཅུ་གསུམ་མེ་ལ་བསྲེགས། མཆོད་རྟེན་བཤིག་པའི་ནང་གཞུག་ན་སངས་རྒྱས་འོད་སྲུངས་ཀྱི་ཚེམས། གསེར་གྱི་བཀའ་འགྱུར། གནའ་དུས་ཀྱི་ནས་འབྲུ་བྱ་སྒོང་ཙམ་གསུམ་ཡོད་པ་རྣམས་མིང་ཙམ་དུ་གྱུར། ”ཞེས་གསུངས་པར་གཞིགས་ན་དེ་བས་ཀྱང་དངངས་སྐྲག་དང་ཕངས་སེམས་ཤིག་སྐྱེས་ཡོང་། དེའི་མཚུངས་སུ་ངས་རྟེན་གཙོ་དེ་སྲུང་སྐྱོབ་དང་ཉར་ཚགས་བྱེད་མཁན་གྱི་ཨ་མའི་བུ་རབས་དེ་དག་དྲན་ཡོང་ལ། དེ་དག་ལ་སེམས་གཏིང་གི་གུས་ཕྱག་ཞིག་ཀྱང་དབང་མེད་ཤོར།ཞལ་ཐང་དེ་བསྐལ་བ་མ་སྟོང་བར་དུ་གངས་ཅན་སྐྱེ་འགྲོ་ཡོངས་ཀྱི་བསོད་ནམས་ཀྱི་དཔལ་དུ་བཞུགས་པ་མ་ཡིན་ནམ། ངས་དེ་ལྟར་བསམ་ནས་ཚོད་ཚོད་ལ་རང་སེམས་སུ་གང་ནས་ཡོང་བ་མི་ཤེས་པའི་དད་པ་ཞིག་དང་སྤོབས་པ་ཞིག་ཀྱང་དབང་མེད་སྐྱེས།
ཁྭ་ཏི་ཁ་བ་ན་ད་དུང་མཆོད་རྟེན་རྣམ་རྒྱལ་དང་།སངས་རྒྱས་འོད་སྲུངས་ཀྱི་སྐུ་ཤ་དང་རིང་བསེལ། ཤཱཀྱ་ཐུབ་པའི་འཕེལ་གདུང་། སྟག་མོ་ལུས་སྦྱིན་གྱི་སྟག་སྤགས། ཤཱ་རིའི་བའི་ན་བཟའ། བྲམ་ཟེ་སྐྱེ་བདུན་གྱི་སྐུ་ཤ་སོགས་ནང་རྟེན་དུ་བཞུགས་སུ་གསོལ་བའི་ཁྭ་ཏི་ཁའི་བྱང་ཆུབ་མཆོད་རྟེན་དང་། ཚོང་དཔོན་ནོར་བུ་བཟང་པོས་མཆོད་གནས་སུ་བཀུར་བའི་སེ་ལང་རྒྱལ་པོའི་ལྷ་ཁང་སོགས་རྟེན་དང་བརྟེན་པ་འགྲོ་བའི་བསོད་ནམས་ཀྱི་དཔལ་དུ་ལྷམ་མེ་ལྷན་ནེར་བཞུགས་པས་ཁྱེད་ལ་གོ་སྐབས་ཡོད་ན་ཁྭ་ཏི་ཁ་བའི་དགོན་པར་ཐེངས་གཅིག་ཕྱིན་དང་ཁྱེད་ལ་བློ་སྐྱེད་གསར་བ་དང་ངེས་ཤེས་གསར་བ་ཞིག་འདྲོངས་ཡང་སྲིད་དོ།།
༢༠༡༧ ༧ ༣༠ ཉིན།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/25536.html


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། ཉེ་སྔོན། གསར་འགོད་པས་འབྲེལ་ཡོད་སྡེ་ཚན་ནས་ཤེས་རྟོགས་བྱུང་བར། དགོན་ལུང་ཧོར་རིགས་རང་སྐྱོང་རྫོང་གིས་བསྐྱར་སྐྲུན་དང་རྒྱས་སྐྲུན་བྱས་པ་བརྒྱུད་དེ། ཚད་ལྡན་ཅན་གྱི་གྲོང་ཚོ་རིམ་པའི་ཕྱོགས་བསྡུས་གཞུང་ལས་ཞབས་ཞུ་ལྟེ་གནས264བསྐྲུན་ཞིང་། སྔ་རྗེས་སུ་མ་དངུལ་བཏང་ཚད་སྒོར་དུང་ཕྱུར9631.91ལ་སླེབས་པ་དང་། རྫོང་ཡོངས་ཀྱི་གྲོང་ཚོ་རིམ་པའི་ཕྱོགས་བསྡུས་ཞབས་ཞུ་ལྟེ་གནས་ཀྱི་ཕྱོགས་ཡོངས་ཀྱི་ཆུ་ཚད་མཐོ་རུ་ཕྱིན་པ་རེད།
ཤེས་རྟོགས་བྱུང་བར་ལྟར་ན། ཉེ་བའི་ལོ་འགའི་རིང་དུ། དགོན་ལུང་རྫོང་གིས་གྲོང་ཚོ་རིམ་པའི་ཕྱོགས་བསྡུས་གཞུང་ལས་ཞབས་ཞུ་ལྟེ་གནས་འཛུགས་སྐྲུན་བྱ་བར་སྐུལ་འདེད་རྒྱུན་འཁྱོངས་བྱེད་པ་དེ་གྲོང་གསེབ་ཀྱི་གཞི་རིམ་ཏང་འཛུགས་སྐྱོང་གི་ནང་དོན་གལ་ཆེན་དང་། ཏང་འཛུགས་སྐྱོང་ལ་བརྟེན་ནས་དབུལ་ཐར་འགག་སྒྲོལ་ལ་སྐུལ་འདེད་གཏོང་བ་རྨང་གཞིའི་ལས་ཀར་བཟུང་ནས་དམ་འཛིན་བྱས་ཤིང་། གྲོང་ཚོ་རིམ་པའི་ཕྱོགས་བསྡུས་ཞབས་ཞུ་ལྟེ་གནས་འཛུགས་སྐྲུན་དང་ས་གནས་རང་བྱུང་གི་ཆ་རྐྱེན། དམངས་སྲོལ་རིག་གནས་སོགས་ཕན་ཚུན་ཟུང་འབྲེལ་དང་། གྲོང་ཚོ་འཕྲོད་བསྟེན་ཁང་དང་རིག་གནས་ཐང་ཆེན། མཛེས་སྡུག་ལྡན་པའི་གྲོང་གསེབ་སོགས་ཀྱི་འཆར་འགོད་དང་ཕན་ཚུན་ཟུང་འབྲེལ་བྱས་ཏེ། ཡུལ་བབས་དང་བསྟུན་པ། ཁྱད་ཆོས་འབུར་ཐོན། གཅིག་གྱུར་གྱིས་འཆར་འགོད་བྱེད་པ། ཚན་རིག་དང་མཐུན་པའི་གནས་ཡུལ་འདེམས་སྒྲུག་བཅས་བྱས་ཏེ། སྔོན་མར་སའི་ཁེབས་ཚད་ཆུང་བ་དང་འཛུགས་སྐྲུན་ཚད་གཞི་དམའ་བ། རྒྱས་སྐྲུན་བྱེད་ཐབས་མེད་པར་ཡང་བསྐྱར་གནས་བདམས་ཏེ་འཛུགས་སྐྲུན་བྱས་པ་དང་། སྔར་བཟུང་བའི་སའི་རྒྱ་ཁྱོན་ཅུང་ཆུང་བ་དང་ནུས་པ་ཆ་མི་ཚང་མོད། འོན་ཀྱང་སྤྱི་ཡོངས་ཀྱི་སྒྲིག་གཞི་ཆ་ཚང་ཡིན་པ་དང་སྐྲུན་པའི་དུས་ཚོད་ཅུང་ཐུང་བ། རྒྱས་སྐྲུན་གྱི་ཆ་རྐྱེན་འཛོམས་པ་དག་རྒྱས་སྐྲུན་བྱས་པ་རེད། བསྐྱར་བསྐྲུན་བྱས་པའི་རྒྱ་ཁྱོན་ལ་སྨི་གྲུ་བཞི་མ120ཡན་ཟིན་པ་དང་། རྒྱས་སྐྲུན་བྱས་པའི་རྒྱ་ཁྱོན་ལ་སྨི་གྲུ་བཞི་མ200ཡན་ཟིན་པ་རེད། གྲོང་ཚོ་རིམ་པའི་ཕྱོགས་བསྡུས་ཞབས་ཞུ་ལྟེ་གནས་དེ་གྲོང་སྡེ་མང་པོ་ཞིག་གི་མཚོན་རྟགས་རང་བཞིན་གྱི་བཟོ་སྐྲུན་ཞིག་ཏུ་གྱུར་ཡོད།
ལོ་ཙཱ་བ། ཡེ་ཤེས་སྒྲོལ་མ།


text:
ཉེ་ཆར། ལྗོངས་ཏང་ཨུད་ཀྱི་རྒྱུན་ཨུ་རྩ་འཛུགས་པུའི་པུའུ་ཀྲང་ཙེང་དབན་མིང་གིས་རང་སྐྱོང་ལྗོངས་མི་དམངས་སྨན་ཁང་དུ་བརྟག་ཞིབ་གནང་སྐབས། ཆབ་སྲིད་ཀྱི་རང་རྟོགས་དང་འགན་འཁྲི་འཁུར་སེམས་ཆེ་བ་དང་མི་དམངས་ལ་ཚད་མཐོའི་འགན་འཁུར་བའི་སྙིང་སྟོབས་ཀྱིས་གཙོ་གནད་རྣམ་གྲངས་འཛུགས་སྐྲུན་ལ་དམ་འཛིན་ཡག་པོ་བྱས་ཏེ་རང་སྐྱོང་ལྗོངས་མི་དམངས་སྨན་ཁང་གི་སྤུས་ཚད་མཐོ་བའི་འཕེལ་རྒྱས་ལ་སྐུལ་འདེད་གཏོང་དགོས་པའི་ནན་བཤད་གནང་བ་རེད།
ཙེང་དབན་མིང་གིས་གཙོ་གནད་རྣམ་གྲངས་འཛུགས་སྐྲུན་ནི་སྨན་ཁང་གི་འཕེལ་རྒྱས་ཆུ་ཚད་མཐོ་རུ་གཏོང་བའི་འདེགས་སྐྱོར་གལ་ཆེན་ཞིག་ཡིན་པས། ཁ་བཤད་ལག་བསྟར་དང་དམ་འཛིན་མཐར་ཕྱིན་པ་བྱེད་པའི་ནུས་ཆེའི་འཕེལ་རིམ་དང་། ཡག་ཐོག་ཡག་བརྩེགས་དང་རྩེར་སོན་གཏོད་ཕོད་པའི་ལས་ཀའི་ཚད་གཞིའི་ཐོག་ནས་རང་སྐྱོང་ལྗོངས་མི་དམངས་སྨན་ཁང་གི་གཙོ་གནད་རྣམ་གྲངས་རྣམས་རྣམ་གྲངས་སྤུས་ལེགས་དང་རྣམ་གྲངས་སྤུས་དག་ཅིག་ཏུ་སྐྲུན་དགོས། རྣམ་གྲངས་འཛུགས་སྐྲུན་གྱི་འཕེལ་རིམ་མགྱོགས་སུ་བཏང་སྟེ་རྣམ་གྲངས་འཛུགས་སྐྲུན་ལ་ཕྱོགས་ཡོངས་ནས་རྩིས་བཤེར་མཐིལ་རྟོགས་བྱེད་པ་དང་། ལས་ཡུན་ལྡོག་སྒྲིག་དང་། འཆར་འགོད་ལས་སྒྲུབ། རྩིས་ཐོ་བསུབ་པའི་རྣམ་པའི་དོ་དམ། ལྟ་སྐུལ་ཞིབ་བཤེར་ལ་ཤུགས་སྣོན་རྒྱག་པ་བཅས་བྱེད་དགོས། ལས་སྒོའི་སྤུས་ཚད་ཀྱི་འགག་སྒོ་ནན་པོ་བསྲུངས་ཏེ“སྤུས་དག”གི་འདུ་ཤེས་བཙུགས་ནས་ལས་གྲྭའི་དོ་དམ་དང་སྤུས་ཚད་ཀྱི་དོ་དམ་ལ་ཤུགས་སྣོན་བརྒྱབ་སྟེ་འགན་འཁྲིའི་ལམ་ལུགས་དོན་འཁྱོལ་ནན་པོ་བྱེད་དགོས། འཕྱུགས་པ་གཏན་ནས་མེད་པའི་སྒོ་ནས“བདེ་འཇཌ་ཨང་དང་པོ་དང་སྔོན་འགོག་གཙོ་བོར་འཛིན་པའི”མཛད་ཕྱོགས་མཐའ་འཁྱོངས་བྱེད་པ་དང་། ལས་གྲྭའི་བདེ་འཇཌ་ཐོན་སྐྱེད་དོ་དམ་ལ་ཤུགས་སྣོན་བརྒྱབ་སྟེ་སྲིད་གཙང་བདེ་འཇགས་ཡོང་བར་བྱེད་དགོས་པའི་ནན་བཤད་གནང་བ་རེད།
ཙེང་དབན་མིང་གིས་འབྲེལ་ཡོད་སྡེ་ཚན་གྱིས་མིག་མངས་འགྲིག་སྐོར་གཅིག་གི་བསམ་བློ་བརྟན་པོ་བཅངས་ཏེ་རང་འགན་གཙང་སྒྲུབ་དང་། གཞོགས་འདེགས་དམ་ཟབ། མཐུན་སྒྲིལ་རྡོག་རྩ་གཅིག་སྒྲིལ་བཅས་བྱས་ནས་རང་འགུལ་ངང་རང་སྐྱོང་ལྗོངས་མི་དམངས་སྨན་ཁང་གི་གཙོ་གནད་རྣམ་གྲངས་འཛུགས་སྐྲུན་ལ་ཞབས་འདེགས་ཡག་པོ་ཞུ་དགོས། ཡུག་སྦྲེལ་མཆན་འགོད་བྱེད་སྟངས་འཚོལ་ཞིབ་བྱས་ནས་བཟོ་བ་དང་། ཞིབ་མཆན་འགོད་པའི་བརྒྱུད་རིམ་སྔར་བས་ལེགས་སུ་གཏོང་བ། ཞིབ་མཆན་འགོད་པའི་དུས་ཚོད་ཐུང་དུ་གཏོང་བ། ལས་སྒྲུབ་བརྒྱུད་རིམ་ཉུང་དུ་གཏོང་བ་བཅས་བྱེད་དགོས། རང་སྐྱོང་ལྗོངས་མི་དམངས་སྨན་ཁང་གིས“སྨི་བརྒྱའི་རྒྱུག་ཤར་ནང་མཐའ་མའི་གདོང་མཆོང”བྱེད་པའི་ངར་ཤུགས་ལ་བརྟེན་ནས་གཙོ་གནད་རྣམ་གྲངས་འཛུགས་སྐྲུན་ཡག་པོ་བྱས་ཏེ་སྨན་ཁང་གི་དོ་དམ་ཆུ་ཚད་དང་སྨན་བཅོས་ཀྱི་ཞབས་ཞུའི་ནུས་པ་ཕྱོགས་ཡོངས་ནས་མཐོ་རུ་གཏོང་དགོས་པའི་བླང་བྱ་བཏོན་གནང་བ་རེད།


text:
མི་དམངས་དྲ་བའི་འཕྲིན། ཟླ་12ཚེས་24ཉིན། བོད་ལྗོངས་དང་སི་ཁྲོན། ཀོང་ཏུང་། ཀན་སུའུ་སོགས་ནས་ཕེབས་པའི་མི་རིགས་རིག་གནས་དང་། བོད་རིག་པ། ཡུལ་སྐོར་བཅས་ཀྱི་རིགས་གཅིག་མཁས་པ་དང་མཁས་དབང་མང་པོ་ཁྲེན་ཏུའུ་གྲོང་ཁྱེར་དུ་འཛོམས་ནས་མཉམ་དུ་དཀར་མཛེས་བོད་ཁུལ་ཉག་རོང་རྫོང་གི་ཡུལ་སྐོར་འཕེལ་རྒྱས་གཏོང་བའི་སྐོར་ཐབས་འདོན་ཇུས་འབུལ་བྱས་པ་རེད།
ཉག་ཆུ་འབབ་རྒྱུད་དུ་གནས་པའི་ཉག་རོང་རྫོང་ནི་མཚོ་བོད་མཐོ་སྒང་གི་ཤར་ལྷོའི་མཚམས་དཀར་མཛེས་ཁུལ་ལྟེ་བའི་ས་ཁུལ་དུ་ཆགས་པ་དང་། དེ་ལ"ས་ཡི་ལྟེ་བ"དང་ཉག་ཆུ་འབབ་རྒྱུད་ཀྱི"ཤམ་བྷ་ལ"ཞེས་འབོད་ཀྱི་ཡོད་ཅིང་། ཁམས་ཁུལ་གྱི་ལྟེ་བའི་ས་ཁུལ་ཏེ"གདོད་མའི་སྐྱེ་ཁམས་དང་། གདོད་མའི་རིག་གནས། གདོད་མའི་སྡོད་དམངས། གདོད་མའི་ཐོན་དངོས"བཅས་ཀྱི་ནོར་བུ་གླིང་ལྟ་བུ་ཞིག་ཡིན་མོད། འོན་ཀྱང་འགྲིམ་འགྲུལ་སྟབས་མི་བདེ་བ་དང་ལོ་རྒྱུས་ཀྱི་རྒྱུ་རྐྱེན་གྱི་དབང་གིས་འདི་རུ"རི་གསེབ་ཏུ་སྦས་ནས་ཤེས་རྟོགས་བྱུང་མེད་པའི"གདོད་མའི་མཛེས་སྡུག་ཡོད་ལ། ཉག་རོང་ལ་རྒྱལ་ཁབ་རིམ་པའི་མངོན་མིན་རིག་གནས་ཤུལ་བཞག"ཉག་རོང་སྐོར་བྲོ"དང་། བོད་ལུགས་ཀྱི་ཤིང་ཟམ། "རྡོ་ལེབ་ཐོག་ཁའི་བོད་པའི་གྲོང་ཚོ" སོགས་ཡོད་པ་རེད།
2016ལོའི་ཟླ་5པར། རྒྱལ་སྲིད་སྤྱི་ཁྱབ་ཁང་གི་དམིགས་བསལ་གྱི་ཕོགས་སྣོན་ཡོད་པའི་རིགས་གཅིག་མཁས་པ་དང་ཀྲུང་ཧྲན་སློབ་གྲྭ་ཆེན་མོའི་དགེ་རྒན་ཆེ་མོ་ཕེང་ཧྭ་ཡིས་གཙོ་བོར་གནང་བའི་རིགས་གཅིག་མཁས་པ་ཚོགས་ཆུང་གིས་ཉག་རོང་རྫོང་དམར་པོ་རིའི་ཏན་ཞ་ས་དབྱིབས་ལ་ཉིན་3རིང་གི་རྟོག་ཞིབ་བྱས་པ་རེད། ཕེང་ཧྭ་ཡིས་ཉག་རོང་ལ"དྭངས་ཤིང་གཙང་བའི་ཉམས་འགྱུར་ལྡན་ཞིང་། རྒྱན་སྤྲོས་མི་དགོས་པའི་མཛེས་སྡུག་ཡང་ལྡན་པའི"སྐྱེ་ཁམས་ཁོར་ཡུག་ཡོད་ལ། འཇིག་རྟེན་ལས་འཕགས་པའི་གནས་མཆོག་དང་། མི་དང་རང་བྱུང་ཁམས་མཐུན་ཞིང་སྦྲེལ་བའི་བློ་ཁམས"ཀྱི་རིག་གནས་ཁོར་ཡུག་ཀྱང་ཡོད་པ་གདེང་འཇོག་གནང་བ་རེད།
སི་ཁྲོན་སློབ་ཆེན་ཧི་མ་ལ་ཡའི་རིག་གནས་དང་ཆོས་ལུགས་ཞིབ་འཇུག་ལྟེ་གནས་ཀྱི་ཞིབ་འཇུག་པ་དང་དགེ་རྒན་ཆེ་མོ་དཀོན་མཆོག་བསྟན་འཛིན་གྱིས་སྔོན་ཆད་པུའུ་ལུའུ་མན་ནི་བོད་རྒྱ་ས་ཁུལ་གཉིས་སུ་སྐད་གྲགས་ཆེན་པོ་ཁྱབ་མྱོང་མོད། ཡིན་ནའང་བློ་ཕངས་པ་ཞིག་ནི་ཁོང་གི་ཕོ་བྲང་གི་རྗེས་ཤུལ་གཏོར་བརླག་ཏུ་བཏང་བས། ཁོང་གི་ཕ་ཡུལ་དུ་ཁོང་གི་བརྐོས་བརྙན་བཞེངས་ཆོག་མིན་དང་། དེ་མིན་རང་བྱུང་མཛེས་ལྗོངས་དང་ནུས་པའི་སྒྲིག་བཀོད་ངེས་པར་དུ་མཉམ་འདྲེས་གཅིག་གྱུར་ཡོང་བར་བྱེད་དགོས་པས། ཚད་ལས་བརྒལ་བའི་གསར་སྤེལ་བྱེད་མི་རུང་བ་ཡིད་ལ་ངེས་དགོས་པ་དང་། ཉག་རོང་དུ་ཡུལ་སྐོར་ཆེད་ལས་མི་སྣ་ཉུང་བས། ས་གནས་དེ་གའི་ཡུལ་སྐོར་མི་སྣ་གསོ་སྐྱོང་བྱེད་རྒྱུའི་འཆར་གཞི་དེ་སྤྱིའི་འཆར་འགོད་ནང་བཀོད་དེ་དུས་གཅིག་ཏུ་བསྒྲུབ་དགོས་ཞེས་བསྟན་པ་རེད།


text:
སྤྱི་ཟླ ༣ ཚེས ༢༢ ཉིན་ཡོ་རོབ་བྷེལ་ཇམ་གྱི་རྒྱལ་ས་བྷུ་རུ་སེལ་སི་རུ་བྱུང་བའི་འཇིགས་སྐུལ་འཇབ་རྒོལ་དེ་ནི་ལོ་སྔོན་མར་ཧྥ་རན་སིའི་རྒྱལ་ས་ཕཱ་རེ་སིར་བྱུང་བའི་འཇིགས་སྐུལ་འཇབ་རྒོལ་གྱི་རྗེས་སུ་ཡོ་རོབ་དུ་བྱུང་བའི་མིར་ཤི་རྨས་མང་ཤོས་ཐེབས་པའི་དོན་རྐྱེན་དེ་ཡིན། འདས་པོར་མྱ་ངན་དང་ནང་མི་ལ་གདོང་སེམས་མཉམ་སྐྱེ་དང་ཆབས་ཅིག ང་ཚོས་མཉམ་དུ ༢༠༡༦ ལོ་ཚེས་ནས་ད་བར་དུ་གོ་ལ་ཧྲིལ་བོར་བྱུང་པའི་འཇིགས་སྐུལ་འཇབ་རྒོལ་དོན་རྐྱེན་ཆེ་ཤོས་དག་ལ་ཕྱི་མིག་ཅིག་ལྟ་དགོས།
༡༽སྤྱི་ཟླ ༡ ཚེས ༡༢ཉིན། ཐིར་ཁེ (Turkey) ཡི་གྲོང་ཁྱེར་ཆེ་གྲས་ཨེ་སི་ཊན་པུལ (Istanbul) དུ་རང་སྲོག་གཅོད་པའི་འབར་གས་འཇབ་རྒོལ་བྱས་ནས་སྐབས་དེར་མི ༡༣ ཤི་བ་དང་མི་བཅུ་གྲངས་ཤིག་ལ་རྨས་སྐྱོན་ཕོག དོན་རྐྱེན་དེའི་ཁྲོད་ཤི་བ་ཚང་མ་ཕལ་ཆེར་ཕྱི་རྒྱལ་བ་རེད། རང་སྲོག་གཅོད་པའི “མི་འབམ” ནི་སེ་རེ་ཡའི (Syria) ཡུལ་མི་ནཱ་པིལ ཧྥ་ཏེ་ལེ་ཟེར་བ་ཞིག་ཡིན་པ་དང་། མི་དེ་ནི་ཐལ་དྲག་སྒྲིག་འཛུགས “ཨེ་སི་ལམ་ཁ་ཆེ་རྒྱལ་ཁབ” ཟེར་བའི་ཚོགས་མི་ཡིན་པ་རེད།
༢༽སྤྱི་ཟླ ༡ ཚེས ༡༤ཉིན། ཧིན་ཏུ་ནེ་ཞི་ཡའི (Indonesia) རྒྱལ་ས་རྗ་ཁར་ཏཱ(Jakarta)རུ་འབར་རྫས་འགའ་བཀད་ནས། མི ༨ ཤི་བ་དང་༢༤རྨས། དོན་རྐྱེན་དེ་བྱུང་རྗེས། ཐལ་དྲག་སྒྲིག་འཛུགས “ཨེ་སི་ལམ་ཁ་ཆེ་རྒྱལ་ཁབ” ཟེར་བས་འཇབ་རྒོལ་དོན་རྐྱེན་དེ་ཁོང་ཚོས་རྩ་འཛུགས་བྱས་པ་ཡིན་ཞེས་ཁས་ལེན་བྱས་ཡོད་པ་རེད།
༣༽སྤྱི་ཟླ ༡ ཚེས ༡༥ ཉིན། བྷུར་ཁེ་ནཱ ཧྥ་སོའི( Burkina Faso) རྒྱལ་ས་ཨོ་བ་གྷ་ཏོ་གྷོ(Ouagadougou) ཡི་བརྗིད་ཆགས་ཆེ་བའི་གསོལ་མགྲོན་ཁང་ཞིག་ལ་ཨལ་ཁེ་ཏ་སྒྲིག་འཛུགས་ཀྱིས་དྲག་པོའི་འཇབ་རྒོལ་བྱས་ནས་ཉུང་མཐའ་ཡང་རྒྱལ་ཁབ ༡༨ ཀྱི་མི ༢༣ འཇབ་རྒོལ་ཁྲོད་ཤི་བ་རེད། ཧྥ་རན་སི་དང་བྷུར་ཁེ་ནཱ ཧྥ་སོའི་བདེ་འཇགས་སྟོབས་ཤུགས་ཀྱིས་སྤེལ་བའི་མཉམ་འབྲེལ་ལས་འགུལ་ཁྲོད་མི་གཏའ་མང་པོ་བསྐྱབས་ཐུབ་པ་རེད།
༤༽སྤྱི་ཟླ ༢ ཚེས ༡༧ ཉིན། ཐིར་ཁེ་ཡི་དམག་གི་རླངས་འཁོར་རུ་ཁག་ཞིག་ལ་ཐིར་ཁེ་ཡི་རྒྱལ་ས་ཨན་ཁཱ་ར་རུ་དྲག་པོའི་འཇབ་རྒོལ་ཐེབས་ནས་མི ༢༩ ཤི་བ་དང ༦༠ རྨས། ཐིར་ཁེ་ཡི་ཐལ་དྲག་སྒྲིག་འཛུགས“ཁུར་དེ་སི་ཐན་རང་དབང་གླག་རྒོད”ཟེར་བའི་འཇབ་རྒོལ་བྱས་ལུགས་ངོས་ལེན་བྱས་ཡོད།
༥༽སྤྱི་ཟླ ༢ ཚེས ༢༦ ཉིན། རང་སྲོག་གཅོད་པའི་འབར་གས་འཇབ་རྒོལ་བ་ཞིག་གིས་རླངས་འཁོར་བསྐོར་ནས་སོ་མ་ལེ་ཡའི (Somolis) རྒྱལ་སའི་མོ་གྷ་དྷེ་ཞུ (mogadishu) གསོལ་མགྲོན་ཁང་ལ་འཇབ་རྒོལ་བྱས་པ་དང་། དེ་ནས་ལག་ཏུ་མེ་མདའ་བཟུང་བའི་དྲག་ཆས་མི་སྣས་གསོལ་མགྲོན་ཁང་ལ་འཇབ་རྒོལ་བྱས་པ་རེད། སོ་མ་ལེ་ཡའི་གཞོན་ནུ་ཚོགས་པའི་ཚོགས་མིས་སྤེལ་བའི་དྲག་པོའི་འཇབ་རྒོལ་དེའི་ཁྲོད་ཉུང་མཐའ་ཡང་མི ༡༥ ཤི་བ་དང་བཅུ་གྲངས་ཤིག་ལ་རྨས་སྐྱོན་ཕོག
༦༽སྤྱི་ཟླ ༣ ཚེས ༡༣ ཉིན། བ་སོ་མཚོ་ངོགས ( Ivory Coast) ཀྱི་གུང་སེང་སྤྲོ་སྐྱེལ་གྲོང་ཁྱེར་བྷ་སམ་ཆེན་པོའི་ལྷོ་ཕྱོགས་ཀྱི་སྐར་ཆེན་ཞེས་པའི་གསོལ་མགྲོན་ཁང་ལ་ཨལ་ཁེ་ཊ་སྒྲིག་འཛུགས་ཀྱི་བྱང་ཨ་ཧྥི་རི་ཀའི་ཡན་ལག་སྒྲིག་འཛུགས་ཀྱིས་དྲག་པོའི་འཇབ་རྒོལ་བྱས་ནས་ཉུང་མཐའ་ཡང་མི ༡༨ ཤི་བ་དང ༣༣ རྨས།
༧༽སྤྱི་ཟླ ༣ ཚེས ༡༣ ཉིན། འབར་རྫས་གང་བཞག་པའི་རླངས་འཁོར་ཞིག་ཐིར་ཁེ་ཡི་རྒྱལ་ས་ཨན་ཁཱ་རའི་གྲོང་ཁྱེར་དཀྱིལ་དུ་བཀད་ནས་མི ༣༧ ཤི་བ་དང ༡༢༧ རྨས། ཐིར་ཁེ་ཡི་ཐལ་དྲག་སྒྲིག་འཛུགས“ཁུར་དེ་སི་ཐན་རང་དབང་གླག་རྒོད”ཟེར་བའི་འཇབ་རྒོལ་བྱས་ལུགས་ངོས་ལེན་བྱས་ཡོད།
༨༽སྤྱི་ཟླ ༣ ཚེས ༡༦ཉིན། པཱ་ཀི་སི་ཐན་བྱང་ཕྱོགས་པེ་ཞ་ཝར( Peshawar) དུ་སྤྱི་སྤྱོད་རླངས་འཁོར་ཞིག་ལ་དྲག་པོའི་འཇབ་རྒོལ་ཐེབས་ནས་ཉུང་མཐའ་མི ༡༥ ཤི་བ་དང ༣༠ ལྷག་ལ་རྨས་སྐྱོན་ཐེབས། ཤི་རྨས་ཕོག་མཁན་མང་ཆེ་བ་གཞུང་གི་ལས་བྱེད་པ་རེད།
༩༽སྤྱི་ཟླ ༣ ཚེས ༢༢ ཉིན། ཡོ་རོབ་བྷིལ་ཇམ་གྱི་རྒྱལ་ས་བྷུ་རུ་སེལ་སིའི་རྒྱལ་སྤྱིའི་གནམ་ཐང་དང་ས་འོག་མེ་འཁོར་ས་ཚིགས་སོགས་སུ་དྲག་པོའི་འཇབ་རྒོལ་ཐེབས་ནས་མི ༣༤ ཤི་བ་དང ༡༧༠ ལྷག་ལ་རྨས་སྐྱོན་ཚབས་ཆེན་ཕོག་ཡོད་པ་རེད།
༡༠༽སྤྱི་ཟླ ༣ ཚེས ༢༨ ཉིན། པཱ་ཀི་སི་ཐན་གྱི་ཤར་ཕྱོགས་ཀྱི་ལཱ་ཧོར (Lahor) གྲོང་ཁྱེར་གྱི་མི་ཚོགས་མང་སའི་གླིང་ཀ་ཞིག་ལ་རང་སྲོད་གཅོད་པའི་འབར་གས་འཇབ་རྒོལ་བྱས་ནས་ཉུང་མཐའ་ཡང་མི ༦༥ ཤི་དང་། ༣༠༠ ལྷག་ལ་རྨས་སྐྱོན་ཕོག འཇབ་རྒོལ་ཐེབས་སའི་ཨེ་ཁུ་པཱ གྷོལ ཞན (Iqba Gul Shan) གླིང་ཀའི་སྐབས་དེར་ཡེ་ཤུའི་ཆོས་པ་ཚོས་ཡེ་ཤུའི་སྟོན་པ་བཀྲོངས་ནས་ཉིན་གསུམ་གྱི་རྗེས་ཡང་བསྐྱར་གསོན་པ་མཚོན་པའི་བསྐྱར་གསོན་དུས་ཆེན་ཞེས་པའི་ཡི་ཤུའི་ཆོས་ལུགས་ཀྱི་དུས་ཆེན་གལ་ཆེན་དེ་སྲུང་རྩི་བྱེད་ཀྱིན་ཡོད་པ་རེད།
༡༡༽སྤྱི་ཟླ ༤ ཚེས ༤ ཉིན། ཨེ་རག་ཏུ་རང་སྲོག་གཅོད་པའི་འབར་གས་འཇབ་རྒོལ་དོན་རྐྱེན་བསྟུད་མར་བྱུང་ནས། ཉུང་མཐའ་ཡང་མི ༢༤ ཤི་བ་དང ༦༠ ལྷག་ལ་རྨས་སྐྱོན་ཐེབས་པ་རེད།
སྤྱི་ལོ ༢༠༠༡ ལོའི་ཟླ ༩ ཚེས ༡༡ ཉིན། ཨ་རིའི་ནིའུ་ཡོག་གྲོང་ཁྱེར་གྱི་རྒྱལ་སྤྱིའི་ཚོང་ལས་ཐོག་ཁང་ཆ་ལ་ཊ་ལེ་པན་ཨལ་ཁ་ཏ་ཡིས་མགྲོན་སྐྱེལ་གནམ་གྲུ་གསུམ་བཙན་ཁྲིད་བྱས་ནས་དྲག་པོའི་འཇབ་རྒོལ་བྱས་པའི་རྗེས་ནས་བཟུང་། འཛམ་གླིང་ཤར་ནུབ་ལྷོ་བྱང་ཚང་མར་དུས་བདེ་གནས་འཇགས་ཀྱི་དུས་ཤིག་ཤར་མྱོང་མེད་ཅེས་བཤད་ཀྱང་ཐལ་ཆ་མེད། དུས་དེ་ནས་བཟུང། ཐོག་མར “ཊ་ལེ་པན་གྱི་ཨལ་ཁ་ཏ་སྒྲིག་འཛུགས” ཟེར་བ་དང་། ད་ལྟ་ཡང “ཨེ་སི་ལམ་ཁ་ཆེ་རྒྱལ་ཁབ” ཟེར་བས་ནུབ་ཕྱོགས་རྒྱལ་ཁབ་མང་པོ་ཞིག་དམིགས་འབེན་ལ་བཟུང་ནས་དུས་ནས་དུས་སུ་འཇབ་རྒོལ་བྱས་དང་བྱེད་ཀྱིན་ཡོད་ལ། ནམ་བྱུང་མི་ཤེས་པའི་གློ་བུར་བའི་འཇབ་རྒོལ་དོན་རྐྱེན་དེ་དག་གི་ཁྲོད་དུ་དོན་མེད་མང་ཚོགས་མང་པོ་ཞིག་གི་ཚེ་སྲོག་ཀྱང་ཤེས་མ་ཤེས་ཀྱི་མཚམས་སུ་ཤོར་འགྲོ་གི་ཡོད་པ་རེད།
ཡིད་སྐྱོབ་བ་ཞིག་ནི། དུས་དེ་རིང་ཨེ་རག་དང་། ཨ་ཧྥི་གྷ་ནེ་སི་ཐན། པཱ་ཀི་སི་ཐན་སོགས་རྒྱལ་ཁབ་དང་ཡུལ་གྲུ་ཁག་ཏུ་དྲག་པོའི་འཇབ་རྒོལ་ཐེབས་ནས་མི་སུམ་ཅུ་བཞི་བཅུའི་ཚེ་སྲོག་ཤོར་པའི་དོན་རྐྱེན་བྱུང་ཡང་། གསར་འགྱུར་སྨན་བྱད་ཁག་གིས་གསར་འགྱུར་གལ་ཆེན་དུ་མི་འཇོག་པ་མ་ཟད། མི་རྣམས་པས་ཀྱང་ཅི་མི་སྙམ་པའི་ངང་ཚུལ་བཟུང་ཡོད་པས། ཕལ་ཆེར་རྒྱུན་རྣམ་ཞིག་ཏུ་གྱུར་ཡོད། ཅིའི་ཕྱིར་འགྲོ་བ་མིའི་རིན་ཆེན་ཚེ་སྲོག་དེ་དེ་འདྲའི་རིན་དོད་དམན་པར་གྱུར་བ་རེད་དམ། དངོས་གནས་མནོ་བསམ་གཏོང་དགོས་ས་ཞིག་རེད་སྙམ།


text:
ཆོས་ལུགས་ཚང་མའི་བསླབ་བྱའི་སྙིང་པོ་ནི་སེམས་པ་བཟང་པོ་རེད།
༢༠༡༧།༠༩།༠༡ཉིན་སྤེལ། དུད་འགྲོར་རྣམ་དཔྱོད་ཀྱི་ཤེས་རབ་མེད་ཙང་བྱེད་རྒྱུ་ཅི་ཡང་ཡོད་པ་མ་རེད་མོད། མི་ཞིག་ཡིན་ཕྱིན་བསམ་གཏོང་སྟངས་སུ་དོ་སྣང་བྱས་དང་མ་བྱས་ཡིན་པས་ན། སེམས་ཀྱི་འཕྲོད་བསྟེན་གལ་ཆེན་པོ་རེད། ཅེས་བཀའ་སྩལ་སོང་།
འདི་ཟླའི་ཕྱི་ཚེས་༢༩ ནས་ཟླ་ ༩ བའི་ཚེས་ ༡ བར་ཉིན་གྲངས་བཞིའི་རིང་། བཞུགས་སྒར་ངྷ་སའི་ཐེག་ཆེན་ཆོས་གླིང་གཙུག་ལག་ཁང་དུ་ཧིན་ངྷི་ནེ་ཤི་ཡ། ཀོ་རུ་ཡ། མཱ་ལེ་ཤེའུ་ཡ། སངྒ་པོར། ཐའེ་ལན་ཌི། ཝེ་དི་ནམ་སོགས་ཨེ་ཤ་ཡའི་རྒྱལ་ཁབ་ཁག་ནས་ཕེབས་པའི་དད་ལྡན་ཆོས་ཞུ་བར། ༧གོང་ས་མཆོག་གིས་སློབ་དཔོན་སངས་རྒྱས་བསྐྱངས་ཀྱིས་མཛད་པའི་དབུ་མ་རྩ་བ་ཤེས་རབ་ཀྱི་འགྲེལ་བ་བུདྡྷ་པཱ་ལི་ཏའི་གསུང་ཆོས་ཀྱི་བཀའ་དྲིན་རབ་ཏུ་སྩལ་ཏེ། ཉིན་མཐའ་མའི་ཉིན་གྱི་གསུང་ཆོས་སྐབས་སུ་བྱང་ཆུབ་སེམས་དཔའི་སྡོམ་པའི་འབོག་ཆོག་གནང་བ་དང་འབྲེལ་བའི་བཀའ་སློབ་མདོར་བསྡུས་ནི།
"དེ་རིང་ནི་ཆོས་འབྲེལ་གྱི་ཉིན་མཐའ་མ་ཡིན་པས་ན་སེམས་བསྐྱེད་སྐོར་ཡིན། ཁ་སྔོན་གོང་ནས་ཞུས་པ་བཞིན་དུ། ཆོས་ཞེས་པ་ནི་བདེ་སྐྱིད་སྒྲུབ་བྱེད་ཅིག་དང་། སངས་རྒྱས་པའི་ཆོས་ཀྱི་ནང་དུ་སྡུག་བསྔལ་གྱི་རྩ་བ་ནི་སེམས་ལ་ཐུག་པ་ཡིན་པས་ན། བདེ་སྐྱིད་ཀྱི་རྩ་བ་ཡང་སེམས་སུ་ཐུག་ཡོད་པར་གསུང་ཀྱི་ཡོད་ཅིང་། ལུས་བདེ་ཐང་ཡོང་བར་ཕྱིའི་དངོས་ཁམས་ཀྱི་གནས་སྟངས་ཤེས་པའི་ཐོག་ཆ་རྐྱེན་སྒྲུབ་དགོས་ཀྱི་ཡོད་པ་རེད། དེ་ནང་བཞིན་དུ་སེམས་ཀྱི་བདེ་སྡུག་གི་ཚོར་བ་ནི་ཤུགས་ཆེན་པོ་ཞིག་ཡོད་ཅིང་། དེ་ནི་མིའི་ཀླད་པ་དང་འབྲེལ་སྟེ་རྣམ་རྟོག་འདྲ་མིན་ཡོང་གི་ཡོད་པས་ན་རྙོག་དྲ་མང་པོ་ཞིག་ཡོང་གི་ཡོད་པ་རེད། དེར་བརྟེན་སེམས་ཀྱི་འགྲོ་སྟངས་ཤེས་པའི་ཐོག་ནས་སེམས་སུ་ཞི་བདེ་བསྐྲུན་རྒྱུ་ནི་གལ་ཆེན་པོ་རེད། དུད་འགྲོར་རྣམ་དཔྱོད་ཀྱི་ཤེས་རབ་མེད་ཙང་བྱེད་རྒྱུ་ཅི་ཡང་ཡོད་པ་མ་རེད་མོད། མི་ཞིག་ཡིན་ཕྱིན་བསམ་གཏོང་སྟངས་སུ་དོ་སྣང་བྱས་དང་མ་བྱས་ཡིན་པས་ན། སེམས་ཀྱི་འཕྲོད་བསྟེན་གལ་ཆེན་པོ་རེད།"ཅེས་དང་།
གཞན་ཡང་"རང་དོན་སྒྲུབ་པའི་མཐར་ཐུག་པ་ནི་བྱང་ཆུབ་ཀྱི་སེམས་སྒོམ་རྒྱུ་དང་གཞན་དོན་སྒྲུབ་པའི་མཐར་ཐུག་ཡང་བྱང་ཆུབ་སེམས་སྒོམ་རྒྱུ་དེ་རེད། གང་ལྟར་རང་གཅེས་འཛིན་ལ་སྐྱོན་དུ་བལྟས་ཏེ་ཤུགས་ཆུང་རུ་གཏོང་བ། གཞན་གཅེས་འཛིན་ཡོན་ཏན་དུ་བརྩིས་ཏེ་གོང་ནས་གོང་དུ་སྤེལ་བའི་བློ་ཞིག་མེད་པར། མི་ཚེ་གང་བོར་རང་གཅིག་པོར་བསམ་བློ་བཏང་སྟེ་རང་གཅེས་འཛིན་ཁོ་ནར་བསམ་ན། བཀྲ་མི་ཤེས་པ་ཤ་སྟག་ཡོང་བ་གསལ་བོ་འདུག ང་ཚོའི་མཐོང་ཆོས་སུ་མིའི་སྤྱི་ཚོགས་སུ་རྙོག་དྲ་ལུང་པ་བཀང་ཡོང་དགོས་དོན་ནི་རང་གཅེས་འཛིན་གྱིས་བཟོ་ཡི་ཡོད་པ་ཁ་སྔོན་གྱང་བཀའ་མོལ་བྱུང་བ་རེད། དེ་བས་ན། བྱང་ཆུབ་སེམས་ཟེར་བ་དེ་གནས་སྐབས་དང་མཐར་ཐུག་གི་འདོད་དོན་ག་འདྲ་ཞིག་ཡིན་ཀྱང་རུང་། བྱང་ཆུབ་སེམས་ཀྱི་མ་རྩ་ནི་སེམས་པ་བཟང་པོ་བྱེད་པ་དང་དེ་ནི་བདེ་སྐྱིད་ཀྱི་རྩ་བ་རེད། ཆོས་མེད་ན་ཡང་། ཆོས་ཀྱི་གོ་བ་བླངས་ནས་བསམ་པ་བཟང་པོ་བྱས་ན་སྐྱིད་པོ་ཡོང་གི་རེད།"ཅེས་དང་།
ཡང་"བྱང་ཆུབ་ཀྱི་སེམས་ལ་སྔོན་དུ་ཐོས་བསམ་གྱི་གོ་བ་ཞིག་བླངས། དེ་རྗེས་ཉིན་རེ་བཞིན་དུ་བསམ་བློ་ཡང་ནས་ཡང་དུ་བཏང་སྟེ་རྒྱ་བསྐྱེད་དགོས་པ་རེད། ཚན་རིག་གིས་ཀྱང་སེམས་པ་བཟང་པོ་ཡོད་པའི་མི་དེ་ནི་མི་སུ་ཡིན་རུང་དགའ་བོ་བྱེད་ས་ཞིག་དང་། སེམས་པ་ངན་པའི་ངང་བསྡད་པ་ཡིན་ན། མི་སུ་ཡིན་རུང་ཕར་གཡོལ་སྟེ་བསྡད་ཀྱི་ཡོད་པ་ཞིག་རེད། མི་ཞིག་ཡིན་ཕྱིན་ཚེ་ཕྱི་མའི་སྐད་ཆ་མ་རེད། ཚེ་འདི་ལ་ཡང་གྲོགས་པོ་ནི་དགོས་ཀྱི་འདུག གཉེན་དགོས་ཀྱི་འདུག དེ་དག་ཡོང་བར་རྒྱུ་དངོས་པོས་གཉེན་བཟོ་ཐུབ་པ་མ་རེད་ལ། གཏམ་སྙན་གྲགས་ཀྱིས་གཉེན་བཟོ་ཐུབ་པ་མ་རེད། སྟོབས་ཤུགས་ཀྱིས་གཉེན་བཟོ་བ་ཁག་པོ་རེད། སེམས་པ་བཟང་པོ་ཡོད་ན་གཉེན་ཡོང་གི་རེད། གཞན་ཕན་གྱི་བློ་ཞིག་ཡོད་ན་དངོས་ནས་གྲོགས་པོ་མང་པོ་ཡོང་གི་རེད། དེ་བས་སེམས་པ་བཟང་པོ་བྱེད་རྒྱུ་ནི་ཧ་ཅང་གིས་གལ་ཆེན་ཞིག་རེད།"ཅེས་དང་།
ད་རུང་"ང་ཚོའི་ངོས་ནས་མི་རིགས་ལ་ཕན་གོ་མཆོད་པ་ཞིག་བྱེད་ན་བསམ་པ་བཟང་པོ་བྱས། སྟོང་ཉིད་ཀྱི་ལྟ་བར་དོ་སྣང་ཅན་ཞིག་ཡིན་ན། སྟོང་ཉིད་ཀྱི་ལྟ་བ་དང་སྦྲེལ་ཏེ་རྣམ་མཁྱེན་ཟེར་བ་ཞིག་ཐོབ་ཐུབ་པ་དང་ཉོན་རྨོངས་སྤོང་ཐུབ་པ། དེའི་ཞབས་ཀྱི་བག་ཆགས་ཀྱང་སྤོང་ཐུབ་པ། སེམས་རང་བཞིན་གྱིས་འོད་གསལ་བར་གྱུར་བའི་ཆ་ནས་རྣམ་མཁྱེན་རྒྱལ་བའི་གོ་འཕངས་ཐོབ་ཀྱི་ཡིན་བསམ་པའི་བློ་ཞིག་སྐྱེས་ཡོང་གི་ཡོད་པ་རེད། འདི་ནི་སེམས་བསྐྱེད་ཀྱི་དགོས་པ་རྒྱུ་མཚན་ཞིག་ཞུས་པ་དེ་ཡིན།"ཞེས་དང་།
དེ་མིན་"བྱང་ཆུབ་སྟོང་ཉིད་ཀྱི་འདུན་པ་ནི་སྟོང་ཉིད་ཀྱི་ལྟ་བ་དང་འབྲེལ་ནས་ཡོང་གི་ཡོད་ཅིང་། ཕལ་ཆེར་སངས་རྒྱས་པའི་གཞུང་ནས་གསུང་བ་ཞིག་རེད། སེམས་བཟང་པོ་ནི་མི་རྟག་པའི་གཞུང་ནང་ཡོད་པ་རེད་ལ། ཡི་ཤུའི་ཆོས་ཀྱི་ནང་དུའང་ཡོད་པ་རེད། ཁ་ཆེའི་ཆོས་ཀྱི་ནང་དུའང་ཡོད་པ་རེད། གང་ལྟར་མཇེའུ་སོགས་ཆོས་ལུགས་ཚང་མས་དཀོན་མཆོག་ལ་ཡིད་ཆེས་དང་དཀོན་མཆོག་གི་ཁྱད་ཆོས་བརྗོད་དུས་བྱམས་བརྩེ་མཐའ་མེད་པ་ཞིག་རེད་ཅེས་བཤད་ཀྱི་ཡོད་པ་རེད། དེ་བས་ཆོས་ལུགས་ཚང་མའི་བསླབ་བྱའི་སྙིང་པོ་ནི་སེམས་པ་བཟང་པོ་བྱེད་རྒྱུ་ཆགས་ཡོད་པ་རེད།"ཅེས་བཀའ་སློབ་ལམ་སྟོན་གནང་པ་བཅས།།
གསར་འགོད་པ་ཆོས་ཉིད།